Nu există nici o artă mai înaltă decât arta de a fî pedagog. Pictorul 
sau sculptorul fac numai o figură fără viaţă, iar un înţelept pedagog 
modelează un chip viu, de care se bucură şi Dumnezeu şi oamenii. 

(Sfântul Ioan Gură de Aur) 

Introducere 



în ultimii ani au apărut din ce în ce mai multe cărţi şi articole despre educaţia 
religioasă a copiilor. Se poate spune că ele constituie o mică stavilă faţă de curentele care 
încearcă să îi transforme pe copii şi pe tineri în nişte robi ai patimilor şi ai iubirii de sine. 
In timp ce diavolul născoceşte noi şi perfecţionate mijloace de atragere a copiilor pe căile 
pierzării, părinţii creştini învaţă tot mai multe despre modul în care îşi pot călăuzi copiii 
pe drumul cel bun. 

Nici un părinte nu poate spune că e un părinte perfect, nici un părinte nu poate afirma 
că este prea înţelept pentru a nu avea nevoie de astfel de cărţi. Problemele pe care le 



ridică educaţia religioasă a copiilor sunt atât de variate, încât ar fi greu de presupus că s- 
ar ajunge vreodată la epuizarea acestui subiect. 

în ziua de astăzi, când preţul cărţilor este destul de ridicat, nu pentru puţini părinţi este 
un sacrificiu achiziţionarea lor. Dar acest sacrificiu trebuie făcut. 

Aşa cum orice părinte se îngrijeşte ca hrana copiilor săi să fie cât mai sănătoasă, tot 
aşa ar trebui să se îngrijească şi de hrana duhovnicească pe care i-o dă. Şi aşa cum o 
bucătăreasă are grijă ca atunci când găteşte să pună cele de trebuinţă la timpul potrivit, 
fără a greşi cantităţile, tot aşa părinţii trebuie să ştie cât mai bine reţeta ideală pentru 
creşterea copiilor. 

De fapt, este foarte greu de stabilit această reţetă ideală. Pentru că nici unui copil nu i 
se potriveşte în întregime reţeta care e bună pentru altul. Ceea ce unui copil îi poate fi de 
folos, la un moment dat, pentru altul poate fi dăunător. Mai exact, atunci când pentru 
unul e de folos o mustrare, pentru altul este mai de folos îngăduinţa. Cu toate acestea, 
chiar dacă detaliile variază, în linii mari ingredientele sunt aceleaşi. 

Cartea de faţă încearcă să ofere câteva sfaturi care sunt de trebuinţă părinţilor care vor 
să îşi crească fiii pe calea credinţei. 

Ideea principală este că nu există nici o posibilitate ca tinerii de mâine să fie curaţi la 
suflet şi la trup dacă nu vor cunoaşte de mici drumul virtuţii şi al evlaviei. 

Numai aşa vor putea rezista ispitelor care vin de la fire, de la lume şi de la vrăjmaşul 
diavol. Cine vrea ca fiii săi să se mântuiască trebuie să înţeleagă că mântuirea nu se 
dobândeşte fără efort. Că numai dacă fiii merg pe calea cea îngustă ajung la mântuire. 
Altfel îi aşteaptă nu numai suferinţe trecătoare, ci şi chinuri veşnice. 

Dar oricât de bun pedagog ar fi un părinte, nu este de ajuns să îşi pună în valoare arta 
educaţională pe care o cunoaşte. Ca să fie un bun pedagog ar trebui să ştie că principalul 
ajutor în educarea copilului vine de la Dumnezeu. Aşa cum numai cel care se roagă este 
teolog, iar cel care nu se roagă nu poate fi decât un filosof care poartă în chip mincinos 
numele de teolog, tot aşa numai părintele care se roagă Domnului pentru mântuirea 
copiilor săi este un părinte adevărat. Celălalt, oricât de multe cunoştinţe pedagogice ar 
avea, rămâne un simplu pedagog şi se află departe de măsura părinţilor luminaţi de 
Dumnezeu. 

Găsim în această carte rugăciuni pe care le pot rosti părinţii. De la „Acatistul Maicii 
Domnului, povăţuitoarea copiilor" până la „Rugăciunea pentru copilul căzut în păcat". 
De la „Canonul de rugăciune pentru mântuirea copiilor" până la „Rugăciunea pentru 
copilul bolnav". 

Fie ca părinţii care se vor ruga cu smerenie pentru copiii lor şi îi vor creşte sub 
acoperământul Bisericii să se bucure împreună cu ei de darurile cereşti din împărăţia lui 
Dumnezeu. 

Părintele Nicodim Jar 



Acatistul Maicii Domnului, 
povătuitoarea copiilor 



Rugăciunile începătoare 

Slavă °ie, Dumnezeul nostru, slavă °ie. 

/\ 

Împărate ceresc, Mângâietorule, Duhul adevărului, Care pretutindenea eşti şi 
toate le plineşti; Vistierul bunătăţilor şi Dătătorule de viaţă, vino şi Te sălăşluieşte 
întru noi şi ne curăţeşte pe noi de toată întinăciunea şi mântuieşte, Bunule, sufletele 
noastre. 

Sfinte Dumnezeule, Sfinte tare, Sfinte fără de moarte, miluieşte-ne pe noi (de trei 
ori). 

Slavă Tatălui şi Fiului şi Sfântului Duh. 
Şi acum şi pururea şi în vecii vecilor. Amin. 

x reasfântă Treime, miluieşte-ne pe noi; Doamne, curăţeşte păcatele noastre; 
Stăpâne, iartă fărădelegile noastre; Sfinte, cercetează şi vindecă neputinţele noastre, 
pentru sfânt numele Tău. 

Doamne miluieşte (de trei ori), Slavă... 
Şi acum... 

1 atăl nostru, Care eşti în ceruri, sfinţească-se numele Tău, vie împărăţia Ta, 
facă-se voia Ta, precum în cer aşa şi pe pământ. Pâinea noastră cea de toate zilele 
dă-ne-o nouă astăzi. Şi ne iartă nouă greşalele noastre, precum şi noi iertăm greşi- 
ţilor noştri. Şi nu ne duce pe noi în ispită, ci ne izbăveşte de cel rău. 

Că a Ta este împărăţia, puterea şi slava, a Tatălui şi a Fiului şi a Sfântului Duh, 
acum şi pururea şi în vecii vecilor. Amin. 

Apoi se zic troparele acestea: 

JVliluieşte-ne pe noi, Doamne, miluieşte-ne pe noi, că nepricepându-ne de nici un 
răspuns, această rugăciune aducem °ie, ca unui Stăpân, noi, păcătoşii robii Tăi, 
miluieşte-ne pe noi. 

Slavă... 

Doamne, miluieşte-ne pe noi că întru Tine am nădăjduit; nu Te mânia pe noi 
foarte, nici pomeni fărădelegile noastre, ci caută şi acum ca un milostiv şi ne 
izbăveşte pe noi de vrăjmaşii noştri, că Tu eşti Dumnezeul nostru şi noi suntem 
poporul Tău; toţi lucrul mâinilor Tale şi numele Tău chemăm. 

Şi acum... 

U şa milostivirii deschide-o nouă, binecuvântată Născătoare de Dumnezeu, 
Fecioară, ca să nu pierim noi, cei ce nădăjduim întru tine, ci să ne mântuim prin 
tine din nevoi, că tu eşti mântuirea neamului creştinesc. 



Apoi: 

Cred întru unul Dumnezeu, Tatăl atotţiitorul, Făcătorul cerului şi al 
pământului, al tuturor celor văzute şi nevăzute. 

Şi întru unul Domn Iisus Hristos, Fiul lui Dumnezeu, Unul-Născut, Care din 
Tatăl S-a născut mai înainte de toţi vecii: Lumină din Lumină, Dumnezeu adevărat 
din Dumnezeu adevărat, născut, iar nu făcut, cel de o fiinţă cu Tatăl, prin Care 
toate s-au făcut. 

Care pentru noi oamenii şi pentru a noastră mântuire S-a pogorât din ceruri şi S- 
a întrupat de la Duhul Sfânt şi din Fecioara Măria şi S-a făcut Om. 

Şi s-a răstignit pentru noi în zilele lui Ponţiu Pilat şi a pătimit şi s-a îngropat. 

Şi a înviat a treia zi după Scripturi. 

Şi S-a suit la ceruri şi sade de-a dreapta Tatălui. 

Şi iarăşi va să vină cu slavă, să judece viii şi morţii, a Cărui împărăţie nu va avea 
sfârşit. 

Şi întru Duhul Sfânt, Domnul de viaţă Făcătorul, Care din Tatăl purcede, Cel ce 
împreună cu Tatăl şi cu Fiul este închinat şi slăvit, Care a grăit prin prooroci. 

întru una, sfântă, sobornicească şi apostolească Biserică. 

Mărturisesc un Botez spre iertarea păcatelor. 

Aştept învierea morţilor. 

Şi viaţa veacului ce va să fie. Amin. 

Doamne miluieşte (de 12 ori) Slava... Şi acum... 

Veniţi să ne închinăm împăratului nostru Dumnezeu. 
Veniţi să ne închinăm şi să cădem la Hristos, împăratul nostru Dumnezeu. 
Veniţi să ne închinăm şi să cădem la însuşi Hristos, împăratul şi Dumnezeul 
nostru. 

Psalmul 142 

Doamne, auzi rugăciunea mea, ascultă cererea mea, întru credincioşia Ta; auzi- 
mă, întru dreptatea Ta. Să nu intri la judecată cu robul Tău, că nimeni din cei vii 
nu-i drept înaintea Ta. Vrăjmaşul prigoneşte sufletul meu şi viaţa mea o calcă în 
picioare: făcutu-m-a să locuiesc în întuneric ca morţii cei din veacuri. Mâhnit e 
duhul în mine, şi inima mea încremenită înlăuntrul meu. Adusu-mi-am aminte de 
zilele cele de demult; cugetat-am la toate lucrurile Tale, la faptele mâinilor Tale m- 
am gândit. Tins-am către Tine mâinile mele, sufletul meu ca un pământ însetoşat. 
Degrab auzi-mă, Doamne, că a slăbit duhul meu. Nu-°i întoarce faţa Ta de la mine, 
ca să nu mă asemăn celor ce se pogoară în mormânt. Fă să aud dimineaţa mila Ta, 
că la Tine mi-e nădejdea. Arată-mi calea pe care voi merge, că la Tine am ridicat 
sufletul meu. Scapă-mă de vrăjmaşii mei, că la Tine alerg, Doamne. învaţă-mă să 
fac voia Ta, că Tu eşti Dumnezeul meu. Duhul Tău cel bun să mă povăţuiască la 
pământul dreptăţii. Pentru numele Tău, Doamne, dăruieşte-mi viaţă. Intru 
dreptatea Ta scoate din necaz sufletul meu. Fă bunătate de stârpeşte pe vrăjmaşii 
mei şi pierde pe toţi cei ce necăjesc sufletul meu, că eu sunt robul Tău. 



Slavă... Şi acum... 

Aliluia, Aliluia, Aliluia, Slavă °ie, Dumnezeule. Aliluia, Aliluia, Aliluia, Slavă °ie, 
Dumnezeule. Aliluia, Aliluia, Aliluia, Slavă °ie, Dumnezeul nostru, Slavă °ie! 

Dumnezeu este Domnul şi S-a arătat nouă; bine este cuvântat Cel ce vine întru 
numele Domnului, (de 3 ori) 

Doamne miluieşte (de 3 ori). Slavă... Şi acum... 



Psalmul 50 

JYliluicştc-mă, Dumnezeule, după mare mila Ta, şi după mulţimea îndurărilor 
Tale şterge fărădelegea mea. Mai vârtos mă spală de fărădelegea mea şi de păcatul 
meu mă curăţeşte. Că fărădelegea mea eu o cunosc şi păcatul meu înaintea mea este 
pururea. °ie unuia am greşit şi rău înaintea Ta am făcut, aşa încât drept eşti Tu 
întru cuvintele Tale şi biruitor când vei judeca Tu. Că iată întru fărădelegi m-am 
zămislit şi în păcate m-a născut maica mea. Că iată adevărul ai iubit; cele nearătate 
şi cele ascunse ale înţelepciunii Tale mi-ai arătat mie. Stropi-mă-vei cu isop, şi mă 
voi curăti; spăla-mă-vei, şi mai vârtos decât zăpada mă voi albi. Auzului meu vei da 
bucurie şi veselie; bucura-se-vor oasele cele smerite. întoarce faţa Ta de către 
păcatele mele, şi toate fărădelegile mele şterge-le. Inimă curată zideşte întru mine, 
Dumnezeule, şi duh drept înnoieşte întru cele dinlăuntru ale mele. Nu mă lepăda de 
la faţa Ta, şi Duhul Tău cel Sfânt nu-L lua de la mine. Dă-mi mie bucuria mântuirii 
Tale, şi cu duh stăpânitor mă întăreşte. Invăţa-voi pe cei fără de lege căile Tale şi cei 
necredincioşi la Tine se vor întoarce. Izbăveşte-mă de vărsarea de sânge, Dumne- 
zeule, Dumnezeul mântuirii mele; bucura-se-va limba mea de dreptatea Ta. 
Doamne, buzele mele vei deschide şi gura mea va vesti lauda Ta. Că de ai fi voit 
jertfă, °i-aş fi dat; arderile de tot nu le vei binevoi. Jertfa lui Dumnezeu: duhul 
umilit; inima înfrântă şi smerită Dumnezeu nu o va urgisi. Fă bine, Doamne, întru 
bunăvoirea Ta, Sionului, şi să se zidească zidurile Ierusalimului. Atunci vei binevoi 
jertfa dreptăţii, prinosul şi arderile de tot; atunci vor pune pe altarul Tău viţei. 



Icoasele şi condacele: 



Condacul I 

O, Preasfântă Născătoare de Dumnezeu, Fecioară, care ai ascultat de atâtea ori 
dumnezeieştile învăţături pe care le-a propovăduit Preaiubitul tău Fiu, ajută-i pe 
toţi părinţii binecredincioşi, ca şi pe toţi cei care au grijă de creşterea sufletească şi 
trupească a copiilor, să priceapă cuvintele pline de putere ale Sfintei Scripturi, ca să 
se poată ruga ţie: Povăţuieşte copiii, Preasfântă Fecioară, arătându-te Maică a celor 
care te cinstesc! 

Icosul I 



JNu poate limba omenească să spună cuvinte mai minunate decât cele pe care le-a 
rostit Fiul tău, cuvinte care strălucesc ca nişte făclii pe paginile Evangheliei. Ca să 
îndrăgească aceste cuvinte, o, Născătoare de Dumnezeu, acoperă-i cu harul tău pe 
copii şi pe cei care se roagă ţie pentru ei: 

Povăţuieşte copiii să fie săraci cu duhul, ca a lor să fie împărăţia cerurilor; 

Povăţuieşte copiii să fie flămânzi şi însetaţi de dreptate, că aşa se vor sătura; 

Povăţuieşte copiii să fie blânzi, că aşa vor moşteni pământul; 

Povăţuieşte copiii să fie milostivi, că aşa se vor milui; 

Povăţuieşte copiii să fie curaţi cu inima, că aşa îl vor vedea pe Dumnezeu; 

Povăţuieşte copiii să fie făcători de pace, că aşa fii ai lui Dumnezeu se vor chema; 

Povăţuieşte copiii, Preasfântă Fecioară, arătându-te Maică a celor care te 
cinstesc! 

Condacul al 2-lea 

JVlinunate sunt lucrurile pe care le-a făcut Dumnezeu şi minunate sunt virtuţile 
pe care le dobândesc credincioşii, virtuţi pe care le cerem şi pentru părinţii şi pentru 
copiii care îi înalţă lui Dumnezeu cântarea: Aliluia! 

Icosul al 2-lea 

1 u, Fecioară, sălaş al virtuţilor şi ocrotitoare a celor ce duc lupta cea grea cu 
patimile şi cu diavolii, ascultă rugăciunile noastre, ale celor ce ne rugăm ţie: 

Povăţuieşte copiii să iubească cele bune şi toate virtuţile creştineşti; 

Povăţuieşte copiii să împlinească cu smerenie poruncile Domnului; 

Povăţuieşte copiii, hrănindu-i cu laptele înţelepciunii dumnezeieşti; 

Povăţuieşte copiii să asculte îndrumările bune pe care le primesc; 

Povăţuieşte copiii să fie înţelepţi ca şerpii şi blânzi ca porumbeii; 

Povăţuieşte copiii să vadă în toţi oamenii chipul lui Dumnezeu; 

Povăţuieşte copiii, Preasfântă Fecioară, arătându-te Maică a celor care te 
cinstesc! 

Condacul al 3-lea 

JVLulţi copii au rămas orfani şi nu are cine să le arate dragostea părintească. Ia-i 
în ocrotirea ta, încălzind inimile celor din jurul lor pentru a-i creşte cu dragostea pe 
care numai tu le-o poţi insufla, pentru ca ei să îi cânte lui Dumnezeu cântarea: 
Aliluia! 



Icosul al 3-lea 

x entru toţi copiii orfani sau părăsiţi de părinţi, care plâng după dragostea 
părintească, răbdând foame, sete şi frig, şi pe care vrăjmaşul diavol i-a întinat cu 
nenumărate patimi, ca şi pentru copiii noştri, ne rugăm ţie, Preasfântă Maică, ştiind 
cât de puternică este ocrotirea ta: 

Povăţuieşte copiii să caute dragostea la Cel ce este Dragoste; 

Povăţuieşte copiii să înţeleagă că Părintele Ceresc este adevăratul lor Părinte; 

Povăţuieşte copiii, tămăduindu-le rănile şi mângâindu-le prea multele dureri; 



Povăţuieşte copiii, trimiţând o rază de lumină peste sufletele lor suferinde; 
Povăţuieşte copiii, alinându-le tristeţea şi dăruindu-le să cunoască bucuria; 
Povăţuieşte copiii ca să afle calea mântuirii; 

Povăţuieşte copiii, Preasfântă Fecioară, arătându-te Maică a celor care te 
cinstesc! 

Condacul al 4-lea 

„Femeie, iată fiul tău!", ţi-a zis de pe cruce Mântuitorul, arătând spre Sfântul 
Apostol Ioan, ucenicul iubit, dar şi spre fiecare din creştinii care, lupta cea bună 
ducând, nu se lasă biruiţi, ci îi cântă lui Dumnezeu: Aliluia! 

Icosul al 4-lea 

Să se bucure credincioşii şi să se veselească şi nimeni să nu le stea împotrivă, 
ştiind că mare ajutor au de la Maica Domnului nostru, Maica rugăciunii şi a 
evlaviei, care ascultă cu îndurare cererile înălţate din adâncul inimii: 

Povăţuieşte copiii să-ţi cânte „Bucură-te, cea plină de har, Domnul este cu tine!"; 

Povăţuieşte copiii, aducându-i la cunoştinţa minunilor tale; 

Povăţuieşte copiii, vădindu-te Maică a lor şi a celor ce te laudă; 

Povăţuieşte copiii să II iubească pe Hristos, Mântuitorul lumii; 

Povăţuieşte copiii să facă voia Fiului Tău şi Dumnezeului nostru; 

Povăţuieşte copiii, crescându-i ca pe nişte fii ai Părintelui Ceresc; 

Povăţuieşte copiii, Preasfântă Fecioară, arătându-te Maică a celor care te 
cinstesc! 

Condacul al 5-lea 
De tine se bucură toată făptura, cerul şi pământul, îngerii şi sfinţii care stau 
împrejurul tău şi îi ocrotesc pe aleşii tăi, fiindu-le zid de apărare împotriva celor ce 
îi împiedică să îi cânte lui Dumnezeu: Aliluia! 

Icosul al 5-lea 

/\ 

In această lume, în care ispititorul ne aduce înainte chipuri ale fărădelegii, mare 
nevoie avem de chipurile celor plăcuţi lui Dumnezeu care au mers pe calea cea 
îngustă şi au primit răsplata mult dorită; şi noi, ştiind aceasta, te rugăm: 

Povăţuieşte copiii, cu sfinţii cei din veac, care s-au învrednicit a vedea slava lui 
Dumnezeu; 

Povăţuieşte copiii, cu soborul Apostolilor care au răspândit Evanghelia până la 
marginile pământului; 

Povăţuieşte copiii, cu Sfinţii Ierarhi care dascăli ai dreptei credinţe au fost şi 
minuni au săvârşit; 

Povăţuieşte copiii, cu cetele Mucenicilor care prin botezul sângelui au luat 
cununa nemuririi; 

Povăţuieşte copiii, cu Sfinţii Preacuvioşi care prin nevoinţă îngeri în trup s-au 
arătat; 



Povăţuieşte copiii, cu toţi Sfinţii la care alergăm pentru rugăciune şi ajutor; 
Povăţuieşte copiii, Preasfântă Fecioară, arătându-te Maică a celor care te 
cinstesc! 

Condacul al 6-lea 

Cine nu va înţelege frumuseţea Bisericii? Cine va voi să se afle în afara ei, 
văzând lumina pe care o răspândeşte? Numai cei ce aleg întunericul, întunecaţi de 
mândrie diavolească, şi nu vor să cânte lui Dumnezeu: Aliluia! 

Icosul al 6-lea 

De mare dar s-au învrednicit la Botez copiii care au devenit mădulare ale 
Bisericii prin unirea cu Hristos. Sfântă Fecioară Măria, Maică a Domnului, ca să-i 
înveţi să nu se lipsească de binefacerile acestui dar, ne rugăm ţie aşa: 

Povăţuieşte copiii să rămână până la sfârşitul vieţii în dreapta credinţă; 

Povăţuieşte copiii ca vieţuind în ea, roade bineplăcute lui Dumnezeu să aducă; 

Povăţuieşte copiii să iubească slujbele Sfintei Biserici şi să nu se lipsească de 
dulceaţa lor; 

Povăţuieşte copiii să citească Sfintele Scripturi şi cărţile de folos duhovnicesc; 

Povăţuieşte copiii să respingă sfaturile mincinoase ale necredincioşilor; 

Povăţuieşte copiii să stea tari împotriva învăţăturilor urâte lui Dumnezeu; 

Povăţuieşte copiii, Preasfântă Fecioară, arătându-te Maică a celor care te 
cinstesc! 

Condacul al 7-lea 
O, Preasfântă Fecioară, roagă-L pe Iubitorul de oameni Dumnezeu să trimită 
peste copii darurile Duhului Sfânt: duhul înţelepciunii, duhul înţelegerii, duhul 
sfatului, duhul puterii, duhul cunoştinţei, duhul temerii de Dumnezeu şi duhul bu- 
nei-credinţe, ca să te cinstească şi să cânte împreună cu noi: Aliluia! 

Icosul al 7-lea 

Având poruncă şi putere de la Dumnezeu să ducem o viaţă de sfinţenie şi 
înţelegând aceasta ca pe o chemare de căpătâi, îndrăznim a ne ruga ţie: 

Povăţuieşte copiii să primească darurile Mângâietorului; 

Povăţuieşte copiii ca în tot locul să împlinească voia Fiului lui Dumnezeu; 

Povăţuieşte copiii să urce în fiecare zi pe scara virtuţii; 

Povăţuieşte copiii să se arate vrednici să fie număraţi în ceata aleşilor tăi; 

Povăţuieşte copiii ca din tinereţe să se gândească la moarte, pentru a gusta 
adevărata viaţă; 

Povăţuieşte copiii ca prin rugăciune şi purtarea crucii să se sfinţească; 

Povăţuieşte copiii, Preasfântă Fecioară, arătându-te Maică a celor care te 
cinstesc! 

Condacul al 8-lea 



JVXulţi dintre cei care şi-au pus nădejdea în puterile lor, şi nu în Dumnezeu, au 
căzut în patimi şi şi-au întinat sufletele, dar noi, nădăjduind în ajutorul tău, ne 
rugăm ţie să păzeşti curăţia copiilor, ca să cânte lui Dumnezeu până la sfârşitul 
vieţii: Aliluia! 

Icosul al 8-lea 

Ştiind că vrăjmaşul diavol nu conteneşte a căuta să-i rupă pe oameni de trăirea 
duhovnicească, încercând să spurce până şi curăţia sufletească a copiilor asupra 
cărora stă binecuvântarea lui Dumnezeu, te rugăm, o, Maică a lui Dumnezeu: 

Povăţuieşte copiii cum să trăiască pentru ca la Infricoşătoarea Judecată să fie 
izbăviţi de veşnicele chinuri; 

Povăţuieşte copiii să deosebească ce este bine de ce este rău în faţa lui Dumnezeu; 

Povăţuieşte copiii să urască păcatul şi toată fărădelegea; 

Povăţuieşte copiii să se ferească de necuratele şi ucigătoarele patimi; 

Povăţuieşte copiii să fie preaînţelepţi împotriva meşteşugirilor diavoleşti; 

Povăţuieşte copiii să privegheze şi să se roage ca să nu cadă în ispită; 

Povăţuieşte copiii, Preasfântă Fecioară, arătându-te Maică a celor care te 
cinstesc! 

Condacul al 9-lea 

Ştiind că mare bucurie se face în cer pentru un păcătos care se pocăieşte, ne 
rugăm ţie, Maică Preasfântă, degrabă să-i ridici cu milostivirea ta pe copiii care din 
lucrarea vrăjmaşului vor aluneca în păcat, ca să Ii cânte lui Dumnezeu cu zdrobire 
de inimă: Aliluia! 

Icosul al 9-lea 

x rea mult a suferit fiul risipitor când, lepădându-se de tatăl său, şi-a risipit viaţa 
departe de casa sa, şi mult s-a veselit când a fost primit înapoi cu braţele deschise. 
Te rugăm, Preasfântă Născătoare de Dumnezeu, ca ori de câte ori vor cădea în 
păcat să îi ridici pe copiii pentru care cădem la milostivirea ta: 

Povăţuieşte copiii ca în tot locul să se ferească de cursele vrăjmaşului; 

Povăţuieşte copiii ca, de vor cădea în ispite, fără şovăială să se ridice; 

Povăţuieşte copiii ca, de se vor rătăci, fără zăbovire să se întoarcă la Dumnezeu; 

Povăţuieşte copiii ca, de se vor întina, prin botezul lacrimilor de pocăinţă să-şi 
curăţească sufletele; 

Povăţuieşte copiii ca prin spovedanie curată să ia dezlegare de păcate; 

Povăţuieşte copiii ca după flecare poticnire să pună iarăşi început bun mântuirii; 

Povăţuieşte copiii, Preasfântă Fecioară, arătându-te Maică a celor care te 
cinstesc! 

Condacul al 10-lea 

JN u poate mintea omenească să priceapă cu uşurinţă pentru ce Dumnezeu 
îngăduie încercarea copiilor prin boală şi suferinţă. Pentru aceasta, avându-te pe 



tine grabnică ajutătoare, alergăm la tine şi te rugăm să le alini suferinţele cu darul 
tău, ca să nu uite a-I cânta lui Dumnezeu: Aliluia! 

Icosul al 10-lea 

Dumnezeu, Cel ce rânduieşte toate spre mântuirea oamenilor şi nimic nu se 
întâmplă fără voia Sa, îngăduie ca bolile să întunece bucuria copiilor şi să o 
preschimbe în întristare, iar noi, cunoscând că nu este încercare în care să nu-ţi poţi 
arăta puterea, Maică Preamilostivă, strigăm către tine: 

Povăţuieşte copiii să primească încercările cu nădejde în Dumnezeu; 

Povăţuieşte copiii să ceară vindecarea de la Doctorul sufletelor şi al trupurilor; 

Povăţuieşte copiii să poarte fără cârtire crucea bolii, dacă aceasta e voia lui 
Dumnezeu; 

Povăţuieşte copiii cum să dobândească cununa răbdării; 

Povăţuieşte copiii să nu se lase biruiţi de deznădejde; 

Povăţuieşte copiii să nădăjduiască în mila Părintelui Ceresc; 

Povăţuieşte copiii, Preasfântă Fecioară, arătându-te Maică a celor care te 
cinstesc! 

Condacul al 11-lea 

JN epricepuţi şi lipsiţi de darul povăţuirii ştiindu-ne, ne îndreptăm inimile spre 
tine, Preasfântă Fecioară, ca luminaţi de tine să-i învăţăm pe copii să ducă o viaţă 
curată şi sfântă, o viaţă în care să se vadă lucrarea lui Dumnezeu, ca să cântăm 
cântarea de slavă: Aliluia! 

Icosul al 11-lea 

JN u dorim pentru copii doar bunătăţile degrab trecătoare ale lumii acesteia, ci 
mai ales bunătăţile cele duhovniceşti, care nu se vor lua de la ei. Pentru aceasta ne 
rugăm ţie: 

Povăţuieşte copiii să-L iubească pe Dumnezeu ca pe Părintele lor; 

Povăţuieşte copiii să-i iubească pe oameni ca pe fraţii lor; 

Povăţuieşte copiii să închine Domnului fiecare zi a vieţii lor; 

Povăţuieşte copiii să mărturisească prin fapte bune dreapta credinţă; 

Povăţuieşte copiii să fie temple vii ale Duhului Sfânt; 

Povăţuieşte copiii ca lumina lor să lumineze înaintea oamenilor astfel încât 
aceştia să se îndrepte spre Dumnezeu; 

Povăţuieşte copiii, Preasfântă Fecioară, arătându-te Maică a celor care te 
cinstesc! 

Condacul al 12-lea 

Deşartă este lumea aceasta, cu toate plăcerile ei cele amăgitoare, şi deşarte sunt 
gândurile celor care nu însetează după împărăţia cea veşnică, după Raiul unde nu 
este durere, nici întristare, nici suspin, în care au ajuns cei care au cântat cu 
umilinţă: Aliluia! 



Icosul al 12-lea 

JVlaică iubitoare de fii, care străluceşti cu putere lângă tronul Fiului tău, 
mijloceşte pentru toţi copiii care nu au fost botezaţi, ca să primească lumina 
Naşterii celei de Sus, iar cei care au primit-o să trăiască o viaţă de evlavie, pentru ca 
să le fie deschisă poarta spre împărăţia cerurilor: 

Povăţuieşte copiii să dorească moştenirea vieţii veşnice; 

Povăţuieşte copiii să meargă pe calea cea strâmtă a poruncilor spre Ierusalimul 
cel ceresc; 

Povăţuieşte copiii să caute bucuria celor scrişi în Cartea Vieţii; 

Povăţuieşte copiii să păzească cuvântul lui Dumnezeu, ca să fie părtaşi fericirii 
Raiului; 

Povăţuieşte copiii să se nevoiască pentru dobândirea mântuirii; 

Povăţuieşte copiii să ducă o viaţă aleasă pentru a pregusta bunătăţile vieţii 
veşnice; 

Povăţuieşte copiii, Preasfântă Fecioară, arătându-te Maică a celor care te 
cinstesc! 

Condacul al 13-lea 

O, Preasfântă Născătoare de Dumnezeu, care te-ai arătat făcătoare de minuni 
pentru a-i ajuta pe cei ce au alergat la tine, acoperă-i cu sfântul tău acoperământ pe 
copiii pentru care ne rugăm să meargă pe calea mântuirii, ca să cântăm împreună 
cu Sfinţii: Aliluia! (Acest Condac se zice de trei ori). 

Apoi se zice iarăşi Icosul întâi: 
Nu poate limba omenească... şi Condacul întâi: O, Preasfântă Fecioară... 



Canon de rugăciune 
pentru mântuirea copiilor 



Cântarea 1-a 

Măntuieşte-i, Doamne, pe copiii noştri! 
„Lăsaţi copiii să vină la Mine şi nu-i opriţi, că a unora ca aceştia este împărăţia 
cerurilor", ai spus, Mântuitorule, îndemnându-ne prin aceasta să ne creştem copiii 
spre slava lui Dumnezeu. învaţă-i, Tu, Doamne, să Te asculte atunci când îi chemi 
să Te slujească, ca să dobândească împărăţia mult dorită. 

Măntuieşte-i, Doamne, pe copiii noştri! 
oinecuvântează-i pe copiii noştri, Doamne, cu lumina binecuvântării Tale, ca Tu 
să fii puterea lor, Tu să fii ajutorul lor, Tu să fii viaţa lor. 



Slavă Tatălui şi Fiului şi Sfântului Duh. 
Sfinte Ioane Botezătorule, dascăle al pocăinţei, care ai tresăltat în pântecele 
maicii tale când s-a apropiat de tine Fecioara Măria care purta în pântece Cerescul 
Prunc, ajută-i pe copiii noştri să nu fie nesimţitori la cercetările tainice ale Duhului, 
ci să cugete in fiecare zi la împărăţia ce va să vină. 

Şi acum şi pururea şi în vecii vecilor. Amin. 

Preasfântă Fecioară, când Domnul fiind pe cruce ţi-a spus „Femeie, iată fiul 
tău!", ţi-a dat în grijă nu numai pe ucenicul Său iubit, ci şi pe toţi copiii care au 
primit lumina Sfântului Botez. 

Cântarea a 3-a 

Mântuieşte-i, Doamne, pe copiii noştri! 
Cuvântul Tău, Doamne Iisuse Hristoase, că „cine va primi un prunc ca acesta în 
numele Meu, pe Mine mă primeşte", ne luminează inimile ca să pricepem ce mare 
dar este pentru noi să ne creştem copiii in Numele Tău. Invredniceşte-ne, Doamne, 
să putem face aceasta spre mântuirea lor şi bucuria noastră. 

Mântuieşte-i, Doamne, pe copiii noştri! 
Duhul Sfânt, Care S-a pogorât peste ucenicii Tăi la Cincizecime, să Se pogoare şi 
peste copiii noştri, Doamne, ca să primească darurile Sale: duhul înţelepciunii, 
duhul înţelegerii, duhul sfatului, duhul puterii, duhul cunoştinţei, duhul temerii de 
Dumnezeu şi duhul bunei-credinţe. 

Slavă Tatălui şi Fiului şi Sfântului Duh. 

Oălăuziţi-ne pe noi pe calea dreptei credinţe, Sfinţilor Apostoli: Petre, Pavele, 
Iacove, Bartolomee, Toma, Filipe, Andrei, Marcu, împreună cu Luca, Ioane, 
ucenicule iubit al lui Hristos, Simone şi Iuda, cel cu totul fericit, şi mare Matia, cum 
şi pe voi v-a călăuzit Hristos din pruncia voastră duhovnicească. 

Şi acum şi pururea şi în vecii vecilor. Amin. 

Să nu uităm niciodată, Născătoare de Dumnezeu, cum Cuvioasei care te-a rugat 
să-i arăţi că îi eşti Maică, i-ai cerut în vedenie să se arate fiică vrednică a ta, 
cerându-le prin aceasta tuturor creştinilor să fie vrednici de a fi numiţi fii ai tăi. 

Cântarea a 4-a 

Mântuieşte-i, Doamne, pe copiii noştri! 

„Osana, Fiului lui David! Binecuvântat este Cel ce vine întru numele 
Domnului!", au strigat copiii care Te-au întâmpinat cu bucurie mare când ai intrat 
in Ierusalim. Invaţă-i, Doamne, şi pe copiii noştri să fie asemenea acelora şi să Te 
laude până la sfârşitul vieţii lor. 

Mântuieşte-i, Doamne, pe copiii noştri! 



Din gura pruncilor şi a celor ce sug °i-ai pregătit laudă, Doamne. Dăruieşte 
harul Tău copiilor noştri ca să iubească rugăciunea, Biserica, faptele bune şi 
ascultarea de poruncile Tale. 

Slavă Tatălui şi Fiului şi Sfântului Duh. 
Sfinţilor Ierarhi Atanasie şi Chirii al Alexandriei, apărătorilor ai dreptei 
credinţe, dimpreună cu Nicolae al Mirelor Lichiei şi Spiridon al Trimitundei, 
făcătorii de minuni, voi, care aţi propovăduit în lume cinstirea lui Dumnezeu, aveţi 
grijă de copiii noştri, ca să nu părăsească Biserica lui Hristos, ci să fie mădulare vii 
ale ei. 

Şi acum şi pururea şi în vecii vecilor. Amin. 

Să te cânte neamurile toate, Preasfântă Fecioară, şi toţi copiii să te laude, că eşti 
mare ajutor neamului creştinesc, ferindu-1 de lucrarea vrăjmaşului diavol. In vecii 
vecilor să fii slăvită, ceea ce te-ai arătat mai presus de toate cetele îngereşti şi de toţi 
sfinţii. 

Cântarea a 5-a 

Mântuieşte-i, Doamne, pe copiii noştri! 

„Doamne, nu sunt vrednic să intri sub acoperământul meu, ci spune numai cu 
cuvântul şi se va vindeca sluga mea", a zis sutaşul cu credinţă şi s-a însănătoşit sluga 
sa în ceasul acela. Credem °ie, Doamne, că aşa îi poţi tămădui şi pe copiii noştri, 
când bolile şi necazurile îi încearcă. 

Mântuieşte-i, Doamne, pe copiii noştri! 

Doamne, Cel ce tămăduieşti pe cei bolnavi şi ridici pe cei căzuţi, vindecă toate 
slăbiciunile care vin asupra copiilor noştri pentru a-i face robi păcatului, ca să Iţi 
mulţumească °ie, Celui ce eşti minunat întru toate lucrurile Tale şi nici un cuvânt nu 
este de ajuns spre lauda minunilor Tale. 

Slavă Tatălui şi Fiului şi Sfântului Duh. 
Sfinţilor doctori fără de arginţi Cosma şi Damian, Chir şi Ioan, Pantelimon şi 
Ermolae, Samson şi Diomid, Mochie şi Anichit, Talaleu şi Trifon, dimpreună cu toţi 
sfinţii care au primit darul tămăduirii, cereţi de la Dumnezeu pentru copiii noştri 
sănătate sufletească şi trupească. 

Şi acum şi pururea şi în vecii vecilor. Amin. 

O, Maica Domnului, nenumărate sunt minunile pe care le-ai făcut, izbăvind 
mulţime de copii de grele suferinţe şi învăţându-i să se roage ţie cu credinţă. Ştiind 
puterea mijlocirii tale, te rugăm să îi ocroteşti pe copiii noştri, ca să fie feriţi de 
toate neputinţele. 

Cântarea a 6-a 
Mântuieşte-i, Doamne, pe copiii noştri! 



1 u, Mântuitorule Preabun, Care ai învăţat că „cel ce iubeşte pe tată ori pe 
mamă mai mult decât pe Mine nu este vrednic de Mine", pune în inimile copiilor 
noştri dragostea de Tine, ca mai mult decât pe părinţii lor trupeşti să Te iubească pe 
Tine, Cel ce Te-ai arătat în lume Fiul Omului. 

Mântuieşte-i, Doamne, pe copiii noştri! 

Doamne, Preadulce Iisuse, dăruieşte-le copiilor noştri tot ce le este de folos 
pentru mântuire, dăruieşte-le dragoste de părinţi şi de aproapele, înţelepciune, 
smerenie, cinste şi toate celelalte virtuţi creştineşti. 

Slavă Tatălui şi Fiului şi Sfântului Duh. 
Ouvioşilor Părinţi şi Cuvioaselor Maici, care ducând crucea răbdării aţi răbdat 
tot felul de nevoinţe, vă rugăm să îi întăriţi pe copiii noştri ca să meargă pe calea 
înfrânării, pe calea cea strâmtă şi cu chinuri, pentru a dobândi bunătăţile cele 
veşnice. 

Şi acum şi pururea şi în vecii vecilor. Amin. 

Cine oare îşi va încredinţa copiii în grija ta şi-şi va vedea aşteptările înşelate? 
Nimeni, Născătoare de Dumnezeu, pentru că te arăţi totdeauna grabnic ajutătoare 
celor ce aleargă la tine cu credinţă. 

Cântarea a 7-a 

Mântuieşte-i, Doamne, pe copiii noştri! 

Arătând că mare este pedeapsa celor ce vor sminti pe unul dintre cei mici care 
cred în Tine, ai grăit: „Vai lumii din pricina smintelilor! Că smintelile trebuie să 
vină, dar vai omului prin care vine sminteala." Pentru care Te rugăm, Doamne, 
fereşte-ne ca nu cumva să-i smintim cu ceva pe copiii pe care ni i-ai dat în grijă. 

Mântuieşte-i, Doamne, pe copiii noştri! 

x reabunule Doamne, dacă din lucrarea vrăjmaşului vor cădea copiii noştri în 
păcat, primeşte-i la Tine aşa cum 1-a primit tatăl pe fiul risipitor, aşa cum ai primit 
la Tine mulţime mare de păcătoşi şi păcătoase, şi ridică-i degrabă ca să slujească ie, 
Celui ce n-ai venit să chemi pe cei drepţi, ci pe cei păcătoşi la pocăinţă. 

Slavă Tatălui şi Fiului şi Sfântului Duh. 

JVlari dascăli ai lumii şi Ierarhi Vasile cel Mare, Grigorie de-Dumnezeu- 
Cuvântătorule şi Ioane Gură de Aur, care din tinereţile voastre v-aţi închinat vieţile 
Domnului, defăimând patimile şi dobândind virtuţile, ajutaţi-i şi pe copiii noştri să 
ducă o viaţă bineplăcută lui Dumnezeu. 

Şi acum şi pururea şi în vecii vecilor. Amin. 

Deşarte sunt bunătăţile cu care lumea aceasta îi ispiteşte pe tineri şi pe bătrâni, 
dar nepieritoare sunt bunătăţile pe care Maica lui Dumnezeu le dăruieşte celor ce o 
cinstesc cu evlavie. 

Cântarea a 8-a 



Măntuieşte-i, Doamne, pe copiii noştri! 

„Dacă voieşte cineva să vină după Mine, să se lepede de sine, să-şi ia crucea în 

fiecare zi şi să-Mi urmeze Mie", ai grăit Tu, Cel ce ai murit pe cruce pentru păcatele 

neamului omenesc. Călăuzeşte-i şi pe copiii noştri să-şi ia crucea şi să Te urmeze cu 

adevărat, oricât de mari ar fi greutăţile şi ispitele acestei lumi. 

Măntuieşte-i, Doamne, pe copiii noştri! 
Doamne, Cel ce în vremea prigoanelor ai întărit mulţime de copii care Te-au 
mărturisit mergând fără teamă spre mucenicie pe urmele părinţilor lor, întăreşte-i 
pe copii ca în prigoana patimilor şi a poftelor să ducă lupta cea bună şi să fie 
biruitori prin harul Tău. 

Slavă Tatălui şi Fiului şi Sfântului Duh. 

O, Sfinte Chirie, care după numai trei ani de viaţă ai primit cununa muceniciei, 
dimpreună cu Soborul celor paisprezece mii de prunci ucişi de Irod şi cu Sfinţii 
Mucenici şi Muceniţe care cu sângele vostru aţi udat ogorul Bisericii lui Hristos, 
ocrotiţi aceste roade tinere, aceşti copii ai noştri, ca să nu se teamă de moartea 
trupească, ci numai de cea sufletească. 

Şi acum şi pururea şi în vecii vecilor. Amin. 

Sabie a trecut prin sufletul tău, Născătoare de Dumnezeu, când L-ai văzut 
zăcând fără de suflare pe Cel ce este Viaţa lumii. Tu, care înţelegi durerea părinţilor 
care suferă pentru copiii lor, ai grijă şi de copiii noştri, ca nu cumva necuratul 
vrăjmaş să le întineze sufletele prin păcate. 

Cântarea a 9-a 

Măntuieşte-i, Doamne, pe copiii noştri! 

Să audă copiii noştri la Judecată glasul Tău preadulce, o, Iisuse, glasul Tău care 
va zice: „Veniţi, binecuvântaţii Părintelui Meu, de moşteniţi împărăţia cea pregătită 
vouă de la întemeierea lumii!" 

Măntuieşte-i, Doamne, pe copiii noştri! 
Doamne, cădem în faţa Ta cu umilinţă şi Te rugăm să rânduieşti precum ştii 
mântuirea copiilor pe care ni i-ai dat, împlinind cu harul Tău neputinţa poveţelor 
pe care le primesc de la noi. 

Slavă Tatălui şi Fiului şi Sfântului Duh. 
O, Sfinte Steliane, ocrotitor al copiilor, roagă-te împreună cu Soborul tuturor 
Sfinţilor şi cu Cetele îngereşti care îl slăvesc pe Dumnezeu neîncetat, Stăpâniile, 
Heruvimii, Serafimii, Domniile, îngerii, Scaunele, Căpeteniile şi Sfinţii Arhangheli, 
ca Domnul să îi binecuvânteze şi să îi sfinţească pe copiii noştri. 

Şi acum şi pururea şi în vecii vecilor. Amin. 

Preasfântă Născătoare de Dumnezeu, acoperă-i cu sfântul tău acoperământ pe 
toţi copiii binecredincioşi şi pe toţi cei care se îngrijesc de creşterea lor, ca să cânte 
cu toţii lui Dumnezeu: Aliluia! 



Canon de rugăciune 
pentru copilul bolnav 



Cântarea 1-a 

Doamne, arată-ne nouă puterea milostivirii Tale! 
Doamne, Cel ce rânduieşti toate spre mântuirea oamenilor, primeşte această 
puţină rugăciune pentru copilul acesta, care este greu încercat de boală, şi 
tămăduieşte-i durerile precum ştii. Nu-1 lăsa să se chinuiască, Doamne, ci ridică-1 
degrabă din boală, Tu, Care eşti bun şi iubitor de oameni. 

Doamne, arată-ne nouă puterea milostivirii Tale! 

Doamne Iisuse Hristoase, Fiule al lui Dumnezeu, cât de mare este mulţimea 
celor pe care i-ai vindecat! Orbii şi-au dobândit vederea, surzii şi-au căpătat auzul, 
muţii au început să vorbească, şchiopii au mers pe picioarele lor. Cine oare nu s-a 
vindecat alergând la ajutorul Tău? Te rugăm, Doamne, tămăduieşte-1 şi pe copilul 
acesta care suferă. 

Slavă Tatălui şi Fiului şi Sfântului Duh. 
Sfinţilor Apostoli, Sfinţilor Mucenici, Sfinţilor Ierarhi, Cuvioşilor Părinţi şi 
Cuvioaselor Maici, mijlociţi înaintea lui Dumnezeu pentru tămăduirea copilului 
pentru care ne rugăm, ca să dobândească sănătate trupească şi sufletească. 

Şi acum şi pururea şi în vecii vecilor. Amin. 

JN enumărate vindecări ai arătat, Născătoare de Dumnezeu, în tot locul 
răspândindu-se lauda minunilor tale. Tu, care eşti şi pentru noi mamă iubitoare de 
fii, arată dragostea ta şi acestui copil greu încercat de suferinţă. 

Cântarea a 3-a 

Doamne, arată-ne nouă puterea milostivirii Tale! 

JN u cei sănătoşi au nevoie de doctor, ci cei bolnavi, dar de multe ori bolnavii 
aleargă la doctori nepricepuţi, şi, în loc să fie tămăduită, boala devine mai grea. 
Călăuzeşte-ne Tu, Doamne, Cel ce eşti Doctorul sufletelor şi al trupurilor, să găsim 
doctorii potriviţi pentru ca acest copil să dobândească grabnică însănătoşire. 

Doamne, arată-ne nouă puterea milostivirii Tale! 



S-au înmulţit vrăjitorii care înşală lumea, zicând că puterea lor vine de la 
Dumnezeu. Fereşte-i, Doamne, pe robii tăi ca nu cumva să cadă în cursele lor, ca nu 
cumva să fie batjocoriţi de diavol. 

Slavă Tatălui şi Fiului şi Sfântului Duh. 
Sfinţilor doctori fără de arginţi Cosma şi Damian, Chir şi Ioan, Pantelimon şi 
Ermolae, Samson şi Diomid, Mochie şi Anichit, Talaleu şi Trifon, rugaţi-vă pentru 
doctorii care încearcă să tămăduiască acest copil, ca să fie iscusiţi şi luminaţi şi să 
facă bună lucrare. 

Şi acum şi pururea şi în vecii vecilor. Amin. 

x reasfântă Născătoare de Dumnezeu, tu i-ai acoperit cu darul tău pe doctorii 
care s-au rugat ţie cu smerenie, şi ei au dat bolnavilor cele trebuincioase spre 
însănătoşire. Aşa ajută-i şi pe doctorii care încearcă să vindece copilul acesta, ca să 
nu nădăjduiască doar în ştiinţa lor, ci mai ales în puterea care vine de la Cel ce dă 
cu adevărat tămăduirea. 

Cântarea a 4-a 

Doamne, arată-ne nouă puterea milostivirii Tale! 
Doamne, nu suntem vrednici să intri sub acoperământul nostru, dar spune 
numai cu cuvântul, şi se va tămădui copilul acesta, Te rugăm cu zdrobire de inimă, 
învăţându-ne a crede în puterea Ta cea dătătoare de viaţă, de la sutaşul căruia i-ai 
vindecat sluga în chip minunat. 

Doamne, arată-ne nouă puterea milostivirii Tale! 

Vino, Doamne, vino, Iubitorule de oameni, vino cu puterea Ta şi vindecă 
durerile acestui copil, alungând de la el toată tulburarea trupească şi sufletească şi 
dăruindu-i lui pacea Ta cea sfântă. 

Slavă Tatălui şi Fiului şi Sfântului Duh. 

1 oţi Sfinţii şi Sfintele care aţi primit de la Dumnezeu darul tămăduirii, voi, care 
în chip minunat aţi vindecat fel şi fel de neputinţe, arătaţi şi acum puterea mijlocirii 
voastre în faţa Tronului ceresc, rugându-vă Celui a Cărui putere tămăduieşte orice 
neputinţă. 

Şi acum şi pururea şi în vecii vecilor. Amin. 

Preasfântă Născătoare de Dumnezeu, tu, care ştii durerea inimilor noastre şi 
durerea copilului acestuia, tămăduieşte-1 cu rugăciunile tale, aşa cum ai tămăduit de 
nenumărate ori pe cei care au alergat la tine în rugăciune. 

Cântarea a 5-a 

Doamne, arată-ne nouă puterea milostivirii Tale! 
„r ie vouă după credinţa voastră!", ai spus orbilor care Te rugau să le dăruieşti 
vederea, Mântuitorule, şi ochii lor s-au deschis, iar ei s-au umplut de bucurie. Nu 



după puţina noastră credinţă, ci după dragostea Ta de oameni să vină tămăduirea 
acestui copil, ca să-°i mulţumească şi să Te slăvească. 

Doamne, arată-ne nouă puterea milostivirii Tale! 
JNu Dumnezeu a creat boala şi moartea, ci omul iubitor de patimi le-a ales. Nu 
Dumnezeu e de vină pentru suferinţele noastre, El însă rânduieşte cu milostivire 
izbăvirea noastră de chinurile veşnice. Cine este omul să cârtească împotriva Celui 
ce a făcut cerul şi pământul? 

Slavă Tatălui şi Fiului şi Sfântului Duh. 

Sfinte Ioane Botezătorule, care din tinereţea ta ai lepădat bucuriile acestei lumi 
şi ţi- ai trăit viaţa în nevoinţă, ocroteşte-1 pe acest copil şi ajută-1 să rabde cu 
credinţă orice încercări pe care le îngăduie Bunul Dumnezeu. 

Şi acum şi pururea şi în vecii vecilor. Amin. 

x reasfântă Fecioară, dacă durerea va birui acest copil şi-1 va arunca în mlaştina 
deznădejdii, tu să-1 ridici degrabă şi să-i alini suferinţele, acoperind u-1 cu darul tău. 

Cântarea a 6-a 

Doamne, arată-ne nouă puterea milostivirii Tale! 

„Doamne, dacă voieşti, poţi să mă curăţeşti", a spus leprosul închinându-se °ie. 
Aşa şi noi, Doamne, credem că dacă e voia Ta, acest copil va primi grabnică 
tămăduire. 

Doamne, arată-ne nouă puterea milostivirii Tale! 

„Vreau, curăţeşte-te", i-ai spus leprosului, şi s-a tămăduit. Dulce glas, preadulci 
cuvinte! Cine oare nu va cădea în faţa puterii Tale, ştiind că Tu eşti singurul care 
dai adevărata tămăduire? 

Slavă Tatălui şi Fiului şi Sfântului Duh. 

Sfinte Steliane, nu ştim să ne rugăm ţie cu credinţa celor care s-au rugat şi care 
au văzut mai apoi lucrarea minunilor tale, dar îndrăznim a cere ajutorul tău, ştiind 
că mult îi iubeşti pe copii şi eşti mare ocrotitor al acestora. 

Şi acum şi pururea şi în vecii vecilor. Amin. 
O, Maică Preasfântă, am auzit minunile tale şi m-am bucurat! Am auzit milele 
tale şi sufletele noastre întristate au primit alinare! Am crezut în ajutorul tău şi 
niciodată nu ne-ai lăsat ruşinaţi! Lăudată să fii în vecii vecilor! 

Cântarea a 7-a 

Doamne, arată-ne nouă puterea milostivirii Tale! 
„De ce vă tulburaţi şi plângeţi, copila n-a murit, ci doarme", ai spus, Hristoase, 
celor ce plângeau moartea fiicei lui Iair, mai-marele sinagogii, dar ei s-au îndoit că o 
vor mai vedea vie, neştiind cine era Cel care le vorbea. Să nu vină peste noi duhul 
necredinţei şi al îndoielii în puterea Ta, Doamne, ca să nu fim ruşinaţi de necuratul 
diavol. 



Doamne, arată-ne nouă puterea milostivirii Tale! 
„r iică, ţie îţi zic, scoală-te", ai spus, apucând-o de mână, şi copila a prins viaţă. 
Precum ai ridicat-o pe ea din adâncurile morţii, aşa să ridici şi sufletul acestui copil 
spre pocăinţă dacă vreodată, din lucrarea diavolului, va cădea în adâncul păcatului. 

Slavă Tatălui şi Fiului şi Sfântului Duh. 

Sfinte Ierarhe Nicolae, cum ai purtat de grijă celor trei fiice ale omului cel greu 
încercat de sărăcie şi le-ai izbăvit de păcatul pierzător de suflete, aşa să porţi de 
grijă şi acestui copil, ferindu-1 de toată boala sufletească şi trupească. 

Şi acum şi pururea şi în vecii vecilor. Amin. 

JVlare e tristeţea ta, Născătoare de Dumnezeu, când fiii tăi după dar cad în 
mrejele păcatului. Veghează ca o mamă asupra acestui copil, ca nu cumva să-şi 
întineze sufletul, ci să crească sub îndrumările tale pe căile bine plăcute lui 
Dumnezeu. 

Cântarea a 8-a 

Doamne, arată-ne nouă puterea milostivirii Tale! 
Sfânta Ana a zămislit-o pe Fecioara Măria după ce, împreună cu bărbatul ei, 
dreptul Ioachim, a petrecut vreme îndelungată în post şi rugăciune. Cu adevărat, 
Doamne, binecuvântaţi sunt copiii ai căror părinţi duc o viaţă aleasă, şi 
binecuvântare primesc copiii ai căror părinţi pun început bun mântuirii lor. 

Doamne, arată-ne nouă puterea milostivirii Tale! 
Câţi părinţi ştiu să-şi crească cu evlavie copiii? Câţi părinţi pun mai presus de 
bunurile trupeşti bunătăţile sufleteşti? Puţini. Şi mulţi sunt aceia care îşi cresc copiii 
departe de Biserică, deschizând prin aceasta uşa necazurilor şi durerilor. 

Slavă Tatălui şi Fiului şi Sfântului Duh. 
O, Sfinţilor Părinţi, Ioachim şi Ana, care sunteţi ocrotitori ai familiilor 
credincioase, cereţi de la Dumnezeu vindecare şi pentru copilul acesta care este 
încercat de boală, ca nu cumva să fie biruit de deznădejde. 

Şi acum şi pururea şi în vecii vecilor. Amin. 

Să nu sufere acest copil din cauza păcatelor părinţilor, ci să primească alinare de 
la tine, ceea ce eşti Maică cerească a tuturor celor ce te cheamă în ajutor. 

Cântarea a 9-a 

Doamne, arată-ne nouă puterea milostivirii Tale! 

Doamne Iisuse Hristoase, nici un folos nu va avea acest copil dacă va dobândi 
doar tămăduirea trupească. Chiar dacă noi nu ne dăm seama că de multe ori 
sufletele sunt mai bolnave decât trupurile, Te rugăm pe Tine, Care ştii toate, să dai 
acestui copil nu numai vindecare trupească, ci şi sufletească. 

Doamne, arată-ne nouă puterea milostivirii Tale! 



JVLântuieşte, Doamne, poporul Tău, mântuieşte pe toţi credincioşii care 
păstrează dreapta credinţă şi rânduieşte precum ştii mântuirea acestui copil, 
păzindu-1 în Adevăr până în ultima zi a vieţii sale. 

Slavă Tatălui şi Fiului şi Sfântului Duh. 

Sfinţilor care aţi defăimat lumea aceasta pentru a dobândi împărăţia cerurilor şi 
Sfintelor Puteri cereşti care neîncetat II slăviţi pe Dumnezeu, vă rugăm să păziţi de 
tot răul şi de toată lucrarea vrăjmaşului pe acest copil până în ultima clipă a 
vieţuirii sale pe acest pământ. 

Şi acum şi pururea şi în vecii vecilor. Amin. 

Aducându-ne aminte de cuvintele Mântuitorului, Care atunci când îl răstigneau 
1-a dat în grija ta pe ucenicul Său iubit, şi prin aceasta şi pe toţi cei ce cred în El, 
gândindu-ne la acest copil care suferă, îndrăznim a spune şi noi acestea: Preasfântă 
Maică, iată copilul tău, tămăduieşte-1 şi ocroteşte-1 precum ştii. 



Canon de rugăciune 

a COPIILOR 



Cântarea 1-a 



Doamne, miluieşte-i pe părinţii şi pe fraţii mei! 

Doamne Iisuse Hristoase, Fiul lui Dumnezeu, Care ai binecuvântat nunta din 
Cana Galileii, arătând-o curată şi sfântă, şi Care ai revărsat binecuvântările Tale 
fără de număr peste familiile creştine, binecuvântează şi sfinţeşte şi casa noastră, pe 
părinţii, pe fraţii şi pe toţi cei de aproape ai noştri. 

Doamne, miluieşte-i pe părinţii şi pe fraţii mei! 

Jvânduind Tu ca familia să fie chip al Bisericii, fiind loc al sălăşluirii Tale, ne 
bucurăm şi îţi mulţumim, Doamne, rugându-ne să ne ocroteşti după mare mila Ta, 
ca nu cumva din lucrarea vrăjmaşului să ne îndepărtăm de Tine. 

Slavă Tatălui şi Fiului şi Sfântului Duh. 

O, îngere al Domnului, care de când m-am unit prin Botez cu Mântuitorul 
Hristos îmi luminezi viaţa, ajută-mă să mă port în toate zilele vieţii mele ca un 
mădular vrednic al Bisericii, ca tinereţea mea să fie ferită de cădere şi să aduc 
părinţilor mei numai bucurie, şi nu întristare. 

Şi acum şi pururea şi în vecii vecilor. Amin. 



JVLaica Domnului, Preasfântă Născătoare de Dumnezeu, acoperă cu sfântul tău 
acoperământ casa noastră, pe toţi cei ce vieţuiesc în ea şi pe toţi cei ce intră într- 
însa, miluindu-i cu darul tău. 

Cântarea a 3-a 

Doamne, miluieşte-i pe părinţii şi pe fraţii mei! 

JVlântuitorule Preabun, Care ai înmulţit cele cinci pâini şi cei doi peşti în pustie, 
saturând cu ele mii de oameni, trimite binecuvântările Tale bogate şi peste casa 
noastră, ca nu cumva pentru păcatele noastre să ne lipsească cele de trebuinţă. 

Doamne, miluieşte-i pe părinţii şi pe fraţii mei! 

Dumnezeu, Care poartă grijă de păsările cerului şi de crinii ţarinii, poartă de 
grijă mai ales celor care îl cheamă cu dragoste şi evlavie, împlinind toate lipsurile 
lor. 

Slavă Tatălui şi Fiului şi Sfântului Duh. 

Sfinte Nicolae, ştiu că nu numai pe tatăl care voia să-şi dea fetele la desfrânare, 
neavând nici un fel de avuţie, l-ai ajutat să nu cadă în păcat din pricina sărăciei, ci 
de multe ori ai ajutat altor creştini încercaţi de lipsuri; pentru aceea te rugăm să 
veghezi şi asupra familiei noastre. 

Şi acum şi pururea şi în vecii vecilor. Amin. 

Cine va spune toate minunile tale, Preasfântă Fecioară? Că de multe ori ai 
trimis cele ce le lipseau creştinilor aflaţi în grele nevoi, izbăvindu-le casele de lipsuri 
şi sufletele de cădere. 

Cântarea a 4-a 

Doamne, miluieşte-i pe părinţii şi pe fraţii mei! 

Sănătate ai dat bolnavilor care Te rugau aceasta, vindecându-i cu puterea Ta 
dumnezeiască. Cu această putere, Doamne, Te rog să-i păzeşti pe părinţii, pe fraţii şi 
pe cei de aproape ai mei, de toată boala şi de toată neputinţa. 

Doamne, miluieşte-i pe părinţii şi pe fraţii mei! 

Doamne, ajută-ne să ducem fără cârtire crucea bolii, atunci când va fi trimisă 
asupra noastră, ştiind că nici un fir de păr din capul nostru nu se clinteşte fără voia 
Ta. 

Slavă Tatălui şi Fiului şi Sfântului Duh. 
Sfinţilor doctori fără de arginţi Cosma şi Damian, Chir şi Ioan, Pantelimon şi 
Ermolae, Samson şi Diomid, Mochie şi Anichit, Talaleu şi Trifon, dimpreună cu toţi 
Sfinţii care aţi primit de la Dumnezeu darul tămăduirii, cad înaintea voastră şi vă 
rog să fiţi voi doctorii familiei noastre, ca ori de câte ori vom fi încercaţi de boală, cu 
ajutorul vostru să dobândim izbăvirea de ea. 

Şi acum şi pururea şi în vecii vecilor. Amin. 



G/ine nu s-a mirat auzind cum ai vindecat atâta mulţime de bolnavi, cum boala a 
fugit ori de câte ori ai fost tu chemată cu credinţă? O, Maică Sfântă, ai grijă de noi 
când boala se abate asupra noastră. 

Cântarea a 5-a 

Doamne, miluieşte-i pe părinţii şi pe fraţii mei! 

r iul lui Dumnezeu nu S-a ferit de cruce, ci a arătat-o pe aceasta cale a mântuirii. 
Te rugăm, Doamne, ajută-ne să biruim toate încercările prin care vom trece, fiind 
întăriţi prin harul Tău. 

Doamne, miluieşte-i pe părinţii şi pe fraţii mei! 
C-alca mântuirii nu este calea desfătării şi a plăcerilor, ci este calea cea strâmtă 
şi plină de încercările îngăduite de Dumnezeu pentru curăţirea sufletelor noastre. 

Slavă Tatălui şi Fiului şi Sfântului Duh. 

Sfinţilor Mucenici care bine v-aţi nevoit, fiind chinuiţi în multe feluri pentru 
credinţa voastră, şi nu v-aţi lepădat de Hristos, ajutaţi-ne să ne ducem crucea fără 
să cădem din pricina slăbiciunilor noastre. 

Şi acum şi pururea şi în vecii vecilor. Amin. 

JNimeni nu a suferit mai mult decât tine, Sfântă Fecioară, care L-ai văzut pe Fiul 
tău răstignit pe cruce de cei fără de lege. Tu, care ştii durerile şi necazurile noastre, 
ajută-ne să fim izbăviţi de ele. 

Cântarea a 6-a 

Doamne, miluieşte-i pe părinţii şi pe fraţii mei! 

l^a Tine cad, Doamne Iisuse Hristoase, şi-°i mărturisesc neputinţa mea şi 
slăbiciunile tinereţilor mele. Inţelepţeşte-mă, Doamne, ca in toţi anii vieţii să duc 
lupta cea bună împotriva patimilor, ca să nu fiu lipsit de harul Tău. 

Doamne, miluieşte-i pe părinţii şi pe fraţii mei! 

x lata păcatului este moartea şi mulţi s-au lipsit de mântuire, fiind iubitori de 
patimi. Ajută-ne, Doamne, să nu fim biruiţi de patimi şi de pofte, ca să nu ajungem 
în adâncurile iadului. 

Slavă Tatălui şi Fiului şi Sfântului Duh. 

Sfinţilor şi Sfintelor care prin posturi şi nevoinţe îndelungate aţi biruit patimile 
şi poftele, arătându-vă îngeri în trup, fiţi ajutătorii noştri în lupta cu necuratele 
patimi şi cu necuraţii diavoli. 

Şi acum şi pururea şi în vecii vecilor. Amin. 

x reasfântă Născătoare de Dumnezeu, miluieşte-ne pe noi şi pe toţi pomeniţii 
noştri, apărându-ne de atacurile îngerilor căzuţi şi ferindu-ne de căderea în patimi. 

Cântarea a 7-a 
Doamne, miluieşte-i pe părinţii şi pe fraţii mei! 



JNu este păcat care să biruiască iubirea Ta de oameni, Hristoase Dumnezeule; de 
aceea îndrăznesc să Te rog ca, oricât de mult ar cădea părinţii şi fraţii mei, Tu să le 
luminezi mintea ca să se ridice. 

Doamne, miluieşte-i pe părinţii şi pe fraţii mei! 

1 e rog, Mântuitorule, Care ai venit să-i aduci nu pe cei drepţi, ci pe cei păcătoşi 
la pocăinţă, ajută-ne să nu cădem în păcate aducătoare de moarte, iar de vom cădea 
din pricina slăbiciunilor noastre, să trimiţi peste noi duhul pocăinţei. 

Slavă Tatălui şi Fiului şi Sfântului Duh. 
Sfântă Măria Egipteanca, dimpreună cu Sfântul Ciprian care a devenit din 
vrăjitor Arhiereu, şi de cununa muceniciei s-a învrednicit, şi cu toţi cei care, după 
căderi şi întinări fără de număr, prin pocăinţă au dobândit sfinţenia, vă rog să aveţi 
grijă şi de mine, de părinţii şi de fraţii mei, ca, ori de câte ori vom cădea în păcate, 
să ne ridicăm degrabă. 

Şi acum şi pururea şi în vecii vecilor. Amin. 

JVlaica Domnului, vas al curăţiei şi al evlaviei, te rog să ne ajuţi pe noi să ne 
ridicăm dacă vom cădea în cursele necuratului diavol şi să ne curăţim sufletele prin 
Taina Spovedaniei. 

Cântarea a 8-a 

Doamne, miluieşte-i pe părinţii şi pe fraţii mei! 

Duhul Tău cel Sfânt, Doamne, să vină peste casa noastră, peste toţi cei care Te 
caută şi Te cheamă în ajutor, rugându-se să-i acoperi cu darul Tău. 

Doamne, miluieşte-i pe părinţii şi pe fraţii mei! 

Sfinţeşte-ne, Preabunule Doamne, trimiţându-ne darurile Sfântului Duh: duhul 
înţelepciunii, duhul înţelegerii, duhul sfatului, duhul puterii, duhul cunoştinţei, 
duhul temerii de Dumnezeu şi duhul bunei-credinţe. 

Slavă Tatălui şi Fiului şi Sfântului Duh. 

Toate cetele Sfinţilor, Sfinţilor Apostoli, Sfinţilor Prooroci, Sfinţilor Mucenici, 
Sfinţilor Ierarhi, Cuvioşilor Părinţi şi Cuvioaselor Maici, vă rog să binecuvântaţi 
casa noastră şi pe toţi cei ce vieţuim într-însa, călăuzindu-ne pe calea sfinţeniei. 

Şi acum şi pururea şi în vecii vecilor. Amin. 

x reasfântă Născătoare de Dumnezeu, arată-ne calea pe care să mergem pentru a 
dobândi curăţia sufletului şi a trupului, ca să îl urmăm cu credinţă pe Mântuitorul 
Hristos, purtându-ne crucea până la moarte. 

Cântarea a 9-a 

Doamne, miluieşte-i pe părinţii şi pe fraţii mei! 

JVlântuieşte-ne, Doamne, că pentru aceasta ai venit în lume, şi pentru aceasta ai 
murit pe cruce! Mântuieşte-ne Iisuse, Fiule al lui Dumnezeu! 

Doamne, miluieşte-i pe părinţii şi pe fraţii mei! 



Ajută-nc, Doamne, ca până la sfârşitul vieţii noastre să ne dorim şi să căutăm 
mântuirea, cugetând la bunurile pe care le-ai dăruit celor ce s-au învrednicit de 
darul Tău. 

Slavă Tatălui şi Fiului şi Sfântului Duh. 
Sfintelor Puteri cereşti şi toţi Sfinţii care ocrotiţi lumea cu puterea pe care v-a 
dat-o Dumnezeu, aveţi grijă şi de cei de aproape ai mei, de părinţii şi de fraţii mei, 
călăuzindu-i spre împărăţia cerească. 

Şi acum şi pururea şi în vecii vecilor. Amin. 

x oartă spre cer eşti, Născătoare de Dumnezeu, celor ce te laudă pe tine. Te rog 
ca la Infricoşătoarea Judecată, când vei sta de-a dreapta Fiului tău, să II rogi să ne 
dăruiască mântuirea. 

Rugăciunile copiilor pentru părinţi 

Doamne, Dumnezeul nostru, Tu, Care împuterniceşti florile şi verdeaţa de pe tot 
pământul cu căldura soarelui Tău, şi sufletul omenesc cu căldura iubirii Tale; Tu, 
Cel ce toate le-ai zidit de bunăvoia Ta în cer şi pe pământ şi pe toate le păstrezi prin 
dragoste şi milă, revarsă, mult-îndurate Doamne, peste sufletul meu cel slab şi 
umilit care se închină °ie, bunătatea şi darul Tău şi iubire şi milă peste părinţii mei, 
peste mai-marii mei şi peste toţi aceia care se ostenesc pentru mine şi care m-au 
ajutat cu sfatul şi bunătatea lor. Fă din sufletul meu un soare călduros pentru 
sufletul lor, ca flecare din ei să simtă din îndestulare mângâierile şi ajutorul cel 
venit de la Tine şi revărsat asupra lor prin rugăciunile şi prin dragostea mea flască. 

îţi vorbeşte, Părinte, inima mea de fiu (fiică), ştiind că Tu cunoşti lăuntrul nostru 
şi că nu Te vei întoarce de la inima mea, deschisă tuturor acelora pentru care Te 
rog; dăruieşte-mi, Doamne, înţelepciune, ca să nu uit niciodată, nici în supărări, nici 
în necazuri şi nici în bucurie, învăţătura Ta, cum că „binecuvântările părinţilor 
întăresc casele fiilor", şi iarăşi: „cununa bătrânilor sunt fiii lor şi fală fiilor sunt 
părinţii lor". Pentru aceasta, rogu-Te, Doamne, slăvite împărate şi bunule Părinte, 
întăreşte-mă să cresc înaintea feţei lor cu temerea de Tine şi cu ruşinea de oameni, 
pentru ca, prin curăţirea de orice rău, prin împlinirea oricărui bine, prin fuga de 
orice păcat şi prin setea de orice virtute, viaţa mea să fie spre mântuirea mea şi a 
lor. 

Că Tu eşti, Doamne, Cel ce odinioară ai zis: „Lăsaţi copiii să vină la Mine, că a 
unora ca aceştia este împărăţia cerurilor", şi °i-ai pus dumnezeieştile Tale mâini 
peste capetele lor şi i-ai binecuvântat. însuţi Tu, Doamne, Iisuse Hristoase, trimite 
din cerul Tău cel preaînalt binecuvântarea Ta peste mine, robul Tău, şi ajută-mi să 
fac bucurie părinţilor mei şi să umblu întru cărările Tale cele sfinte, săvârşind 
numai ce este bun şi plăcut °ie, că binecuvântat eşti în vecii vecilor. Amin. 

Doamne, Dumnezeule, rugându-mă ic pentru tatăl meu şi pentru mama mea, 
împlinesc una din cele mai sfinte îndatoriri pe care Tu le-ai pus asupra mea, care 
este să-i cinstesc şi să-i iubesc din tot sufletul meu şi din toată inima mea. Cea mai 



dintâi îndatorire a mea faţă de ei este aceea de a mă ruga ie, întotdeauna, pentru 
sănătatea şi fericirea lor şi de a-i ajuta din toate puterile mele. 

O, Dumnezeule îndurate şi Puternice, Care binecuvântezi pe copii pentru părinţii 
lor şi adesea, în dreapta Ta mânie, îi pedepseşti pentru greşelile lor: primeşte 
mulţumirea mea umilită, pentru binefacerile, bucuriile şi binecuvântările pe care le 
reverşi neîncetat asupra lor. Trimite-le, Preabunule, acum şi totdeauna 
binecuvântările Tale şi le iartă lor greşelile pe care, ca nişte oameni, le vor fi făcut. 

Tu îmi porunceşti să respect în ei puterea Ta şi să le fiu recunoscător pentru 
viaţa pe care mi- ai dat-o prin ei şi pentru toate îngrijirile şi purtarea de grijă pe 
care au avut-o şi o au pentru mine. Ajută-mi, dar, să urmez poruncile Tale cele 
sfinte; să le fiu supus, ascultător şi să nu fac nimic care să-i amărască şi să-i 
întristeze. Răsplăteşte-le, Preabunule, cu facerile Tale de bine, pentru dragostea şi 
îngrijirea neadormită de totdeauna ce au pentru mine. Apără-i de toate nenorocirile 
şi întristările. Dă-le viaţă îndelungată, fericită, liniştită şi cu bună înţelegere. Fă-i pe 
ei părtaşi binecuvântărilor Sfinţilor Tăi. înmulţeşte roadele ostenelilor lor. Fă să 
prisosească peste ei binefacerile Tale şi să sporească în virtuţi şi întru îndestulare, ca 
să Te binecuvântăm în toate zilele vieţii noastre. Amin. 



Rugăciunea copiilor 
pentru fraţi şi surori 

Doamne, Dumnezeul nostru, ic mă rog, cu toată umilinţa: ţine pe fraţii mei (sau 
fratele meu) şi pe surorile (sau sora) mele în sănătate deplină şi împărtăşeşte-le lor 
darul Tău cel sfânt, ca să umble întotdeauna pe cărările Tale şi să facă întotdeauna 
cele plăcute ic. Dă-ne, Doamne, ca de acum şi până la capătul vieţii noastre să ne 
iubim şi să ne cinstim unii pe alţii; căci ce este mai bun şi mai frumos decât a locui 
fraţii împreună? Aşa, Doamne, ascultă rugăciunea mea şi Te îndură spre noi. Că 
bun şi iubitor de oameni eşti şi °ie slavă îţi înălţăm: Tatălui şi Fiului şi Sfântului 
Duh, acum şi pururea şi în vecii vecilor. Amin. 



Rugăciuni 



Rugăciunea părinţilor 
pentru copiii lor 

Doamne, Dumnezeule! Fiii pe care îi am sunt un dar al bunătăţii Tale. Tu ai 
făcut a se naşte în mine simţământul care îi face scumpi inimii mele, simţământul 
dragostei părinteşti. 



°ie îţi închin copiii mei, Doamne! Binevoieşte a le fi lor Părinte; eu sunt un 
neputincios muritor şi fără de ajutorul Tău nu pot face nimic. 

Tu, Cel ce dai hrană păsărilor cerului, Cel ce păzeşti floarea ce răsare în mijlocul 
stâncilor, Părinte a toată lumea, binevoieşte a îngriji şi de copiii mei, ca să poată fi 
fericiţi şi în viaţa aceasta, şi în cea viitoare. Ajută-mi să cultiv în ei bunătatea şi 
printr-o bună creştere să îi fac folositori semenilor. 

Dă-le lor, Doamne, înţelepciune, ca să cunoască şi să voiască binele. Dă-le lor 
comorile cele cereşti ale virtuţii, că acestea sunt bogăţii nepieritoare. Nu cer pentru 
ei, Dumnezeul meu, bogăţii pământeşti care sunt supuse stricăciunii, ci Te rog să le 
dai trupuri sănătoase şi iubitoare de osteneală, ca să poată câştiga lupta împotriva 
relelor vieţii. Păzeşte inimile lor de orice alunecare păcătoasă şi apără nevinovăţia 
lor. 

Rânduieşte, Preabunule Stăpâne, ca ei să ajungă prin harul Tău fii credincioşi ai 
Sfintei noastre Biserici şi să binecuvânteze Numele Tău în veci. 

Doamne, Dumnezeule, iartă-mă că nu ştiu să cresc cum se cuvine aceşti copii pe 
care mi i-ai dăruit. Iartă-mă, Dumnezeule, iartă-mă! în loc să înveţe de la mine 
numai cele bune, copiii învaţă şi cele rele şi fără să vreau devin prilej de sminteală 
pentru ei. Degeaba îi sfătuiesc să facă binele şi să ţină poruncile dacă ei văd că eu nu 
le păzesc. Degeaba îi îndemn cu vorbele dacă faptele mele nu sunt pe măsură. 

O, cât sunt de vinovat în faţa Ta şi a lor! în loc să Te mărturisesc prin faptele 
mele, am făcut împotrivă. Greu cu adevărat este pentru mine, păcătosul, să cresc 
copiii cum trebuie. Cum va creşte un copil care nu a văzut în părinţii săi pildă de 
fapte bune? 

Iartă-mă, Doamne, iartă-mă! Iartă-i şi pe părinţii, pe moşii şi strămoşii mei, 
pentru toate păcatele pe care le-au săvârşit, fiind prin ele pietre de poticnire pentru 
urmaşii lor. 

Indreptează-mă pe mine, păcătosul, Doamne, să duc o viaţă curată ca să-mi pot 
îndrepta copiii pe calea poruncilor Tale. 

Să vină pacea Ta peste casa noastră, să vină peste noi mila Ta, ca să sporim în 
fapte bune şi în tot ce e bineplăcut °ie. Ca să petrecem cealaltă vreme a vieţii noastre 
în pocăinţă şi să dobândim în această viaţă darul Tău, iar în cealaltă, bucuria 
veşnică. Pentru rugăciunile Preabinecuvântatei Născătoarei de Dumnezeu şi ale 
tuturor Sfinţilor Tăi. Amin. 

Rugăciune pentru copilul 
căzut în păcat 

Doamne Iisuse Hristoase, Cel ce ai venit în lume nu pentru cei drepţi, ci pentru 
cei păcătoşi, vino şi în ajutorul fiului meu (numele), ridicând u-1 din căderea în care 
se află. 

Nu-1 lăsa pe el, Preabunule Doamne, să fie batjocorit de diavol, nici să îşi întineze 
sufletul prin păcate şi fărădelegi. 

Cel ce Te-ai îndurat de Măria Egipteanca şi din iubitoare de desfătări ai făcut-o 
iubitoare de nevoinţă, iar pe vrăjitorul Ciprian, lepădându-se de slujirea dracilor, 1- 



ai arătat Arhiereu încununat cu cununa muceniciei, vino în ajutorul fiului meu şi 
ajută-1 să se lepede de tot răul. 

Ştiu că nici un păcat nu covârşeşte mila Ta. Dă-i lui putere să rupă lanţurile 
vrăjmaşului prin lacrimi de pocăinţă. Dă-i lui gândul cel bun, să alerge la preot şi 
să-şi spovedească păcatele. Doamne, nu-1 lăsa să se piardă. 

Deznădejdea mă apasă şi amărăciunea pentru căderea lui îmi tulbură inima. 
Suspină sufletul meu. Oare când vei veni în ajutor? Oare când ne vom bucura de 
milele Tale? 

Miluieşte-1, Iubitorule de oameni, miluieşte-1, Preadulce Iisuse. Nu lăsa făptura 
Ta să fie înghiţită de moarte, ci dăruieşte-i să se umple de harul Tău. Ca văzând 
marea Ta dragoste de oameni, să Te iubească din toată inima sa şi să Te slăvească în 
vecii vecilor. Amin. 

(Dacă rugăciunea se citeşte pentru fiică, 
se va citi cu schimbările cuvenite.) 

Rugăciune către Sfântul 
ocrotitor al copilului 

O, Sfinte al lui Dumnezeu (numele), care te-ai arătat vas ales al Duhului Sfânt, 
tu, care ai fost rânduit de Ziditorul lumii să fii ocrotitor al acestui copil care îţi 
poartă numele din clipa în care a devenit fiu al Bisericii, luminându-se cu Sfântul 
Botez! Nu am cuvinte să laud vieţuirea ta cea sfântă, nu mă pricep să-ţi mulţumesc 
pentru ajutorul pe care i-1 dai, dar mărturisesc credinţa mea în puterea ocrotirii 
tale. 

Sfinte, care în chip nevăzut îi eşti pavăză împotriva relelor vrăjmaşului, ascultă şi 
umila mea cerere. învaţă-1 să iubească rugăciunea, Biserica, să-şi iubească 
aproapele. învaţă-1 să ducă o viaţă curată şi sfântă. Să-i fii alături în toate clipele 
vieţii sale, în toate bucuriile şi necazurile. 

Să-i fii povăţuitor tainic până la ultima suflare, iar la înfricoşătoarea Judecată să 
mijloceşti la Dumnezeu pentru mântuirea lui ca în vecii vecilor să îl slăvească pe 
Atotputernicul Dumnezeu, pe Tatăl, pe Fiul şi pe Sfântul Duh. Amin. 

Rugăciune pentru copilul bolnav 

1 e rugăm, Doamne, vindecă durerea acestui copil, robul Tău (numele). Alungă 
de la el toată boala şi toată neputinţa. Tu, Care eşti doctor al sufletelor şi al 
trupurilor, arată şi acum puterea milostivirii Tale. 

Vindecă-1 pe el, Preasfântă Născătoare de Dumnezeu, cu rugăciunile pe care le 
înalţi înaintea Fiului tău şi Dumnezeului nostru. 

Vindecaţi-1 pe el, Sfinţilor care aţi primit de la Dumnezeu darul tămăduirii şi aţi 
vindecat mulţime de bolnavi. 

O, Doamne Iisuse Hristoase, primeşte puţina noastră rugăciune pentru copilul 
acesta (numele), stinge-i focul ce 1-a cuprins, încetează-i boala, ridică-1 din patul 



durerii, întru slava Numelui Tău. Că Tu eşti Cel care vindeci neputinţele, Hristoase 
Dumnezeule, şi °ie slavă Iţi înălţăm în vecii vecilor. Amin. 

Rugăciune pentru luminarea minţii 

Doamne, Iisuse Hristoase, Dumnezeul nostru, luminează minţile copiilor noştri 
cu harul Tău cel dătător de viaţă. Tu, Care dai celor înţelepţi înţelepciunea şi celor 
pricepuţi priceperea, trimite peste ei Duhul Tău cel Sfânt, dătătorul înţelepciunii, al 
cunoştinţei şi al înţelegerii. 

Tu i-ai luminat pe aleşii Tăi în toată vremea. Tu i-ai insuflat pe cei trei mari 
dascăli ai lumii şi Ierarhi, Vasile cel Mare, Grigorie de Dumnezeu Cuvântătorul şi 
Ioan Gură de Aur, de s-au arătat vase alese ale sfinţeniei, răspândind în lume 
dreapta credinţă. Tu ai luminat-o pe Sfânta Mare Muceniţă Ecaterina, şi ea a ru- 
şinat mulţimea ritorilor păgâni. 

Tu, Doamne, luminează-i şi pe copiii noştri (numele), ca să înveţe cele bine 
plăcute °ie şi să se umple de cunoştinţa adevărului. Dă-le lor ştiinţă, pricepere, 
răbdare şi chibzuinţă. Să nu primească ei cunoştinţe pierzătoare de suflet, nici să 
înveţe ce e urât lui Dumnezeu. Fă-i ascultători faţă de dascălii care îi învaţă cele 
bune şi sârguincioşi în îndeplinirea celor ce li s-au rânduit. Iar la vremea potrivită, 
Doamne, ajută-i să găsească locul în care să folosească cele pe care le-au învăţat şi să 
muncească spre binele lor şi spre folosul aproapelui. Tu îi osândeşti pe cei care îşi 
îngroapă talanţii şi îi binecuvântezi pe cei care îi înmulţesc cu pricepere. 
Rânduieşte-le Tu, Doamne, Cel ce rânduieşti toate spre mântuire, unde să 
muncească, ce să muncească şi cum să muncească. 

Dă-le lor, Doamne, spor în toată lucrarea cea bună şi-i întăreşte în credinţă ca să 
Te mărturisească printr-o vieţuire curată până în ultima clipă a vieţii lor. Amin. 

Rugăciune pentru ajutor la examene 

Doamne Iisuse Hristoase, Fiul lui Dumnezeu cel viu, ajută-1 pe copilul acesta 
(numele) să treacă cu bine această încercare ce îi stă înainte. Cel ce ne-ai cerut să 
fîm înţelepţi ca şerpii şi blânzi ca porumbeii, luminează-1 pe robul tău (numele) să 
înveţe ceea ce trebuie ca să fie bine pregătit la examenul care îl aşteaptă. 

Tu ştii ce e bine şi ce e rău. în mâinile Tale sunt vieţile noastre. Noi, crezând că 
este de folos acestui copil să iasă încununat din această încercare, Te rugăm să arăţi 
şi de această dată puterea ajutorului Tău. Dar să nu fie după voia noastră, Doamne, 
ci după voia Ta cea sfântă, că Tu îl iubeşti mai mult decât noi şi ştii ce-i este cu 
adevărat de folos. 

Doamne, ajută-1 pe robul Tău (numele) să nu caute gloria lumească, ce este 
degrab trecătoare, ci să caute vieţuirea curată şi sfântă, ca să dobândească 
împărăţia cerurilor. 

Vieţile oamenilor sunt pline de încercări. Ce folos vom avea dacă vom câştiga 
bunătăţile vremelnice, de nu le vom dobândi şi pe cele veşnice? Ce folos vom avea de 
ne va lăuda lumea aceasta, dacă faptele noastre nu sunt bineplăcute ic? 



Ajută-ne, Dumnezeule, ca numai la Tine să căutăm împlinirea noastră şi să 
preaslăvim în vecii vecilor Numele Tău cel Sfânt. Amin. 

Rugăciune pentru căsătorie 

Doamne, ascultă puţina noastră rugăciune pentru copilul nostru, robul Tău 
(numele), şi nu ne lăsa fără răspuns. Tu ai rânduit ca bărbatul să lase pe tatăl său şi 
pe mama sa şi să se unească cu femeia sa şi să fie amândoi un trup. Tu ai 
binecuvântat nunta, arătând curăţia ei. Tu i-ai primit în împărăţia Ta pe soţii care 
au dus o viaţă de evlavie, împlinind poruncile Tale şi crescându-şi urmaşii în frica 
Ta. 

Rânduieşte, Doamne, precum ştii, ca la vremea potrivită robul tău (numele) să-şi 
întemeieze o familie. Ca nu cumva să trăiască o viaţă de păcat, stând departe de 
nuntă. Să nu-şi întineze trupul cu patimile şi cu poftele, batjocorit fiind de diavol. 

Ajută-1, Doamne, să găsească o soţie credincioasă, o soţie blândă, bună şi 
iubitoare, care să-i fie cu adevărat podoabă şi alături de care să meargă pe calea 
mântuirii. 

Te rugăm, Doamne, vino în ajutorul lui, că numai Tu ştii ce e în adâncul inimilor 
oamenilor. Găseşte-i Tu, Doamne, o soţie vrednică, alături de care să facă tot binele. 
Nevoinţă este pentru femeia credincioasă bărbatul necredincios, şi nevoinţă este 
pentru bărbatul credincios femeia necredincioasă. 

Dăruieşte-i Tu, Doamne, să aibă parte de un cămin liniştit, de dragoste şi de 
înţelegere, ca să Te laude împreună cu toţi ai casei lui până la sfârşitul vieţii sale. 
Amin. 

(Dacă rugăciunea se citeşte pentru căsătoria fetei, 
se va citi cu schimbările cuvenite.) 



Rugăciune pentru pruncul ce se află în pântecele mamei 

1 u, Cel ce ai zis oamenilor: „Creşteţi şi vă înmulţiţi şi stăpâniţi pământul", 
binecuvântând naşterea de prunci, arată mila Ta acestui prunc ce se află în 
pântecele maicii sale, şi ajută-1 să se nască la vremea de Tine rânduită. Dă-i lui, 
Doamne, creştere firească, sănătate şi putere. 

Părinte Ceresc, Care porţi de grijă păsărilor cerului şi înfrumuseţezi crinii 
ţarinii, poartă de grijă şi acestui copil care n-a văzut încă lumina soarelui. Tu ai 
purtat de grijă Preacuratei Fecioare care a purtat în pântecele ei Dumnezeiescul 
Prunc. Nu ne părăsi acum nici pe noi, robii Tăi, ci ocroteşte-1 cu harul Tău pe 
pruncul acesta al nostru şi binecuvântează naşterea lui după mulţimea milostivirii 
Tale. 

Iar mai apoi, luminându-1 cu Sfântul Botez, să îl faci pe el un mădular ales al 
Sfintei Tale Biserici, ca să Te laude şi să te binecuvânteze în toată viaţa lui şi în vecii 
vecilor. Amin. 



Rugăciune pentru copilul nou-născut 

Doamne Iisuse Hristoase, Care ne-ai dăruit acest copil, rânduieşte precum ştii 
intrarea lui în rândul celor drept-credincioşi care au fost luminaţi prin Sfântul 
Botez. Doamne, dăruieşte-i sănătate şi putere acestui prunc, Tu, Care ai fost crescut 
cu grijă de către Preasfânta Fecioară. 

Doamne, să nu vină peste noi mânia Ta şi să nu îngădui ca acest copil să moară 
nebotezat. Să nu sufere acest copil din cauza păcatelor noastre, ci să vadă mila Ta şi 
dragostea Ta de oameni. 

Ocroteşte-1, Doamne, şi dăruieşte-i naşterea cea de Sus prin Sfântul Botez, ca să 
devină fiu al Bisericii Tale. °ie ne rugăm, Stăpâne, trimite peste el lumina 
binecuvântării cereşti, că Tu eşti Cel ce asculţi rugăciunile noastre şi °ie îţi mulţu- 
mim şi Te slăvim în vecii vecilor. Amin. 



Rugăciunea naşilor 
pentru finul de Botez 

Doamne, Dumnezeul nostru, Tu Care ne-ai rânduit să fim părinţi duhovniceşti 
ai acestui copil, dăruieşte-i lui darurile Tale cele bogate. Dăruieşte-i lui înţelepciune, 
dragoste, sănătate trupească şi sufletească. Dăruieşte-i lui să sporească în virtute, 
să-şi iubească aproapele şi să săvârşească numai ce este bineplăcut °ie. 

Doamne, noi nu avem pricepere să-1 călăuzim cum se cuvine pe drumul credinţei. 
Călăuzeşte-1 pe el ca un bun şi iubitor de oameni, iar pe noi luminează-ne să-i putem 
da sfătuirea potrivită. 

Dă-ne, Doamne, să-1 iubim cu dragoste curată şi sfântă. Să nu căutăm pentru el 
numai bucurii trupeşti, care sunt degrab trecătoare, ci să-1 ajutăm să agonisească 
darurile duhovniceşti, care nu se vor lua de la el. 

Doamne, dacă din lucrarea vrăjmaşului va fi biruit de păcat, atunci să ne 
luminezi pe noi ca să-1 ajutăm să se ridice. Tu l-ai dat în grija noastră, Tu să ne 
călăuzeşti cum să-1 ajutăm să îşi revină degrabă. 

Ajută-ne, Dumnezeule, ajută-ne. Că Tu eşti Cel ce rânduieşti mântuirea noastră 
şi °ie slavă Iţi înălţăm, Tatălui şi Fiului şi Sfântului Duh, acum şi pururea şi în vecii 
vecilor. Amin. 



Rugăciunea naşilor 
pentru finii de cununie 

Doamne, Dumnezeul nostru, ai grijă de finii noştri (numele), pe care ni i-ai dat 
în grijă spre a le fi sprijin în viaţa aceasta. 

Dăruieşte-le, Doamne, pace, înţelegere şi dragoste. Binecuvântează casa lor cu 
toate cele de trebuinţă. Alungă de la ei toată tulburarea trupească şi sufletească, 
toată cearta şi toată tristeţea. Să vină peste ei darul Tău, Doamne. 

Dăruieşte-le să iubească şi să păstreze dreapta credinţă, să respecte Biserica şi să 
ţină rânduielile ei. Să-şi crească urmaşii în frica Ta şi în ascultare de poruncile Tale. 



Să cunoască finii noştri (numele) dragostea Ta, Doamne, dar şi mustrarea Ta atunci 
când calcă pe drumuri greşite. 

Călăuzeşte-ne pe noi, Doamne, să ştim cum să-i sfătuim să trăiască în înţelegere 
şi cum să se ferească de duhul necurat al răutăţii, al mâniei şi al desfrânării. 
Păstrează patul lor curat de orice întinăciune. Păstrează inimile lor departe de ispi- 
tele potrivnicului. Ca bine vieţuind, să-°i mulţumească şi să Te laude până la 
sfârşitul vieţii lor. Amin. 

Rugăciune pentru copilul înfiat 

Doamne Iisuse Hristoase, Fiul lui Dumnezeu, Care ne-ai poruncit să ne iubim 
unii pe alţii, ajută-ne să împlinim fără împiedicare această poruncă a Ta. 

Am socotit că este bineplăcut °ie să înfiem acest copil pe care viaţa 1-a lipsit de 
dragostea părinţilor lui. Dă-ne, Doamne, să-1 iubim cu dragostea pe care Tu o 
sădeşti în inimile noastre. Să găsească la noi dragostea care îi lipseşte şi sufletul lui 
tulburat să se umple de linişte şi de bucurie. Dă-i lui să Te iubească din toată inima, 
iar pe noi să ne respecte după cuviinţă, fiind un copil ascultător şi cuminte. Dă-i lui, 
Doamne, să iubească Biserica, rugăciunea şi toată fapta cea bună. 

Dă-i lui, Doamne, să simtă dragostea Ta cea sfântă, care covârşeşte orice dorire. 
Dă-i lui să fie mădular ales al Bisericii Tale, iar nouă, nevrednicilor, dăruieşte-ne să 
ducem cu bucurie greutăţile creşterii acestui copil, luminaţi fiind de Tine. 

Binecuvântează şi sfinţeşte casa noastră, rânduind toate cele de trebuinţă, că de 
la Tine vine tot binele şi a Ta este slava, cinstea şi închinăciunea, în vecii vecilor. 
Amin. 

(Atunci când un copil este înfiat, 

el trebuie să meargă la biserică 

împreună cu părinţii care îl înfiază, 

pentru ca preotul să le citească din Molitfelnic 

o slujbă specială.) 



Rugăciune pentru copiii orfani 

Doamne Iisuse Hristoase, Cel ce ne-ai învăţat să ne rugăm unii pentru alţii, 
ascultă puţina noastră rugăciune pentru copiii care sunt lipsiţi de dragostea 
părinţilor lor. 

Tu, Care eşti Fiul Preaiubit al Părintelui Ceresc, ajută-i pe copiii orfani să simtă 
dragostea Sa sfântă. Tu, Cel ce ai zis: „Fericiţi cei ce plâng, că aceia se vor 
mângâia", ajută-i pe copiii orfani să dobândească mângâierea pe care ai făgăduit-o. 

Dimpreună cu ei, ajută-i şi pe cei care au fost părăsiţi de părinţii lor şi care cresc 
în foame, frig, mizerie şi durere. 

Şi dacă vreunii din ei nu au fost luminaţi de Sfântul Botez, mai înainte de orice 
Te rugăm să rânduieşti naşterea lor în Sfânta Ta Biserică. Doamne, să nu-i laşi fără 
ajutorul Tău! 



După cuvântul Sfântului Apostol Pavel, care a zis: „Bucuraţi-vă cu cei ce se 
bucură, plângeţi cu cei ce plâng", ar trebui ca inimile noastre să se întristeze pentru 
suferinţele copiilor greu încercaţi de viaţă. Cum ne-am putea numi creştini, dacă ne- 
am îmbuiba de toate bunătăţile, în timp ce alţii rabdă foame şi frig? Sau cum am 
putea să cerem ajutorul Tău, de nu-i vom ajuta la rândul nostru pe cei ce au nevoie 
de ajutor? Luminează-ne pe noi, Doamne, să-i ajutăm cu ce ne stă în putinţă, ca să 
îndulcim măcar puţin amara lor viaţă. 

Binecuvântează-i, Doamne, pe aceşti copii necăjiţi, şi pe cei care îi ajută pe ei 
întăreşte-i şi le răsplăteşte lor după mare mila Ta, ca un bun şi iubitor de oameni. 
Amin. 



Rugăciunea soţilor care nu au copii 

„Doamne, nu plăcerea mea o caut, luând pe femeia mea, ci o fac cu inima curată. 
Binevoieşte de a avea milă de ea şi de mine şi a ne duce împreună până la 
bătrâneţe", s-a rugat °ie Tobie, iar Tu i-ai umplut casa de binecuvântare şi i-ai dă- 
ruit copii ca răspuns la cererile sale. 

Doamne, pustii sunt casele fără copii, şi triste inimile soţilor care nu au urmaşi. 
Chiar dacă nu avem credinţa drepţilor care pentru rugăciunile lor s-au învrednicit 
să aibă copii, pentru mila Ta cea nemăsurată nu ne lăsa, Atotputernice Doamne, ci 
vezi suspinul inimilor noastre. 

Umple-ne casa de bucuria pe care o aduc copiii, iar pe noi întăreşte-ne ca să îi 
creştem pe ei cu dragoste şi înţelepciune în dreapta credinţă, spre slava Numelui 
Tău şi a Sfintei Tale Biserici. Amin. 



Rugăciune pentru copiii 
care se află în călătorie 

Doamne, Iisuse Hristoase, Dumnezeul nostru, Cel ce eşti Calea, Adevărul şi 
Viaţa, şi ai călătorit împreună cu cei doi ucenici care mergeau la Emaus, însuţi, 
Stăpâne, călătoreşte şi cu copilul acesta, binecuvântând călătoria sa. Trimite-i înger 
păzitor ca oarecând lui Tobie, ca să-i fie povăţuitor şi să-1 păzească nevătămat de 
toată întâmplarea cea rea, pentru ca să se întoarcă cu pace, sănătos trupeşte şi sufle- 
teşte. 

Tu, Cel ce niciodată nu Te desparţi de robii Tăi, nu Te despărţi nici de copilul 
acesta (numele). Tu, Care ai zis: „Eu sunt cu voi până la sfârşitul veacurilor", fii cu 
acest copil până la ultima lui suflare. 

Ajută-1 să nu cadă în ispita vrăjmaşului şi să se întoarcă din drumul său simţind 
ajutorul Tău şi cunoscând harul Tău, ca să laude şi să slăvească Numele Tău cel 
Sfânt. Amin. 



Cuvinte 
din înţelepciunea sfinţilor 



Cei ce îşi doresc să aibă copii vrednici, vor proceda cu chibzuinţă dacă mai înainte se 
vor face pe ei înşişi părinţi vrednici. 

Sfântul Filaret al Moscovei 

Tu te numeşti tatăl copiilor tăi după trup; fii tatăl lor şi după duh. 

Sfântul Tihon de Zadonsk 

Nu există nici o artă mai înaltă decât arta de a fi pedagog. Pictorul sau sculptorul fac 
numai o figură fără viaţă, iar un înţelept pedagog modelează un chip viu, de care se 
bucură şi Dumnezeu, şi oamenii. 

Sfântul Io an Gură de Aur 

Un copil poate fi asemănat cu o scândură pregătită pentru zugrăvirea unui tablou; ce 
va zugrăvi pe ea pictorul, ceva bun sau rău, ceva sfânt sau păcătos, aceea va şi rămâne. 
Tot aşa şi copilul: ce fel de educaţie îi vor da părinţii la început, cu ce fel de obiceiuri îl 
vor deprinde, plăcute sau urâte lui Dumnezeu, îngereşti sau drăceşti, cu acelea va şi trăi. 

Sfântul Dimitrie al Rostovului 

Vasul nu pierde mirosul, rău sau bun, de care s-a îmbibat mai înainte; aşa e şi cu 
educaţia copiilor! De aceea e necesar să îi deprindem cu binele din copilărie. 

Sfântul Dimitrie al Rostovului 

Grădinarul leagă copăcelul tânăr, sădit de curând, de un par puternic înfipt în pământ 
pentru ca vântul să nu smulgă copăcelul şi taie vlăstarii de prisos pentru ca ei să nu 
vateme şi să nu usuce tânărul arbore. Procedaţi şi voi la fel cu copiii voştri. întăriţi 
inimile lor în frica de Dumnezeu pentru ca ele să nu se clatine din pricina smintelilor. 
Tăiaţi patimile ce răsar pentru ca ele să nu se întărească şi să nu omoare pe omul nou, 
lăuntric, născut prin Sfântul Botez. 

Sfântul Io an Gură de Aur 

Cum îi veţi creşte pe copiii voştri în rânduială, când voi înşivă duceţi o viaţă fără 
rânduială? 

Sfântul Vasile cel Mare 

O pildă bună e mai de folos decât orice învăţătură. Un tată nu trebuie să uite acest 
lucru. 

Sfântul Tihon de Zadonsk 



Faptele vorbesc mai tare decât cuvintele. 

Sfântul Filaret al Moscovei 

Copii! Preţuiţi binecuvântarea părinţilor de o mie de ori mai mult decât oricare altă 
moştenire. 

Sfântul Filaret al Moscovei 

Cum o picătură de apă ce se află pe o suprafaţă netedă merge într-acolo unde o 
conducem cu degetul, tot aşa şi un copil tânăr, gingaş, poate fi îndreptat într-o parte sau 
în alta, în cea bună sau în cea rea, şi să îl duci unde vrei. 

Fericitul Ieronim 



LĂSAŢI COPIII SĂ VINĂ LA MINEÎ 

Cuvânt către părinţi 

Copilul, dar al lui Dumnezeu 

„Adevărat, adevărat zic vouă, că voi veţi plânge şi vă veţi tângui, iar lumea se va 
bucura. Voi vă veţi întrista, dar întristarea voastră se va preface în bucurie. 

Femeia, când e să nască, se întristează, fiindcă a sosit ceasul ei; dar, după ce a născut 
copilul, nu-şi mai aduce aminte de durere, pentru bucuria că s-a născut om în lume" (Ioan 
16-20,21). 

Mari sunt durerile femeii care naşte, dar mari sunt şi durerile de ani şi ani ale părinţilor 
care vor să îşi crească fiii şi fiicele în dreapta credinţă, în această lume plină de păcat. 

Ne-am dori poate să trăim într-o lume fără durere, fără griji, fără necazuri. Dumnezeu 
însuşi a dat omului această posibilitate. Dar părintele neamului omenesc, Adam, a refuzat 
aceasta, alegând calea neascultării. Şi a fost alungat din rai. 

Dumnezeu a rânduit ridicarea noastră din păcat prin jertfa Fiului Său, Domnul nostru 
Iisus Hristos. Şi ni s-a arătat calea cea îngustă a mântuirii, pe care trebuie să înfruntăm 
atâtea şi atâtea greutăţi. 

Poate că cea mai mare durere a unui părinte este cea legată de copiii săi. El suferă ori 
de câte ori ei se îmbolnăvesc, ori de câte ori cad în păcat sau ori de câte ori el nu reuşeşte 
să le fie alături. Dar dacă se ocupă cu grijă de creşterea lor, dacă cere ajutorul lui 
Dumnezeu pentru aceasta, bucuria lui va fi mare atunci când va vedea că eforturile sale 
au avut rost, că aşteptările i-au fost împlinite. 

Cuvântul că „femeia se va mântui prin naştere de fii, dacă va stărui, cu înţelepciune, în 
credinţă, în iubire şi în sfinţenie" (I Tim.2,15) este înţeles astăzi ca un îndemn adresat 
femeii de a face cât mai mulţi copii. Dar naşterea de prunci este mântuitoare numai în 



măsura în care implică şi jertfa pentru creşterea trupească şi sufletească a copiilor, numai 
în măsura în care aceştia primesc o educaţie creştinească. 

Nu doar femeile sunt cele care se mântuiesc prin jertfa creşterii copiilor. înainte ele 
stăteau acasă şi se îngrijeau numai de copii şi de treburile gospodăriei. In zilele noastre, 
când majoritatea femeilor au serviciu, o mare parte din responsabilitatea educării copiilor 
revine bărbaţilor. De aceea putem spune că amândoi soţii se mântuiesc prin creşterea 
copiilor, aceste minunate daruri cu care Dumnezeu a binecuvântat familia. 

Este foarte important pentru părinţii binecredincioşi să aibă întipărit în inimile lor 
adevărul că un copil este o binecuvântare de la Dumnezeu. Atunci când înţelegem 
aceasta, ochii noştri parcă se deschid şi vedem o altă lume, parcă primim aripi, primim 
noi puteri. Nu este vorba doar de o simplă atitudine optimistă. E vorba de asumarea unui 
alt mod de percepere a existenţei. 

Este foarte greu pentru părinţii care nu caută prezenţa lui Dumnezeu în vieţile lor să 
vadă în copil un semn al acestei prezenţe. De aceea, venirea pe lume a unui copil, şi mai 
ales a primului copil, este momentul potrivit ca părinţii să cugete cu luare-aminte la 
Dumnezeu, punând cărămizi pentru propria lor zidire duhovnicească. Pentru că nu poţi fi 
părinte în adevăratul sens al cuvântului decât dacă îţi creşti copilul ca pe un fiu al 
Părintelui Ceresc. 

Copiii învaţă adevărul despre trăirea în harul lui Dumnezeu în familiile lor. Părinţii 
care nu trăiesc în acest har nu vor putea să-i înveţe pe copiii lor cum să dobândească o 
credinţă vie. 

Poate un sculptor să trateze bolnavii? Poate un doctor să sculpteze? Numai dacă au 
fost învăţaţi. Un doctor poate să înveţe sculptura, aşa cum un sculptor poate să înveţe 
medicina. Dar fiecare părinte nu numai că poate, ci şi trebuie să înveţe să fie părinte. 

A fi un bun părinte este o artă, cum o artă este a fi un bun doctor. Este greşit a 
considera că dacă părinţii au făcut un copil primesc automat şi iscusinţa de a fi buni 
părinţi, buni educatori. 

Cuvântul că mulţi dintre cei dintâi vor fi pe urmă şi mulţi dintre cei de pe urmă vor fi 
întâi se poate aplica şi în acest caz. Mulţi dintre cei care erau mai pricepuţi decât alţii în 
creşterea copiilor, dar nu au folosit această înzestrare, au fost lăsaţi în urmă de cei care, 
ştiindu-şi nepriceperea, au alergat la Dumnezeu pentru ajutor, nevoindu-se să devină buni 
educatori. 

A fi părinte nu este o meserie pe care o înveţi vrei nu vrei. A fi părinte este într-un fel 
asemănător cu a fi preot: e ascultarea unei vocaţii, e răspunsul la chemarea Celui de Sus. 
Pentru că majoritatea oamenilor maturi sunt părinţi, ei privesc acest fapt ca pe ceva nor- 
mal, „firesc", neieşit din comun, şi trec cu vederea măreţia şi gravitatea acestui 
eveniment. 

Cât sunt micuţi, copiii au pe chipurile lor o curăţie îngerească. Chiar şi părinţii mai 
puţin credincioşi observă: „parcă ar fi nişte îngeraşi. Mare dar am primit de la 
Dumnezeu". Greu este să nu te laşi biruit de nevinovăţia, de gingăşia şi de frumuseţea 
lor. Copiii sunt nişte flori; nu este de ajuns doar să ne desfătăm de mireasma lor, ci e bine 
să ne umplem sufletele de această mireasmă. Copiii sunt raze de soare care răsar peste 
vieţile uneori foarte frământate ale părinţilor. 



Când copilul nu mai este privit ca un dar de la Dumnezeu, ci ca o povară, familia 
ajunge într-un moment de mare încercare duhovnicească. Aceasta se întâmplă şi când 
acest dar este primit doar cu bucurie infantilă, ca o jucărie, fără responsabilitate, fără 
asumarea greutăţilor. 

Copilul nu este o jucărie, el este o cruce care trebuie purtată cu bucuria jertfei 
asumate, şi de felul în care părinţii duc această cruce depinde calitatea de creştin adevărat 
a viitorului adult. 

Este o mare diferenţă între un copil zămislit din părinţi care duc o viaţă curată, care s- 
au împărtăşit de Taina Sfintei Cununii, ale căror trupuri sunt temple ale Duhului Sfânt, şi 
un copil zămislit din părinţi care duc o viaţă dezordonată, plină de patimi. In cel de-al 
doilea caz nu numai că pruncul zămislit va putea moşteni biologic anumite înclinări spre 
păcat, ci chiar sufletul lui va fi afectat. 

Cum este afectat şi un copil ai cărui frăţiori mai mari nu au apucat să se nască, fiind 
avortaţi. Pântecele unei mame care şi-a ucis copilul (vina fiind nu numai a ei, ci şi a 
tatălui care a vrut aceasta) nu poate fi ca acela al unei mame care a adus pe lume copiii pe 
care i-a zămislit (şi oare cum vor sta la Infricoşătoarea Judecată în faţa Celui ce a zis: 
„Lăsaţi copiii să vină la Mine. . .", părinţii care au curmat vieţile pruncilor lor?). 

Copilul este copil din momentul concepţiei. „Educaţia" lui începe din acel moment. 
Câtă vreme stă în pântecele mamei i se transmit toate emoţiile şi frământările mai intense 
ale acesteia. Şi pecetea lor va fi foarte greu de şters în timp. 

Părinţii sunt responsabili pentru ceea ce i se transmite copilului în perioada 
intrauterină: pace sau tulburare, dragoste sau ură. Şi ura e ca un cuţit înfipt în inima 
pruncului. Totuşi, nu există afecţiune a copilului, trupească sau sufletească, care prin 
rugăciuni către Dumnezeul Indurărilor să nu poată fi vindecată. 

Mântuitorul, Care a zis: „In lume necazuri veţi avea, dar îndrăzniţi, Eu am biruit 
lumea!", să ne ajute, pe noi şi pe copiii noştri, să ducem o viaţă curată, pentru a ne 
desfăta în ceruri de bunătăţile pe care Le-a pregătit celor ce ascultă şi împlinesc poruncile 
Sale. 

Familia - mica Biserică 

Un cuplu care trăieşte fără credinţă în Dumnezeu îşi creşte copiii fie ca într-un muzeu, 
fie ca într-o şcoală, fie ca într-un templu păgân sau într-o închisoare. 

Casa este pentru copil un muzeu atunci când îi lipseşte dragostea. El vede în jurul său 
lucruri atrăgătoare, lucruri frumoase, de care însă se plictiseşte repede, şi ruptura de 
mediu este inevitabilă. Căminul care nu-i oferă dragoste nu este de fapt un cămin. De- 
geaba părinţii i-au cumpărat toate jucăriile, degeaba toate prăjiturile şi toate celelalte 
bunătăţi. Copiii au nevoie de părinţi care să-i iubească, să-i înţeleagă, să le acorde timp. 
Părinţii sunt chemaţi să fie primii prieteni ai copiilor lor. 

Casa este pentru copil şcoală atunci când este obligat să înveţe cât mai mult, să devină 
cel mai bun din clasă, cel mai „deştept", cel mai priceput; să ajungă acolo unde părinţii 
lui nu au reuşit. Copilul e înecat de cunoştinţe şi nu mai poate să le facă faţă. Devine 
inhibat şi capacitatea de învăţare îi scade. 



Casa e pentru copil templu păgân atunci când, chiar dacă s-au unit în faţa lui 
Dumnezeu prin Taina Cununiei, părinţii trăiesc în patimi. Copilul vede şi aude lucruri 
urâte şi mintea lui se umple de întinăciune. Desfrâu, beţie, ură şi mânie, păcat după păcat, 
toate ajung la cunoştinţa lui. Lumea este pentru el o lume rea. Oricât de multă dragoste ar 
încerca să-i arate părinţii care slujesc păcatului, copilul o primeşte cu greu. 

Uneori copiii le apar părinţilor ca un veritabil balast de care nu prea au cum să scape. 
Copiii cresc într-un mediu insuportabil şi inimile lor plăpânde sunt doborâte de răutatea 
care îi înconjoară. Atunci copiii cresc în închisori. Familia este pentru ei un mediu ostil 
de care vor încerca să scape. Familia este pentru ei întruchiparea răului. 

Şi mai greu este însă când părinţii îşi abandonează sarcina de părinţi, nu se mai 
interesează de copii, şi familia se destramă. 

Divorţul, din ce în ce mai răspândit astăzi, este unul dintre factorii care contribuie la 
stricarea copiilor. Foarte greu va mai putea fi convins cineva care şi-a petrecut copilăria 
departe de unul dintre părinţi că familia poartă binecuvântarea lui Dumnezeu. 

Faţă de cele enumerate mai sus, familia-cursă, pare mult mai bună. Prin familie-cursă 
înţelegem familia în care este în aparenţă pace, linişte şi dragoste, deşi Dumnezeu 
lipseşte. Părinţii fac mari eforturi pentru creşterea copiilor, asigurându-le tot ce le este ne- 
cesar. Sunt alături de ei şi-i înconjoară cu dragoste, iar copiii cresc fericiţi. 

Dar în clipa în care se maturizează, ei observă că ceea ce părea bun era de fapt o 
himeră. In faţa problemelor vieţii fără ajutorul lui Dumnezeu nu pot trăi o viaţă curată, iar 
echilibrul lor devine din ce în ce mai fragil. Modelul de viaţă pe care îl aveau ca reper nu 
mai stă în picioare. Şi atunci intervine ruptura. Sacrificiul părinţilor a fost inutil. Tinerii 
se revoltă, căci aveau nevoie de puncte de sprijin care să nu se clatine. Şi, fiind 
dezamăgiţi, îşi reneagă părinţii şi neagă familia. 

In fiecare din situaţiile de mai sus, dintr-un motiv sau altul, familia nu apare pentru 
tânăr ca ceva valoros, ca ceva ce merită să fie preţuit. Familia nu este înţeleasă ca sălaş al 
întâlnirii, al dragostei şi al comuniunii, ci ca sălaş al însingurării, al necazurilor sau al 
răutăţii. 

Prin Taina Cununiei, familia creştină e întemeiată de Dumnezeu ca o mică Biserică, 
loc al prezenţei Dumnezeului celui Viu şi al binecuvântărilor Sale celor bogate. Numai 
într-o astfel de familie copiii vor descoperi rostul pentru care părinţii lor cred în 
Dumnezeu şi îi îndreaptă pe calea mântuirii. 

Câtă vreme sunt mici, copiilor li se pot spune lucruri frumoase despre Dumnezeu, care 
îi mişcă aşa cum îi mişcă şi poveştile. Dar cu trecerea vârstei, copiii nu se mai mulţumesc 
doar să asculte, ei încep să observe. Şi spiritul lor de observaţie este ascuţit. Degeaba li se 
spune că Dumnezeu este Cel care aduce pacea, dacă îi văd pe părinţi că se ceartă. 
Degeaba li se spune că Dumnezeu iubeşte virtuţile, dacă îi văd pe părinţi plini de patimi, 
dacă ştiu că părinţii lor nu fac ceea ce îi învaţă pe ei să facă. 

Pentru copii părinţii sunt primele modele, primele icoane. Cel mai puternic exemplu, 
cel mai uşor de imitat. Dacă părinţii şi-ar da seama de uriaşa responsabilitate pe care o au 
poate că ar duce o viaţă mai curată. 

Copiii II văd pe Dumnezeu prin părinţi. Părinţii sunt preoţii casei lui Dumnezeu, care 
este familia. Credinţa pe care copiii o primesc de la părinţii lor are ca punct de sprijin 
încrederea lor în cei mari. Copiii cred mai ales pentru că punctele lor de reper, părinţii, 
cred la rândul lor. Numai când familia este o mică Biserică educaţia dată de părinţi poate 



da roade care nu se strică. Sufletele copiilor suferă când sunt sfâşiate, fragmentate: când 
li se spune ceva, şi văd altceva. 

Sunt cazuri în care unul dintre cei doi părinţi trăieşte o viaţă pătimaşă. Dacă celălalt 
părinte va fi un model de răbdare şi de credinţă, copiii se vor folosi. Când copiii simt că 
mama sau tatăl lor poartă greutăţile aduse de patimile şi slăbiciunile celuilalt fără să 
cârtească, urând păcatul şi iubindu-1 pe păcătos, ei văd în această putere prezenţa vie a lui 
Dumnezeu. 

Ce se întâmplă cu familiile în care domneşte neînţelegerea, în care nu se simte şi nici 
nu se cheamă pacea Duhului Sfânt? Dacă părinţii nu se luptă să depăşească tulburările, 
copiii vor suporta consecinţele. Dar dacă părinţii pun început bun - şi la aceasta îi 
îndeamnă în fiecare zi Mântuitorul Hristos -, atunci ei deschid uşa casei ca să intre 
Dumnezeu. Nu este uşor să se depăşească aceste tulburări. Vor fi poate luni întregi de 
luptă duhovnicească. Dar pentru lupta lor, Dumnezeu îi va acoperi cu harul Său pe copii. 

Nu există familie perfectă, aşa cum nu există om fără de păcat. Nu există familie care 
să nu aibă ispite. Viaţa este o luptă care implică greutăţi, căderi şi ridicări. 

Dar toate familiile sunt chemate să fie mici biserici, aşa cum toţi oamenii sunt chemaţi 
la sfinţenie. Copiii vor vedea că liniştea care domneşte în căminul lor nu se află în casele 
în care Dumnezeu nu este primit. Şi când vor creşte mari, îşi vor dori să aibă familii 
binecuvântate de Dumnezeu. 

Iar dacă totuşi păcatul îi va birui, oricât de mare ar fi căderea, dorul unui cămin liniştit 
nu se va şterge din inimile lor. Şi poate că vor reuşi să se ridice din cădere şi să-şi 
întemeieze familii care să le aducă aminte de frumuseţile copilăriei. Familii în care să 
domnească dragostea, înţelegerea, bucuria. 

Părinţilor care vor ca familiile lor să se sfinţească, să devină mici biserici, şi copiii lor 
să crească în dreapta credinţă, cred că este potrivit să le aducem aminte încurajarea 
Mântuitorului: „Unde sunt doi sau trei adunaţi în Numele Meu, acolo sunt şi Eu în 
mijlocul lor" (Matei 18, 20). 

Darul „vorbirii în limbi" 

La Rusalii Duhul Sfânt S-a pogorât peste Apostolii care au început să vorbească în 
limbi pe care până atunci nu le cunoşteau, propovăduindu-L pe Hristos şi celor de alte 
neamuri. 

Să cugetăm puţin la adâncimea acestei minuni. Dumnezeu nu este străin de nimeni şi 
de aceea a rânduit ca fiecare să audă cuvântul mântuirii pe limba sa, pe înţelesul său. 
Mesajul lui Hristos era pentru toţi, indiferent din ce neam făceau parte. Apostolii nu au 
avut nevoie de tălmaci care să traducă vorbele lor, ci au putut, însufleţiţi de Duhul Sfânt, 
să vorbească tuturor. Această minune este de mare importanţă pentru fiecare părinte. 

Pentru copii, părinţii sunt apostolii Evangheliei. Cum să vorbească „în limbi" părintele 
către copiii săi? Aici este taina pedagogiei pe care părinţii ar trebui să o priceapă: cum să 
vorbim astfel încât copiii noştri să primească învăţătura creştină? Un răspuns îl dă 
părintele care a avut mulţime de fii duhovniceşti, Apostolul neamurilor, Sfântul Apostol 
Pavel: „Cu cei slabi m-am făcut slab, ca pe cei slabi să-i dobândesc; tuturor toate m-am 
făcut ca, în orice chip, să mântuiesc pe unii" (1 Cor. 9, 22). 



Iată calea: să se facă „tuturor toate", adică să se coboare la nivelul de înţelegere al 
copiilor, pentru a-i dobândi pentru Hristos. Le trebuie multă delicateţe părinţilor care vor 
să ajungă la inimile copiilor (şi nu numai lor, ci şi bunicilor şi rudelor apropiate, 
profesorilor şi, evident, preoţilor la care ajung copiii). 

Copilul nu are nevoie doar de teorii, de lecţii de religie. Copilul simte nevoia să 
pătrundă în lumea în care II găseşte pe Hristos, o găseşte pe Maica Domnului, îi găseşte 
pe îngeri şi pe Sfinţi. In această lume pe cât de minunată pe atât de reală. 

Când un copil zice cu evlavie: „înger, îngeraşul meu", el ştie mai bine decât un om 
mare că îngeraşul e de faţă şi îl ascultă. Sensibilitatea copiilor este foarte fină şi e destul 
de uşor ca până în clasele primare să le vorbeşti pe înţelesul lor. 

Problemele apar o dată cu adolescenţa, când personalitatea lor se încheagă, când ei 
capătă o oarecare independenţă faţă de familie. E momentul în care des pomenitul 
conflict dintre generaţii începe să îşi spună cuvântul. 

Secolul XX a produs cea mai mare schimbare din istoria relaţiei părinţi - copii. Sute şi 
sute de ani între părinţi şi copiii au existat tensiuni, au existat neînţelegeri. Dar 
diferenţele de la o generaţie la alta nu erau totuşi foarte mari, fiind multe punctele lor co- 
mune. Din schimbările apărute de-a lungul timpului în vestimentaţie se poate observa un 
ecou al acestor asemănări şi deosebiri de mentalitate. 

Secolul XX a adus o modificare puternică de mentalitate, de atitudine. Paralel cu 
progresul tehnologic a avut loc o aşa-zisă „emancipare" spirituală, care a însemnat 
ruperea de tradiţie. Progresul tehnologic nu este rău în sine şi nu implică neapărat un 
regres duhovnicesc. Dar realitatea este că progresul tehnologic rău folosit a adâncit criza 
spirituală produsă de preocuparea excesivă faţă de lumea aceasta. 

Vedem cu durere câtă patimă şi câtă destrăbălare este în rândurile tinerilor! Ne 
bucurăm când îi vedem pe unii la biserică, dar cât de puţini sunt faţă de cei care nu vin 
deloc... 

Vrăjmaşul diavol luptă cu putere să întineze minţile tinerilor şi cucereşte din ce în ce 
mai mult teren. Ceea ce altădată era privit ca mare păcat (desfrâul, avortul, beţia şi altele 
asemenea) astăzi este privit cu toleranţă şi este chiar propagat prin diverse „tehnici", cu 
cinism şi „ştiinţă". 

Ce putem face? Este totul pierdut? Nu, bineînţeles că nu. Suntem chemaţi să fim 
alături de copiii noştri şi să-i ajutăm să biruiască această mare de patimi. Important este 
să avem priceperea de a le da, la momentul potrivit, sfaturile de care au nevoie. Părinţii 
au misiunea de a fi cei mai de încredere prieteni ai copiilor lor. Câtă vreme vom şti să 
vorbim pe limba lor, câtă vreme vor înţelege ce vrem să le spunem, legătura cu noi va fi 
pentru ei zid de apărare. 

Dar cât de greu este să vorbeşti cuiva pe limba lui. Tinerii au lumea lor, cu „datinile" 
ei mereu schimbătoare: muzică, modă, distracţii. Sunt şi lucruri frumoase, sunt şi lucruri 
curate în această lume. Dar vrăjmaşul încearcă să le întunece pe toate. 

Părinţii nu trebuie să fie nişte inchizitori care să ardă pe rug dorinţele şi bucuriile 
tinerilor. Tinerii nu sunt roboţi, tinerii au personalitate. Părintele inchizitor nu va reuşi 
decât să îşi oblige copiii să se ascundă de el. 

Poate la fel de mult greşesc părinţii care îi lasă pe copii să-şi satisfacă toate poftele. Ca 
şi cum i-ar arunca în apă fără să îi înveţe mai întâi să înoate. Copiii s-ar îneca. Lumea îi 
ispiteşte cu „dulceaţa" păcatelor ei, contaminându-i apoi cu ele. 



Nu e bine ca părinţii să-şi idolatrizeze copiii. Orice depăşire a măsurii în dragostea 
arătată copiilor va trezi în ei orgoliul, iubirea de sine, şi îi va însingura. Când nu se 
păstrează un anumit echilibru în relaţia părinţi-copii, şi părinţii muncesc ca nişte robi 
pentru a satisface toate dorinţele răsfăţate ale copiilor, aceasta nu numai că va denatura 
relaţia afectivă dintre ei, transformând-o din dragoste binecuvântată de Dumnezeu în 
patimă, ci îi va şi transforma pe copii în robi ai acestei lumi materiale, căreia 
consumismul i-a devenit emblemă. 

Urmările unei prea mari îngăduinţe faţă de greşelile copiilor, sub pretextul că sunt 
necopţi la minte, vor putea fi greu de contracarat în timp. Este greşit să se considere 
obrăznicia şi neascultarea forme de manifestare a personalităţii. Pentru că dintr-un copil 
obraznic foarte greu va ieşi un om cuviincios. 

Părinţii ideali sunt părinţii care ştiu să pătrundă în lumea copiilor lor, înţelegându-le 
năzuinţele, frământările, bucuriile, aspiraţiile şi ajutându-i să deosebească binele de rău, 
dându-le toate lămuririle necesare. 

Este nevoie de foarte mult discernământ pentru a înţelege universul în care trăiesc 
copiii de azi: gălăgie, agitaţie, muzică, petreceri. E uşor să contestăm tot. Să spunem un 
„Nu" hotărât fiecărei pagini din sufletul lor. Dar aşa îi pierdem. Nu cu sabie, ci cu mân- 
gâiere să ne apropiem de ei. Cu gingăşie să le modelăm sufletele. Şi cu multă dragoste. 

Vorbindu-le pe limba lor, ei vor înţelege cuvintele noastre. Şi ne vor răspunde. Şi dacă 
ne-au înţeles cuvintele, ne vor răspunde aşa cum trebuie. 

Fiul risipitor 

O pildă evanghelică de mare importanţă pentru orice părinte este pilda fiului risipitor. 
Nici un părinte nu îşi doreşte să aibă parte de tristeţea tatălui din parabolă, care şi-a văzut 
fiul plecând departe de casă. Şi totuşi, în vremurile noastre, în care păcatul s-a extins mai 
mult ca niciodată, tot mai mulţi tineri merg pe calea fiului risipitor. Trăim parcă 
„vremurile fiilor risipitori". 

Un părinte devine foarte greu conştient de alunecarea fiului său. Foarte greu un părinte 
înfruntă adevărul. Tendinţa este de a privi numai superficial căderile copiilor. De aceea 
numai pentru puţini părinţi pilda fiului risipitor îşi descoperă adâncurile. Părinţii văd de 
obicei că au fii risipitori numai în momentul în care află de nişte păcate care li se par mari 
(cum ar fi beţia sau desfrânarea). 

Dar un tânăr devine fiu risipitor mai ales în momentul în care s-a rupt de Dumnezeu şi 
de Biserică. In momentul în care L-a alungat pe Dumnezeu din viaţa lui. Când a început 
să considere că tot ce ţine de religie e o poveste frumoasă, dar neadevărată. 

Ceea ce îi împiedică pe părinţi să fie obiectivi este propriul lor trecut, pe care nu l-au 
reconsiderat, de care nu s-au pocăit îndeajuns, de care sunt încă ataşaţi. Cei care s-au 
pocăit numai superficial văd în fiii lor oglinda propriei lor vieţi şi se gândesc că aşa cum 
ei înşişi s-au ridicat din păcate, aşa se vor ridica şi copiii lor. 

Sunt cel puţin două greşeli în acest raţionament: prima este compararea celor două 
vieţi, fără să se ţină seama de mediile în care s-au manifestat. Una era să cazi în 
desfrânare acum 50-60 de ani, când desfrânarea era considerată o mare patimă de către 
societatea care avea nişte reguli de comportare şi de vieţuire mai sănătoase. Şi alta este să 



cazi azi, când căderea nu mai este considerată cădere, când din ce în ce mai mulţi părinţi 
sunt de acord cu faptul că e bine ca tinerii să înceapă viaţa sexuală înainte de nuntă. Azi, 
când sunt puse în multe locuri reclame pentru mijloace anticoncepţionale, când mass- 
media este saturată de informaţii privitoare la sexualitatea cea mai vulgară. 

E adevărat că şi prin anii '60-70 au existat mişcări gen hippy, pentru care erau 
reprezentative sexul „liber", consumul de droguri, ruperea de tradiţii. Dar astfel de 
mişcări s-au lovit de o puternică rezistenţă din partea societăţii, care le-a tratat ca pe nişte 
periculoşi viruşi. Dacă mişcarea hippy ar fi apărut în zilele noastre, campania de 
promovare ar fi fost mult mai intensă, ar fi fost mult mai greu de stăvilit. Ba mai mult 
chiar, mişcarea hippy ar fi fost lăudată şi apreciată ca mişcare ce exprimă cel mai bine 
aspiraţiile tinerilor contemporani. 

A doua greşeală a raţionamentului de mai sus este confundarea unor situaţii 
asemănătoare. încerc o lămurire matematică: dacă acum treizeci de ani dintr-o sută de 
tineri care nu credeau în Dumnezeu, deşi părinţii lor erau credincioşi, un număr de cinci 
s-au întors la Biserică, înseamnă că din douăzeci de tineri doar unul s-a întors (şi propor- 
ţia reală este mult mai mică). Fiecare dintre părinţii celor o sută de copii şi-a dorit 
întoarcerea copiilor săi. Dar numai părinţii celor cinci copii s-au bucurat de aceasta. 

Ar fi de dorit ca părinţii care se gândesc că, după ce se vor întina prin diferite patimi, 
copiii lor se vor întoarce oricum la Dumnezeu, să reflecteze la proporţia de mai sus. Nu e 
de-ajuns să ne bazăm pe şansa ca fiii risipitori să se întoarcă. Trebuie să le ieşim în 
întâmpinare. 

Pentru părinţii care au impresia unei foarte puternice apropieri a tinerilor de vieţuirea 
creştină este potrivit îndemnul de a merge la orice liceu şi de a întreba câţi tineri merg 
duminica la biserică. Răspunsul este: foarte puţini. Deşi în zilele noastre credinţa creştină 
nu mai este prigonită de stat, şi tinerii ar putea umple bisericile, prea puţini dintre ei sunt 
cu adevărat deschişi pentru o viaţă duhovnicească. 

Unii părinţi consideră că pentru îndreptarea copiilor sunt de ajuns rugăciunile, şi chiar 
şi acele rugăciuni le fac în grabă şi fără zdrobire de inimă. 

Dar mesajul Bisericii nu ajunge la copii numai pentru rugăciunile părinţilor. 
Mântuitorul Hristos nu S-a mulţumit să Se roage Părintelui Ceresc pentru păcătoşi, ci a 
venit în mijlocul lor şi le-a vorbit. Şi cuvintele Sale pline de putere i-au întors pe mulţi. 
Părinţii trebuie şi să se roage, dar şi să îi sfătuiască cu înţelepciune şi fermitate pe copii. 

In zilele noastre, mentalitatea tinerilor este foarte diferită faţă de cea a tinerilor din 
secolele trecute. îi poţi ameninţa cu chinurile iadului, cu osânda veşnică, aceasta nu-i 
sperie şi nu-i pune pe gânduri decât pe puţini. 

Tinerii nu trebuie înfricoşaţi cu astfel de imagini, ci dimpotrivă. Să li se vorbească 
despre frumuseţile credinţei, despre cum poate Dumnezeu să schimbe şi să împlinească 
viaţa unui om. 

Cum fiul risipitor din parabolă şi-a adus aminte de bunătăţile din casa tatălui său, aşa 
şi tinerii noştri, când vor înţelege că nu pot găsi în altă parte bunătăţi ca acelea pe care le 
dă Dumnezeu, vor avea de ce să se întoarcă la Biserică. 

Şi aşa cum tatăl din parabolă, înainte să îl primească pe fiul său cu braţele deschise, 1-a 
aşteptat cu inima strânsă, aşa trebuie să aştepte orice părinte al cărui fiu sau fiică a luat-o 
pe calea păcatului. Nu trebuie să existe nici un păcat care să depăşească dragostea 



părinţilor. Nici curvia, nici beţia, nici crima, nici consumul de droguri, nici chiar păcatele 
împotriva firii, din ce în ce mai răspândite în zilele noastre. 

Dar pe cât de mare trebuie să fie înţelegerea, pe atât de pricepută trebuie să fie 
mustrarea. Pentru că scopul mustrării nu este ca părintele să-şi facă datoria de a mustra, 
ci ca cel mustrat să-şi vină în fire. Să nu ne fie teamă să privim adevărul în faţă: dacă 
tinerii nu se întorc din calea păcatului, îşi pot pierde mântuirea: ei merg spre iad. 

Dacă părinţii au ştiut să mustre, dacă au ştiut să sfătuiască, poate că peste ani şi ani, 
poate chiar când foştii copii vor fi pe patul de moarte, se vor pocăi de păcatele lor. Şi, 
chiar şi atunci, în ultimul ceas, Dumnezeu îi va primi. 

Lupta pentru întoarcerea copiilor este mare, pentru că păcatele care îi ispitesc îl au în 
spate pe necuratul diavol. Mare este însă bucuria unui părinte care şi-a întors fiul de pe 
calea pierzării, câştigându-1 pentru împărăţia cerurilor. 

Să nu uităm cuvintele Mântuitorului: „In cer va fi mai multă bucurie pentru un păcătos 
care se pocăieşte decât pentru nouăzeci şi nouă de drepţi, care nu au nevoie de pocăinţă" 
(Luca 15,7). 

Dumnezeul părinţilor noştri 

Cine este Tatăl la care se întorc fiii risipitori? Dumnezeu, pe Care aceşti copii trebuie 
să II cunoască şi să II iubească din cea mai fragedă vârstă. 

Când copilul îşi formează prima impresie despre lume, este bine ca cel mai important 
loc să îl ocupe Dumnezeu. Copilul îşi formează această impresie punând unele peste 
altele, ca pe nişte cuburi, toate cunoştinţele sale. în mintea lui el face legături ciudate, de 
neînţeles pentru oamenii mari, şi leagă realităţi diferite. 

încă de când îşi formează acest univers, copilul trebuie să creadă în Dumnezeu. 
Dumnezeu trebuie să facă parte dintre primele cunoştinţe ale unui copil şi să ocupe locul 
primordial în universul lui. Foarte greu va fi pentru cineva care L-a cunoscut pe Dumne- 
zeu încă din copilărie să renunţe la legătura cu El. Pentru un astfel de copil e tot atât de 
firesc ca lumea să fie făcută de Dumnezeu pe cât de normal este ca soarele să răsară. 

Relaţia unui copil cu Dumnezeu, departe de a fi superficială, este foarte profundă. 
Atunci când a primit o educaţie creştină, copilul ştie că Dumnezeu face totul: El trimite 
zăpada, El trimite ploaia, El îi apără pe părinţi, El îi vindecă pe bolnavi. 

Cu trecerea anilor, viaţa religioasă a copilului îşi schimbă manifestările, şi atunci 
fundamentul care a fost pus are o influenţă capitală. 

Părinţii trebuie să vegheze ca legătura copilului cu Dumnezeu să nu se răcească şi să îi 
ceară lui Dumnezeu să îi înveţe cum să îmbogăţească universul creştin al copilului. 

Deşi pare prematur, îi este de mare folos copilului să fie obişnuit cu gândul că după 
această viaţă urmează viaţa veşnică. închipuirea raiului şi a iadului îi impresionează 
foarte mult pe copii, mai ales când sunt mici. Ei trebuie învăţaţi să judece faptele şi după 
acest criteriu: „Dacă fac ce e bine, mă duc în rai. Dacă nu, mă duc în iad. Dacă îi ascult 
pe părinţi, merg pe drumul spre rai. Dacă nu, merg spre iad". 

Nu putem cere copiilor să fie perfecţi şi nici să îşi însuşească un mod rigid de a 
înţelege lumea. Dar putem să îi ajutăm ca modul lor de înţelegere să absoarbă din ce în ce 
mai mult învăţătura creştină. 



Cei mai mulţi copii care se rup de Dumnezeu o fac nu pentru că ar avea un motiv de 
ordin spiritual, nu din convingere, ci din comoditate. Ei aleg un mod de viaţă căruia 
Dumnezeu şi preoţii îi stau împotrivă, îi pun piedici. Dumnezeu nu poate să aprobe 
desfrâul. Şi atunci, simplu: ei renunţă la credinţa în Dumnezeu. Dumnezeu devine un fel 
de balast, şi fuga de El, o eliberare. 

Dar copiii pentru care Dumnezeu este centrul vieţii lor, puţinii copii care sunt cu 
adevărat creştini, nu vor renunţa la credinţă. Chiar dacă vor avea căderi, ei nu vor înceta 
să privească la Dumnezeu şi să se ridice. 

Copilul învaţă să II cunoască pe Dumnezeu de la părinţii săi. Nu doar prin ceea ce 
aude, ci mai ales prin ceea ce vede. Când copilul va vedea că părinţii lui iubesc Biserica, 
iubesc casa lui Dumnezeu, atunci o vor iubi şi ei. Iar dacă va vedea că Dumnezeul părin- 
ţilor lui este viu pentru ei, că este prezent în vieţile lor, atunci copilul va voi să-L 
cunoască şi el pe acest Dumnezeu. Copilul care simte şi vede că Dumnezeu lipseşte din 
viaţa părinţilor lui, fie din ateism, fie printr-o credinţă „căldicică", mediocră, plină de 
superstiţii şi de tradiţii populare de origine precreştină, va trece aproape sigur printr-o 
perioadă de negativism, chiar de revoltă împotriva lui Dumnezeu. Şi numai pronia 
cerească îl va putea izbăvi. 

Copilul în Biserică 

Bucuria unui părinte credincios care îşi vede copiii crescând sub adăpostul Bisericii şi 
recunoştinţa lui faţă de Dumnezeu sunt nemărginite. Nu există un loc mai cald, mai plin 
de mângâiere pentru sufletul omenesc decât Biserica. Şi cu cât mai obişnuiţi sunt copiii 
cu atmosfera din biserică, cu cât se simt mai „acasă" atunci când merg la sfintele slujbe, 
cu atât mai puternică va fi legătura lor cu Dumnezeu când, de-a lungul vieţii lor, 
vrăjmaşul şi patimile vor încerca să îi biruie. 

Prin Taina Sfântului Botez copiii se unesc cu Hristos şi devin mădulare ale Bisericii. 
După Botez, prin ungerea cu Sfântul Mir, ei devin temple ale Duhului Sfânt. 

încă din pântecele mamei sale, copilul se împărtăşeşte într-un fel chiar de trăirile 
religioase ale acesteia. O mamă rugătoare, spovedită şi împărtăşită, îi oferă copilului o 
anumită stare de linişte, de pace care îi influenţează sufletul, ale cărei roade se vor vedea 
încă de la primele manifestări ale pruncului. 

Naşterea unui copil este urmată în mod firesc de botez. Unii părinţi se mulţumesc însă 
cu acest botez şi nu-şi dau seama cât este de folositor pentru copii, chiar când sunt mici, 
să fie aduşi la biserică. Iar această concepţie este greşită. 

La început mai puţin, apoi din ce în ce mai mult, copiii trebuie aduşi la biserică pentru 
a se obişnui cu sfintele slujbe. Şi pentru că sunt curaţi, cât sunt mici se pot împărtăşi des. 
Câtă vreme minţile lor sunt curate, nu există nici un motiv ca să nu fie împărtăşiţi. Doar 
că trebuie să stea nemâncaţi până se împărtăşesc (excepţie făcând bebeluşii care, din 
pricina fragilităţii organismului, se pot împărtăşi şi după ce s-au hrănit cu lapte). 

Pentru copil, slujba de duminică poate fi momentul cel mai frumos al săptămânii. 
Dacă familia a ştiut să îl apropie de Dumnezeu, slujbele pot fi pentru el o adevărată 
sărbătoare. Atmosfera din biserică poate fi mai atrăgătoare pentru el decât lumea 
poveştilor. Vorbindu-le copiilor despre prezenţa lui Dumnezeu, a Maicii Domnului, a 



îngerilor şi a Sfinţilor în Biserică, legătura lor cu membrii Bisericii nevăzute va deveni 
mai trainică. Deşi nu îi văd cu ochii, îi simt cu inima. Adierea cerească se atinge mult mai 
uşor de inimile lor. 

Sărbătoarea Crăciunului şi a Paştelui sunt cele mai importante momente din viaţa 
oricărui copil creştin. Atenţia părinţilor trebuie să fie îndreptată în a-i ajuta pe copii să 
trăiască bucuria Naşterii şi învierii Domnului. 

Mari greşeli fac părinţii care, creştini cu numele, dar păgâni cu faptele, transformă cele 
două sărbători religioase în simple momente de oferire a darurilor. Venirea „iepuraşului", 
de exemplu, care nu are nimic în comun cu sărbătoarea Paştelui. Cei mai mulţi copii sunt 
dornici să vină „iepuraşul"; nu Pastele. Peste ani şi ani, când vor avea nevoie de ajutorul 
Celui înviat, nu vor şti să îl ceară; s-au obişnuit prea mult cu prezenţa „iepuraşilor" cu 
coarne! 

Sigur că nu trebuie să ne lipsim copiii de asocierea bucuriilor materiale, trupeşti, cu 
marile bucurii spirituale, dar nu trebuie răsturnată cu nici un chip ierarhia valorilor. 

Este foarte bine ca încă de mici copiii să fie învăţaţi să se spovedească. De cum au 
început să cunoască răul, de cum şi-au întinat minţile cu imaginile necurate oferite de 
mass-media, de cum au început să mintă, din momentul în care au început să facă dife- 
renţa dintre faptele bune şi faptele rele pe care le săvârşesc, copiii trebuie să se 
spovedească. 

Chiar dacă unii preoţi nu sunt obişnuiţi să primească copii la scaunul de spovedanie, 
încetul cu încetul se vor obişnui. Trebuie schimbată concepţia potrivit căreia ei nu au ce 
spovedi. Dacă îi supraveghează mai cu atenţie pe cei mici, vor vedea că au ce spovedi, că 
aceştia au păcate pentru care să ia dezlegare. 

Părinţii nu trebuie să se mulţumească doar cu spovedania care se face „cu clasa", sau 
chiar „cu şcoala" în timpul posturilor. Atunci copiii stau doar câteva clipe în faţa 
preotului, şi rare sunt cazurile în care au timp să mărturisească greşelile pe care le-au 
făcut. Preotul, asaltat de sute de copii care stau în aşteptare, e mai grăbit şi nu are timp să 
pătrundă în sufletul copilului. Spovedania devine o simplă joacă pentru copilul care îl tot 
păcăleşte pe preot. Şi consecinţele în timp sunt dureroase. Copiii rămân marcaţi pe viaţă 
de o astfel de relaţie superficială cu preoţii, relaţie care poate duce la ruperea de Biserică. 

O spovedanie făcută cu răbdare, înţelepciune şi dragoste din partea preotului îl face pe 
copil să înţeleagă că preotul este omul lui Dumnezeu, este cel care îi apropie pe oameni 
de Cer. în orice relaţie dintre oameni, începutul este foarte important. în astfel de situaţii, 
cu atât mai mult. 

în minţile copiilor se fixează foarte uşor imaginile. De aceea îi impresionează icoanele 
de pe pereţii bisericii, pe care ei le înţeleg ca fiind aşa-numita „Evanghelie vie". Mai mult 
decât ascultarea unei predici, poate uneori greoaie pentru ei, pe copii îi poate folosi 
vederea unei icoane frumoase. Copiii simt aerul de taină al Bisericii, simt îmbrăţişarea lui 
Dumnezeu, şi icoanele trezesc în ei o emoţie puternică. E întâlnirea lor cu lumea 
cerească. 

Este bine şi ca, împreună cu părinţii, copiii să meargă uneori şi la alte biserici decât la 
cea parohială. Pentru că noutatea fiecărei biserici, pictura, slujbele, atmosfera specifică, 
toate îl ajută pe copil să nu se plictisească. E un mod de a înţelege puţin din taina unităţii 



în diversitate pe care o vădeşte lucrarea harului. E important ca participarea la slujbă să 
nu devină pentru copil o corvoadă, ceva neplăcut. 

Pe pereţii bisericilor copilul îi vede pe Hristos, pe Preacurata Sa Maică, pe îngeri şi pe 
Sfinţi. In afara bisericii de piatră, copilul trebuie să cunoască Biserica Cerească. Pe 
Maica Domnului care îi acoperă cu sfântul ei acoperământ pe toţi creştinii. Pe Sfinţii care 
sunt grabnic ajutători. Pe Sfinţii îngeri care neîncetat îl laudă pe Dumnezeu, şi mai ales 
pe „îngeraşul" primit la Botez, înger care îl păzeşte în fiecare clipă a vieţii. 

Când copiii cresc, le este de mare folos să meargă în pelerinaje la mănăstire. 
Mănăstirile păstrează în ele ceva ce nu se prea mai întâlneşte în lumea noastră de zi cu zi, 
şi mult se bucură sufletele lor când simt aici mai mult decât oriunde altundeva pacea pe 
care Mântuitorul a dat-o Sfinţilor Apostoli şi tuturor creştinilor. Când un copil îndrăgeşte 
un părinte de la o mănăstire, amintirea lui nu i se va şterge din suflet niciodată. Sau când 
va ajunge la o icoană făcătoare de minuni, şi va asculta cu nesaţ relatarea minunilor care 
s-au făcut acolo, va fi mai aproape de Dumnezeu. 

Chiar dacă pentru părinţi pelerinajele la mănăstiri implică de cele mai multe ori şi 
sacrificii materiale, rodul cules este de nepreţuit. 

De la cele văzute sau auzite, pictura murală, icoanele, cântările, toaca, veşmintele şi 
gesturile monahilor, până la cele de taină, cum ar fi liniştea sufletească şi pacea sfântă, 
toate acestea rămân în inimile lor pentru totdeauna şi vor lucra în taină. Dacă primii 
îndrumători în ale rugăciunii sunt părinţii sau bunicii, şi copiii sunt deprinşi de mici cu 
rugăciunea, aceasta devine în timp din ce în ce mai profundă. 

Copilul şi Rugăciunea 

Rugăciunile pe care le spun copiii, rugăciunile născute din minţile lor, sunt spuse cu 
credinţă, cu dragoste şi sinceritate şi au în ele multă putere. Copilul ştie că Dumnezeu dă 
ploaie şi de multe ori, la vreme de secetă, el se roagă cu mai multă credinţă decât oamenii 
mari ca Dumnezeu să dea ploaie. Uneori minimalizăm cererile din rugăciunile copiilor. 
Dar privite cu atenţie, aceste rugăciuni ascund conştiinţa că Dumnezeu este Cel care 
poartă de grijă tuturor, că El dă fiecăruia ceea ce îi este de trebuinţă. Aceste gânduri 
trebuie păstrate ca o comoară. 

Rugăciunile pe care le spune copilul din mintea sa exprimă cel mai bine relaţia pe care 
o are cu Dumnezeu. După ce le-au vorbit copiilor despre Persoanele Sfintei Treimi, 
despre Maica Domnului, despre îngeri şi sfinţi, părinţii trebuie să îi şi înveţe să 
„vorbească" acestora prin rugăciuni ale Tradiţiei bisericeşti, prin rugăciuni cu care s-au 
rugat toate generaţiile de copii creştini. 

Dacă celor mici li se vorbeşte despre îngeri şi sfinţi ca de nişte binefăcători, ca de nişte 
prieteni ai lor mai mari, ei vor simţi nevoia să comunice cu ei, să li se roage lor. 

Copilul poate să aibă un mic canon de rugăciune. în afara rugăciunilor dinainte şi de 
după fiecare masă, prin care copilul îi mulţumeşte lui Dumnezeu pentru mâncarea 
primită, e de mare folos ca şi rugăciunea de dimineaţă şi cea de seară să fie spuse în 
fiecare zi. Până la o anumită vârstă, e bine să spună măcar îngeraşul şi Tatăl nostru, iar 
mai apoi: Doamne, Doamne, Ceresc Tată şi Cuvine-se cu adevărat. 



Când copilul ştie să citească este bine să fie învăţat să se aplece câte puţin şi asupra 
cărţii de rugăciuni. Când el creşte mai mare, poate fi învăţat să facă mătănii şi 
închinăciuni. Fără a-1 obliga, fără a-1 forţa, el trebuie ajutat să se apropie de toate formele 
de manifestare a evlaviei pe care le-a rânduit Biserica. 

Dacă pentru un tânăr a devenit un obicei să spună în fiecare zi anumite rugăciuni, 
chiar un acatist sau un paraclis, mult mai puţin îl vor răni atacurile patimilor şi ale 
dracilor. Dacă se va învăţa să se roage, sufletul şi trupul său se vor sfinţi şi el va merge cu 
hotărâre pe calea mântuirii. 

Paza gândurilor 

Foarte important este ca părintele să îşi ajute copiii să înveţe cum să îşi ferească 
mintea şi inima de gândurile murdare. Mai ales acum, când vedem şi auzim atâtea şi 
atâtea lucruri urâte, când păcatul cucereşte din ce în ce mai mult teren, copiii trebuie aju- 
taţi să-şi păzească minţile curate. 

Pare aproape imposibil, căci nu-i putem izola de tot ceea ce îi contaminează, de la 
mass-media la stradă, la şcoală. Şi totuşi vedem şi tineri care caută cu nesaţ sfinţenia, 
găsesc calea cea strâmtă şi nu se abat de la ea. Deasupra lor stă mâna lui Dumnezeu. 

Ce ne revine nouă, părinţilor, să facem pentru ca fiii noştri să reziste în lupta cu ispita? 
In primul rând să-i punem în situaţia de a se gândi cât mai mult la Dumnezeu şi la cele 
frumoase ale vieţii. Minţile lor vor respinge atunci ceea ce e rău şi urât. 

Să li se explice copiilor că păcatul cu gândul este un păcat, şi nu o simplă joacă. Unii 
copii păcătuiesc cu gândul, neavând cum să pună în faptă unele răutăţi, dar când ajung la 
o vârstă mai mare ei săvârşesc relele pe care le-au gândit atâta vreme. 

Se poate observa pe chipul unui copil şi în vocea sa dacă ceva nu este în regulă, dacă o 
formă a păcatului 1-a atins mai mult sau mai puţin. Şi cu cât păcatul e mai mic, cu atât e 
mai uşor de îndreptat. Părinţii să nu se bizuie pe îndreptarea de la sine a purtării copiilor. 
Pentru că păcatele au în spate draci care vor să piardă sufletele copiilor. Şi de la păcate 
mici, copiii vor trece la păcate mai mari. 

Experienţa de secole a Bisericii arată că mintea primeşte cel mai uşor păcatul atunci 
când nu are nici o altă preocupare. De aceea pentru călugări lucrul cu mâinile, numit 
rucodelie, este atât de important, căci nu îngăduie minţii să hoinărească. 

Este recomandat ca părinţii să caute să umple timpul copiilor lor cu îndeletniciri care 
să le solicite atenţia şi creativitatea. Ii putem duce în locuri plăcute, le putem recomanda 
cărţi pe placul şi pe înţelesul lor, îi putem duce la filme sau la piese de teatru bune, 
frumoase (din păcate astfel de spectacole sunt din ce în ce mai rare). 

E bine să fie susţinute micile pasiuni ale lor şi să le fie încurajate aptitudinile: de a 
cânta, de a picta, de a colecţiona diferite obiecte, de a face sport (fără a căuta însă ca 
performanţele să le devină idoli). Dar este şi mai bine să li se solicite ajutorul în treburile 
mai uşoare ale casei. Munca făcută cu măsură, însoţită de rugăciune, este de mare folos, 
în timp ce munca fără rugăciune duce la idolatrizarea bunurilor materiale. Putem spune 
că există un demon al muncii exagerate care îl împinge pe om la eforturi fără rost pentru 
a-1 îndepărta de viaţa duhovnicească. Munca echilibrată, în familie sau în colectivitate, dă 
sănătate fizică şi psihică, vindecând lenea, egoismul şi cultivând jertfe lnicia. 



Cea mai bună cale de a-i ajuta pe copii să-şi păstreze mintea curată este, aşa după cum 
arată Tradiţia ortodoxă, deasa rugăciune. Copiii pot fi învăţaţi să zică „Doamne, 
miruieşte" cât mai des. Când stau acasă, când merg la şcoală, când ies la plimbare, gura 
lor să repete tainic rugăciunea. Pentru că prima fază a rugăciunii aceasta este. 

Fără să ştie alţi copii, fără să li se pară că fac ceva aparte, sau că sunt mai importanţi 
decât alţii, dacă ei vor repeta rugăciunea, minţile lor nu vor primi gândurile rele, 
gândurile de păcat. Şi, în timp, rugăciunea lor va deveni din ce în ce mai puternică. 

Să nu vă mire recomandarea de a-i îndemna pe copii să se roage cât mai des. Chiar 
dacă noi, părinţii lor, ne lenevim să facem aceast lucru, să nu-i lipsim pe ei de un 
asemenea puternic ajutor în lupta cu gândurile. 

Educaţia primită acasă 

„Cei şapte ani de acasă" ar trebui să fie anii în care copilul capătă deprinderile şi 
educaţia necesară vieţii în lume. E foarte firesc pentru părinţi să-şi dorească să aibă copii 
frumoşi, sănătoşi, bine educaţi. Dacă frumuseţea şi sănătatea sunt daruri de la Dumnezeu, 
în educaţia copiilor părinţii sunt rânduiţi de Dumnezeu să deţină rolul principal. 

Familia este o mică biserică numai atunci când părinţii îşi cresc copiii aşa cum trebuie, 
cu atenţie şi responsabilitate. Sunt prea multe lucruri de spus despre educaţia copiilor şi 
nu ne vom opri decât la câteva aspecte legate de educaţia creştină. 

Fiecare părinte poate descoperi noi şi noi moduri de a-i apropia pe copii de 
cunoaşterea lui Dumnezeu. Cel mai important lucru este ca aceştia să fie crescuţi într-un 
mediu de credinţă, în care să simtă cât de importantă este pentru părinţii lor legătura cu 
Dumnezeu. Dacă îi vor vedea rugându-se, vor spune şi ei cu bucurie rugăciunile pe care 
le-au învăţat. Dacă vor vedea că în casă se citesc în fiecare seară măcar câteva pagini din 
Evanghelie sau din altă carte religioasă, se vor obişnui să se hrănească şi ei cu ele. Dacă 
vor vedea că părinţii merg la biserică nu numai de Paşti şi de Crăciun, ci în fiecare 
Duminică şi sărbătoare, şi chiar şi când nu este slujbă, copiii vor iubi casa Domnului şi se 
vor simţi acasă în ea. 

Dacă măcar în timpul posturilor preotul va fi adus să sfinţească locuinţa, copilul va 
simţi luminarea, curăţenia, noul aer al casei. Manifestările lui vor fi mai liniştite într-o 
casă în care a fost chemat şi a venit Duhul Sfânt, alungând duhurile rele. 

Una dintre marile crize ale zilelor noastre este lipsa de modele vii. Tinerii simt nevoia 
să imite, să copieze anumite gesturi şi atitudini. Dar, din nefericire, modelele pe care le 
imită tinerii de astăzi sunt exemple de rătăcire şi de deviere de la viaţa cuviincioasă. 

Nu ar fi nimic rău să aibă ca model un actor sau un cântăreţ care duce o viaţă curată, 
care are un mesaj bun, folositor pentru oameni. Dar aproape toate modelele tinerilor sunt 
oameni plini de patimi, plini de vicii. Chiar dacă o bună parte dintre aceştia nu ezită să 
pomenească Numele lui Dumnezeu în interviuri sau cu alte prilejuri asemănătoare, nu o 
fac decât din superstiţie sau pentru a fi pe placul admiratorilor. Insă va fi vai de cei care 
iau Numele lui Dumnezeu în deşert! 

Tinerilor trebuie să li se prezinte şi altfel de modele. Pentru orice creştin modelul este 
Hristos şi fiecare trebuie să fie conştient de acest adevăr. Dar e destul de greu ca un tânăr 
să-L aleagă ca model pe însuşi Fiul lui Dumnezeu. Mult mai uşor se vor apropia tinerii 



de sfinţi, care sunt prietenii lui Dumnezeu, care îl oglindesc pe Dumnezeu. Cunoaşterea 
vieţilor sfinţilor are de aceea un rol foarte important în formarea personalităţii tinerilor. 
Văzând cum sfinţii, oameni ca ei fiind, au ales lupta cu ispitele acestei lumi, netemându- 
se de nici un fel de chinuri, tinerii vor vedea un cu totul alt model de viaţă. Vor înţelege 
că ispitele care vin din toate părţile se pot respinge cu ajutorul lui Dumnezeu. 

Unii părinţi le citesc copiilor din vieţile sfinţilor când sunt mici, şi uneori ei le 
confundă cu poveştile. Când cresc mai mari, şi vor să se rupă de lumea poveştilor, ei 
încep să nu mai creadă nici faptele descrise în vieţile sfinţilor. 

Dar copiilor trebuie să li se explice că minunile au fost şi sunt reale, că Hristos Fiul lui 
Dumnezeu a făcut toate cele descrise de Evanghelie. Că ucenicii Săi şi urmaşii acestora 
au făcut o mulţime de minuni pentru ca oamenii să creadă în Dumnezeu. Minuni care nu 
sunt altceva decât semne ale dragostei lui Dumnezeu. 

Un alt prilej de poticnire pentru tineri este părerea că, deşi sfinţii au dus cu secole în 
urmă o viaţă curată, că l-au slujit lui Dumnezeu cu toată fiinţa lor, în zilele noastre 
nimeni nu mai duce o viaţă de sfinţenie. Dar această părere nu corespunde realităţii. In 
clipa în care lumea va fi lipsită de sfinţi, va veni sfârşitul. Până la acest sfârşit, Duhul 
Sfânt are şi va avea în fiecare vreme oameni care II cheamă şi la care vine. 

E bine ca tinerii să cunoască măcar câteva din vieţile oamenilor aleşi pe care i-a avut 
Biserica în vremea noastră. Părinţi îmbunătăţiţi care au dobândit rugăciunea neîncetată, 
mari duhovnici, mari asceţi, unii chiar făcători de minuni şi care au lăsat sfinte moaşte. 

Să cunoască tinerii marea jertfă pe care a dat-o Biserica Ortodoxă în prigoana 
comunistă din România, Rusia, Serbia, Bulgaria. Zeci de mii de preoţi, sute de mii de 
credincioşi care au fost torturaţi în fel şi chip şi care au murit în închisori, şi nu numai 
acolo, pentru că nu au vrut să se lepede de Dumnezeu. Să cunoască tinerii cum alţii la 
vârsta lor în loc de desfătări au avut parte numai de cruce pentru a dobândi împărăţia 
cerurilor. 

Biserica are modele pe care să le ofere tinerilor. Mai precis, Biserica este singura care 
poate oferi adevăratele modele. 

Nu lipsite de importanţă sunt chipurile de eroi pe care le arată istoria. Astăzi, când 
vrăjmaşul porneşte atâta dezbinare între neamuri şi pe de altă parte este propovăduită 
renunţarea la dragostea de neam în numele unui universalism îndoielnic, părinţii sunt da- 
tori a le cultiva copiilor respectul faţă de eroii neamului. Eroi pe care Biserica îi 
pomeneşte cu mare cinste. Tinerii pot afla în aceşti eroi modele de sacrificiu pentru 
binele oamenilor, de renunţare la o viaţă egoistă, pentru o viaţă închinată semenilor. 

Eroii neamului pot fi cinstiţi, dar sfinţii, prin puterea lor duhovnicească, pot fi 
prezenţe reale în vieţile tinerilor. Deşi nevăzuţi, ajutorul lor este mare. în special sfântul 
al cărui nume copilul 1-a primit la Botez trebuie să fie chemat în rugăciune de către 
acesta, căci îi poartă de grijă şi îl ajută atunci când nici un ajutor pământesc nu îi poate fi 
de folos. 

înainte însă de a-i cunoaşte pe eroii neamului şi pe sfinţi, pe de o parte, sau pe idolii 
muzicii, filmului, modei, sau pe şi mai periculoasele „staruri" ale culturii fără Dumnezeu, 
pe de altă parte, copilul are mai întâi ca modele două persoane care îl ajută să facă primii 
paşi în viaţă: părinţii. Ar fi bine dacă părinţii şi-ar da seama cât de mult înseamnă pilda 
proprie pentru copiii lor. Se ştie că orice copil are tendinţa să copieze anumite manifestări 



pe care le vede la părinţii săi. S-a observat cât de mult modelează exemplul părinţilor 
caracterul copiilor, chiar dacă lucrul acesta devine evident abia când copiii sunt adulţi. 

Este o cruce destul de grea pentru părinţi să fie modele pentru copii. Pentru că aceasta 
nu durează doar o zi, o săptămână sau un an. Sunt ani şi ani de zile în care trebuie să 
înfrunţi tot felul de probleme, de necazuri, de provocări ale vieţii. Şi la multe dintre ele 
copilul se află în preajmă, înregistrând aproape tot. 

N-o poţi scoate la capăt încercând să ascunzi de copil ce ai în suflet. Doar atunci când 
în centrul vieţii părinţilor stă Dumnezeu, şi când părinţii trăiesc ştiind că Dumnezeu îi 
vede în tot ceea ce fac, inimile copiilor nu au de ce să se smintească. Numai atunci crucea 
de a fi model devine prilej de bucurie, prilej de împlinire. 

Nu există handicap pe care părinţii să nu îl poată depăşi. Nu există cădere oricât de 
mare din care părinţii să nu se poată ridica, devenind modele bune pentru copiii lor. 
Important este să aibă credinţă în Dumnezeu, să se căiască pentru păcatele lor şi să alerge 
să ia dezlegare de păcate prin Taina Spovedaniei. Rolul unui duhovnic bun, care să 
sfătuiască şi să mustre, care să dea binecuvântare pentru săvârşirea unor fapte importante, 
este de neînlocuit. 

Numai cu multă străduinţă şi cu ajutorul lui Dumnezeu putem fi bune modele, putem 
cunoaşte bucuria mărturisită de Proroc: „Iată, eu şi fiii pe care mi i-a dat Dumnezeu" 
(Isaia8, 18). 

Despre credinţa ortodoxă 

Orice părinte care vrea mântuirea copiilor săi trebuie să poarte de grijă ca nu cumva 
vreo învăţătură rătăcită să le întineze minţile. 

Trăim într-o lume în care păgânismul este reînviat, o lume care se rupe tot mai mult de 
Hristos, îmbrăţişând idolii din vechime. Tot mai multe secte şi curente religioase, 
inspirate de acelaşi tată al ereziilor, diavolul, îşi fac apariţia. E potrivită pentru acestea 
imaginea ciupercilor care apar după ploaie. Numai că spre deosebire de astfel de ciuperci, 
dintre care unele sunt otrăvitoare, iar altele sunt bune de mâncat, toate aceste secte sunt 
otrăvitoare pentru suflet. 

Sectanţii ştiu cât este de simplu să înşele un tânăr fără prea mult discernământ, şi 
copiii noştri sunt pentru ei o pradă uşoară. Tinerii caută noul, caută experienţe 
interesante, fără să fie conştienţi de efectele acestora. Un tânăr care nu a înţeles mesajul 
mântuitor al Bisericii, sau mai exact 1-a înţeles superficial, va căuta „mântuirea" în altă 
parte. De la formele de neoprotestantism cu evanghelizări pe stadioane, până la guru 
yoghini care pretind că au atins Absolutul, de la „înţelepţi" cunoscători ai tradiţiilor 
ezoterice, până la falşi vindecători. Fiecare dintre aceştia ar vrea să „câştige" cât mai 
multe suflete. Misionarismul lor insistent până la agresivitate trădează conlucrarea lor cu 
diavolul. 

Dacă nu am reuşit să-i ajutăm pe copiii noştri să înţeleagă şi să iubească Biserica - 
trupul lui Hristos -, vom asista neputincioşi la ruperea lor de dreapta credinţă. Dacă ei au 
crezut în Dumnezeu numai de formă, dacă numai s-au prefăcut că au credinţă ca să ne 
mulţumească, va veni vremea când această „mulţumire" se va întoarce împotriva noastră. 



Să avem grijă ca ei să dobândească o conştiinţă creştină care să stea tare în faţa ispitirilor 
ce vin de la erezii. 

Astăzi vedem pomenite tot mai des pacea, înţelegerea şi armonia între credinţe care nu 
prea au multe elemente în comun. Astăzi vedem cum se încearcă îndepărtarea Bisericii de 
învăţăturile Sfinţilor Părinţi care au atacat cu putere rătăcirile din vremea lor. Dacă Sfinţii 
Părinţi ar trăi în zilele noastre, ei ar tăia în carnea rătăcirilor cu sabia cuvântului pe care 
le-a dat-o Cel care a venit să aducă nu pacea, ci sabia (Matei 10, 34). 

Calea mântuirii este îngustă, nu largă. Când li se va propune copiilor noştri să se 
îndepărteze de tradiţia ortodoxă, ei trebuie să ştie că aceasta înseamnă ruperea de calea 
mântuirii, de împărăţia cerurilor. 

Foarte răspândită este astăzi o formă superficială de trăire creştină: tinerii, 
neînţelegând spiritul tradiţionalist al Bisericii, se rup de ea şi se mulţumesc să creadă „în 
sinea lor". Dar atunci când separăm credinţa de Trupul lui Hristos, care este Biserica, 
separăm de fapt credinţa de Hristos însuşi. O astfel de credinţă nu este mântuitoare, ci 
atrage după ea osânda veşnică. 

încă un aspect care e necesar să fie lămurit este exemplul oferit de părinţi. Câtă vreme 
părinţii înşişi dovedesc o anumită superficialitate în relaţia lor cu Biserica, dacă ei înşişi 
îmbrăţişează credinţe sau practici rătăcite (cum ar fi credinţa în reîncarnare sau în 
consultarea zodiacului), câtă vreme părinţii înşişi vor şovăi să îşi însuşească poziţia 
Bisericii faţă de anumite probleme, tinerii îşi vor pune, în mod firesc, mari semne de 
întrebare. 

Este greşit ca tinerii să privească învăţătura Bisericii ca o sumă de propoziţii pe care, 
cu sau fără voia lor, credincioşii trebuie să le creadă. Unii tineri, dornici de originalitate, 
dornici de a nega o tradiţie pe care nu o înţeleg (dar nici nu se ostenesc să o înţeleagă), 
întreabă: De ce să credem că adevărul pe care 1-a propovăduit Hristos se află în Biserica 
Ortodoxă, şi nu în altă parte? 

Răspunsul pe care trebuie să-1 primească este următorul: Mântuitorul Hristos a avut o 
singură viaţă, nu două. O singură învăţătură, nu două. Această învăţătură a fost răspândită 
de Apostolii Săi şi s-a transmis de la aceştia la comunităţile creştine. Apoi în aceste co- 
munităţi învăţătura s-a transmis din generaţie în generaţie, ajungând la noi fără nici o 
alterare. 

Ceea ce propovăduieşte Biserica este chiar învăţătura mântuitoare a lui Hristos care 
este Calea, Adevărul şi Viaţa. Nu există nici o dogmă care să nu se întemeieze pe această 
învăţătură. Pentru un credincios toate învăţăturile bisericeşti au o legătură tainică şi nu 
conţin în ele nimic forţat, nimic nepotrivit. 

Nu este de ajuns ca tinerii să se apropie de Biserică doar pentru că au fost botezaţi în 
credinţa ortodoxă. Formalismul de genul acesta va da naştere în timp la îndepărtarea lor 
de Biserică. 

Deşi uneori este destul de greu ca tinerii să priceapă că Biserica este trupul mistic al 
Mântuitorului Hristos, cu răbdare îi puteţi câştiga. Pentru că însuşi Mirele Bisericii vă va 
da putere pentru aceasta. 



Prietenii şi influenţa lor 

Pentru orice tânăr prietenii reprezintă, după cum nu este greu de observat, o a doua 
familie. Dacă un copil nu are cum să îşi aleagă părinţii, în schimb prietenii şi-i alege. De 
aceea încrederea pe care le-o acordă este mare, iar afecţiunea pe care le-o poartă este pro- 
fundă. Prietenii sunt cei cu care îşi împarte viaţa, sunt punctele lui de sprijin, sunt cei 
alături de care creşte. 

Din păcate, pe cât de strânsă poate fi o prietenie, pe atât de mult rău poate face 
copiilor noştri una nepotrivită. Universul tinerilor de astăzi este foarte diferit de cel de pe 
vremea când noi, părinţii, eram de vârsta lor. 

Astăzi destrăbălarea care stă pe un soclu de aur îmbracă o sumedenie de forme. De la 
desfrânare, beţie, până la violenţă, păcatul oferă o gamă largă de oferte pentru tineri. 
Aceste patimi nu se autoprezintă ca valori negative. Nu se arată ca şi cum ar fi respin- 
gătoare, ci ca şi cum ele ar fi adevăratele valori. Un tânăr care nu bea şi nu fumează este 
considerat lipsit de personalitate, un tânăr care nu întreţine raporturi sexuale cu prietena 
lui este considerat anormal. 

Diavolii îmbracă veşminte atrăgătoare şi ies în întâmpinarea tinerilor. De cele mai 
multe ori uneltele diavolilor sunt falşii prieteni. Aceştia duc o luptă de durată pentru 
distrugerea virtuţilor celor care încă le mai au. Ei au o sete nebună de a nimici orice rezis- 
tenţă din partea celor care iubesc curăţia şi duc o luptă de durată, care de obicei se 
termină cu înfrângerea tinerilor virtuoşi, singuri în faţa mulţimii celorlalţi. 

Este adevărat că există şi prietenii folositoare, în care comuniunea a rodit aşa cum 
trebuie, dar ele sunt din ce în ce mai rare în zilele noastre. 

Ziarele sunt pline de ştiri, care de care mai dureroase, despre ce urmări triste au unele 
„prietenii". Părinţii trebuie să fie conştienţi că dacă nu se interesează de anturajul copiilor 
lor, o educaţie îndelungată se poate transforma în amintire în numai câteva zile. Pentru că 
puţini tineri au curajul de a fi altfel decât prietenii lor. 

Avem datoria de a-i ajuta pe copii să îşi aleagă prietenii. Dacă, de exemplu, cât sunt 
mici, în locul în care se joacă sunt mulţi copii prost crescuţi, trebuie să facem efortul de 
a-i duce în locuri unde îşi pot face altfel de prieteni, într-un parc sau unde considerăm că 
este mai bine pentru ei. 

Copiii simt nevoia să îşi consume energia, simt nevoia să se joace. Practicarea unui 
sport este cât se poate de binevenită. Anticul dicton „minte sănătoasă în corp sănătos" 
este valabil şi astăzi. Sportul nu numai că dezvoltă în copii abilităţile fizice şi le întăreşte 
sănătatea, ci ajută şi dezvoltării lor psihice. Câtă vreme nu este practicat în exces, câtă 
vreme performanţa nu devine din pasiune patimă, nimic nu este îngrijorător. 

Părinţii au datoria de a încuraja aptitudinile pe care le observă la copiii lor şi astfel, 
dându-le o preocupare, îi ajută să îşi găsească şi prieteni pe măsură. Talentul în domeniul 
artelor plastice sau al muzicii se află printre înzestrările care pot fi puse în valoare. 

Cel mai important mediu pentru copiii noştri îl constituie şcoala. In şcoli sunt tot mai 
puţine clasele în care profesorii intră cu plăcere. Apar tot mai mulţi copii problemă, copii 
care chiulesc pentru că nu îi interesează şcoala, copii care sunt modele negative pentru 
ceilalţi. Ei sunt colegii copiilor noştri. 



în licee situaţia este şi mai tristă. Liceele riscă să devină din instituţii de învăţământ 
locuri viciate. Uneori tinerii reuşesc să îşi ascundă viciile faţă de părinţii lor vreme 
îndelungată, şi părinţii observă căderile lor prea târziu. A început să ia proporţii până şi 
consumul de droguri. Cât de repede se schimbă lucrurile... Au fost de ajuns câţiva ani 
pentru ca un păcat despre care înainte se ştia numai din filme să se răspândească cu o 
viteză alarmantă. Majoritatea copiilor care se droghează nu sunt conştienţi de efectele 
grave ale consumului de droguri. 

Mulţi părinţi nu îşi dau seama că situaţia este din ce în ce mai gravă, şi este foarte greu 
ca cineva să atragă atenţia asupra tuturor aspectelor acestei situaţii. 

Există şi excepţii, există şi tineri cu viaţă curată, tineri binecuvântaţi de Dumnezeu. 
Dar numărul lor este prea mic pentru a putea rămâne indiferenţi la pericole. 

Foloasele învăţăturii 

Din păcate, şcoala reprezintă un pericol pentru educaţia copiilor noştri nu numai 
datorită influenţei negative a colegilor. 

Un subiect care se trece de obicei cu vederea este raportul dintre învăţătura pe care o 
primeşte copilul de la profesor şi învăţătura Bisericii. 

Majoritatea părinţilor creştini, din lipsă de timp sau din comoditate, nu îşi manifestă 
interesul faţă de ceea ce învaţă copiii la şcoală. Important este să înveţe şi să ia note mari. 
Dar cum poate un părinte să ceară copilului să înveţe şi să ia note mari la toate materiile, 
indiferent de ceea ce i se predă, când, de exemplu, la ora de biologie i se spune că omul 
se trage din maimuţă? (marea majoritate a profesorilor de biologie susţin ipoteza 
darwinistă, pe care copiii o învaţă). 

Ceea ce învaţă copilul la ora de biologie îl tulbură foarte mult. Pe de o parte el crede 
că tot ce învaţă la şcoală e adevărat, pe de altă parte, acest „adevăr" intră în contradicţie 
cu adevărul pe care îl propovăduieşte Biserica. 

La ora de istorie se deformează adevărul, iar la ora de literatură se răstoarnă adevărata 
scară a valorilor (iar literatura creştină este aproape exclusă). Procesul de învăţământ are 
anumite puncte slabe, anumite zone tulburi. Mai ales în ultimii ani, o dată cu modificarea 
programelor de învăţământ, asistăm parcă la un proces de alienare în masă. In numele 
apropierii de standardele internaţionale, nivelul de pregătire al elevilor scade cu o viteză 
îngrijorătoare, şcoala riscând să-şi reducă prea mult standardele. Dar nu este locul să 
insistăm aici asupra acestui aspect. 

Mulţi profesori nu se sfiesc să spună elevilor că ceea ce învaţă Biserica este depăşit, că 
ştiinţa a făcut noi şi noi descoperiri care contrazic învăţătura creştină. Omul ar avea două 
alternative: ori să rămână închistat în concepţii învechite, care nu au nici un fundament, 
ori să îmbrăţişeze ultimele descoperiri ale ştiinţei şi să-şi modifice credinţa în funcţie de 
aceste descoperiri. Tinerii, în faţa unei astfel de alegeri, preferă să îşi modifice 
cunoştinţele religioase. Totuşi, greşeala mare nu este a lor, ci a profesorilor care i-au pus 
în faţa unei astfel de opţiuni. 

Nici o descoperire ştiinţifică nu are cum să intre în contradicţie cu ceea ce învaţă 
Biserica despre om şi univers. învăţătura Bisericii intră în contradicţie însă cu concluziile 



pripite care se trag în urma unor anumite descoperiri ştiinţifice. Concluzii care sunt fără 
reţinere propagate ca adevăruri. 

E adevărat, sunt situaţii în care ştiinţa se loveşte de anumite concepţii înrădăcinate în 
minţile unor credincioşi care confundă credinţa cu superstiţiile. Este firesc ca superstiţiile 
să fie demascate, minciuna să fie vădită. Dar de la demascarea unei superstiţii până la 
confundarea superstiţiilor cu credinţa este un drum lung (de altfel preoţii înşişi încearcă 
să-i convingă pe credincioşi să renunţe la superstiţii). 

Părinţii trebuie să încerce să-i ajute pe copii ca din tot ce învaţă la şcoală să observe şi 
să respingă ceea ce intră în contradicţie cu învăţătura Bisericii. Chiar cu riscul de a lua 
note slabe, ei nu trebuie să primească tot ceea ce învaţă de la profesori. Este de preferat 
chiar ca ei să nu se aplece asupra cunoştinţelor greşite, pentru că ispita raţiunii îi va 
îndemna să pună pe cântar exemple şi explicaţii cărora nu prea au cum să le sesizeze 
falsitatea. 

Trebuie să spunem câteva lucruri şi despre ora de religie, care pentru mulţi elevi este 
ora cea mai îndrăgită. Mare plată vor avea de la Dumnezeu dascălii care predau copiilor 
religia cu dragoste, cu pricepere, cu dăruire. Dintre toţi profesorii, mai ales cel de religie 
trebuie să fie un model pentru elevi. Misiunea lui se aseamănă într-un fel cu cea a 
preotului. De multe ori, pentru copii profesorul de religie este mai apropiat decât preotul 
însuşi. Sunt mulţi profesori pentru care predarea religiei nu este o simplă meserie, un 
mijloc de a câştiga bani, ci o reală vocaţie. O vocaţie de a-i duce pe copii spre Hristos. 

Dar, în afară de cei buni, mai sunt şi profesori care predau religia fără dragoste, fără a 
fi conştienţi de misiunea lor. Pentru elevii unor astfel de profesori ora de religie este 
plictisitoare, şi ei nu sunt atenţi. Grave sunt situaţiile în care profesorul de religie vorbeş- 
te urât sau fumează în faţa elevilor, devenind prilej de sminteală pentru aceştia. Nu vom 
judeca aici astfel de profesori. Ci vom încerca să vedem care sunt greutăţile pe care le 
întâmpină un profesor în predarea religiei, greutăţi care au consecinţe directe asupra 
creşterii copiilor noştri. 

Prima problemă este timpul prea scurt rezervat religiei faţă de celelalte materii. Având 
de transmis o cantitate mare de informaţii folositoare pentru copii, profesorul trebuie să 
parcurgă în mare grabă o sumedenie de subiecte, riscând să nu se încadreze altfel în 
timpul stabilit. Părinţii ar trebui să lămurească acasă cu răbdare tot ceea ce i-a rămas 
copilului neclar la şcoală, şi chiar să îl înveţe lucruri noi. 

A doua problemă o constituie chiar programa de religie, în care repartizarea 
subiectelor nu este cea mai potrivită. Programa conţine prea multe teme din istoria Bi- 
sericii, şi prea puţine din vieţile sfinţilor, de exemplu. Acest fapt riscă să transforme ora 
de religie într-o oră obişnuită. Dar rolul acestei ore este de a-i orienta pe copii în viaţa 
religioasă, şi nu doar de a le comunica anumite cunoştinţe. 

Nu este bine să se confunde ora de religie cu o oră obişnuită, în care copiii învaţă 
mecanic pentru a obţine note mari. Scopul orei de religie este de a-i face pe copii mai 
frumoşi sufleteşte, şi de aceea procesul asimilării cunoştinţelor trebuie să se facă foarte 
delicat. Un părinte trebuie să fie mai mulţumit atunci când ora de religie îl schimbă pe 
copil în bine, decât atunci când a luat note maxime dar cunoştinţele nu i-au atins inima. 

Un ultim aspect asupra căruia ne oprim este pierderea contactului dintre profesor şi 
elevi, asemănătoare pierderii contactului dintre părinţi şi copii. Profesorul vorbeşte 



elevilor fără să cunoască problemele, frământările şi căderile lor. Mai ales în clasele mai 
mari, profesorului îi este destul de greu să îi cunoască pe cei cărora li se adresează. O 
lecţie pe care o predă identic la două clase, una „mai bună" şi alta „mai slabă", îşi va 
pierde din puterea de a modela caracterele. 

în cazul în care profesorul de religie nu se pricepe, sau nu poate, să ajungă la sufletele 
copiilor, grija cu care părinţii se apropie de universul religios al acestora trebuie să fie 
mai mare, ca nu cumva, din cauza unor neputinţe omeneşti, copiii să se rupă de Biserică. 

Icoana vorbitoare a fiarei 

Intre diferitele moduri de pervertire a tinerilor, un loc de frunte îi revine mass-mediei. 
Mijloacele de informare în masă au devenit mijloace de intoxicare a oamenilor, de rupere 
a lor de valorile reale, în numele unor valori imaginare. 

Televizorul ocupă un loc important în vieţile oamenilor, şi funcţia lui se schimbă pe 
neobservate. Dacă la început vizionarea programelor de televiziune implica o anumită 
îmbogăţire a cunoştinţelor culturale, astăzi vizionarea lor s-a transformat într-o 
dependenţă faţă de lumea ecranului, care are ca efect anihilarea personalităţii privitorilor, 
şi nu îmbogăţirea acesteia. 

Televizorul a fost numit de unii Părinţi duhovniceşti „icoana fiarei". Chiar dacă 
această denumire pare exagerată, în spatele ei se ascunde mult adevăr. încercând să 
atragem atenţia asupra urmărilor negative ale vizionării îndelungate a programelor de 
televiziune asupra tinerilor, va fi evident că nici oamenii maturi nu se pot sustrage 
acesteia. Este clar că numai în măsura în care părinţii dovedesc discernământ în „relaţia 
cu televizorul", copiii vor putea să se ferească de plasele întinse de magica lume a 
ecranului. 

Descoperirile tehnico-ştiinţifice nu au nimic rău în sine, dar din modul în care sunt 
folosite se poate observa dacă ele au fost sau nu binefăcătoare pentru omenire. Când 
Nobel a descoperit dinamita, care 1-a făcut celebru, el a crezut că prin aceasta va aduce un 
bine omenirii, şi mare a fost decepţia lui când a văzut că s-a înşelat. într-un fel, 
televizorul este tot un fel de dinamită: în loc să contribuie la culturalizarea oamenilor, la 
educarea lor, el este un factor de pervertire a valorilor. 

Este uşor să-i privim cu ironie pe cei care trag semnale de alarmă asupra efectelor 
consumului imaginilor TV. Ni se pare că ei nu sunt conştienţi de câte lucruri interesante 
pot fi văzute, de la imaginile despre lumea animalelor şi până la ultimele descoperiri 
ştiinţifice, de la cele mai recente ştiri până la relatările despre cele mai vechi credinţe 
religioase. în lipsa unei perspective duhovniceşti în privinţa televizorului, acesta apare 
doar ca folositor. 

S-a observat că randamentul la învăţătură al tinerilor este invers proporţional cu 
timpul petrecut de aceştia în faţa televizorului: cu cât tinerii au stat mai multe ore pe zi în 
faţa ecranului, cu atât a scăzut capacitatea lor de asimilare a cunoştinţelor. 

De obicei tinerii se uită foarte puţin la emisiuni culturale. Dar chiar şi cei care privesc 
astfel de emisiuni riscă să cadă în ispita de a supraevalua valoarea televizorului. 
Considerându-1 o sursă sigură de informaţii, ei nu îşi dau seama că în privinţa anumitor 



subiecte ştiinţifice prezentarea este deformată. Ca şi la şcoală, atunci când se explică într- 
un mod aparent savant treptele evoluţiei de la maimuţă la om, tinerii se lasă înşelaţi, 
având tendinţa de a crede aproape tot ce li se „explică". 

Marea majoritate a tinerilor se uită la televizor mai ales la filme. Lumea filmului, de la 
filmele de la cinematograf până la filmele pe bandă video, sau la cele vizionate prin 
reţeaua internet, este aceeaşi lume înşelătoare. 

Pentru cei mai mulţi tineri, ca şi pentru oamenii maturi de altfel, această lume paralelă, 
imaginară, fără obligaţii, este o lume ideală. Este lumea în care ai acces la o mulţime de 
„bunătăţi". Dar această lume este exact lumea care va modela mai apoi viaţa personală, 
viaţa de zi cu zi. 

Din perspectivă duhovnicească, lumea filmului este spaţiul cel mai potrivit pentru 
păcătuirea cu gândul. Chiar dacă nu toate filmele au secvenţe erotice, majoritatea includ 
scene de tandreţe care îi stârnesc pe privitori. Nu numai vizionarea filmelor pornografice 
duce la păcătuirea cu gândul, ci chiar filmele cu „nevinovate" momente de apropiere 
trupească. Ceea ce pentru un adult este doar puţin vătămător, pentru un tânăr poate fi cu 
mult mai mult. 

Dacă la începutul cinematografului exista o cenzură foarte strictă, care mergea până la 
fixarea numărului maxim de secunde admis într-o secvenţă cu un sărut, astăzi nu mai 
există aproape nici o cenzură. Oamenii s-au obişnuit să vadă cum personajele de pe ecran 
trec de la sărut la alte forme mai intime de manifestare a „dragostei". Ne-am obişnuit cu o 
„normalitate" anormală. 

Televizorul întinează minţile tinerilor. Ei intră în vârtejul patimilor fără să-şi dea 
seama. Dacă imediat după vizionarea primelor secvenţe erotice orice tânăr ar cădea în 
păcatul desfrânării, efectul ar fi mai uşor de sesizat, dar modul în care lucrează păcatul 
este altul: multă vreme tinerii se vor mulţumi doar să se „îndulcească" prin imaginile pe 
care le văd, fără a-şi da seama că sunt înşelaţi de diavol. Şi poate că abia după luni sau 
chiar ani de zile în care sămânţa păcatului a crescut în inimile lor ei vor păcătui şi cu 
trupul. 

Acesta este principalul motiv pentru care televizorul poate fi numit „icoana fiarei": 
prin el se deschide poarta celor mai grele păcate, făcute mai întâi cu gândul, iar mai apoi 
cu fapta. Violenţa prezentă la cote ridicate în şcoli aici îşi are originea. Copiii văd că e 
demn de admirat cel puternic, cel care se impune prin forţă. Şi simt la rândul lor nevoia 
să se impună prin agresivitate. 

Influenţa televizorului asupra psihicului tinerilor este foarte mare. Dacă la oamenii 
maturi dependenţa de televizor a ajuns să fie tratată ca o veritabilă boală psihică, la tineri 
ea este privită deocamdată cu o îngăduinţă nefirească. 

De fapt, este dependenţa faţă de o lume fără Dumnezeu. Telespectatorii intră în pielea 
actorilor, încep să gândească aşa cum gândesc actorii, încep să intuiască replicile 
acestora. încetul cu încetul se scufundă într-o lume în care de Dumnezeu nimeni nu are 
nevoie. Sau în care, chiar dacă este invocat „dumnezeu", acest dumnezeu nu are aproape 
nimic în comun cu Dumnezeul pe Care II propovăduieşte Biserica, cu Dumnezeul 
părinţilor noştri. Mare greşeală fac părinţii care nu iau în serios efectele privitului la 
televizor. Pentru că păcatul se răspândeşte cu o putere din ce în ce mai mare, năvălind 
chiar şi asupra copiilor mici. Cât de nevinovate apar desenele animate clasice faţă de 



desenele animate de astăzi, dintre care unele sunt atât de pline de violenţă, încât ceea ce 
le deosebeşte de filmele de acţiune este doar modul de prezentare. Dar scenariul poate fi 
acelaşi. 

O altă mare greşeală fac părinţii atunci când îşi lasă copiii să urmărească ştirile ca să 
ştie ce se mai petrece în lume, pentru că între ştiri despre catastrofe naturale şi sărbători 
ale unor popoare copiii văd şi imagini cu femei violate, tineri abuzaţi sexual, sau altele 
asemenea. 

Folosim referirea la păcatele sexuale mai ales pentru că este utilă în atragerea atenţiei. 
Sunt mai greu de observat multe alte păcate la care îndeamnă lumea ecranului, de la 
iubirea narcisistă de sine, până la mândrie sau la falsitate în relaţiile cu semenii. Păcate 
care pot fi trecute cu vederea de cei care le săvârşesc. Ba uneori sunt considerate chiar 
virtuţi. 

Foarte rare, emisiunile cu caracter religios apar şi ele pe micul ecran. Părinţii trebuie 
să fie vigilenţi şi cu astfel de emisiuni. Pentru că în afara celor în care apar duhovnici 
renumiţi, în care este explicată dreapta credinţă, sunt şi emisiuni în care mesajul Bisericii 
este prezentat deformat. In care se pune accentul mai mult pe importanţa apropierii dintre 
religii decât pe specificul acestora. 

Hristos nu a venit ca să împace diferitele credinţe religioase. Sfinţii Apostoli nu au 
încercat să amestece învăţătura creştină cu ideile păgâne ale celor pe care îi converteau. 
Sfinţii Părinţi de la Sinoadele Ecumenice nu s-au sfătuit cum să armonizeze cuvântul 
Scripturii cu ereziile, ci dimpotrivă. 

Toată tradiţia Bisericii arată că nu deformând credinţa creştină pentru a o apropia de 
alte religii vom dobândi împărăţia cerurilor, ci numai păstrând în întregime învăţătura lui 
Hristos, care s-a dovedit a fi lumii acesteia piatră de poticnire. 

Nu putem nega faptul că mediul social s-a schimbat, că trăim într-o lume în care 
tehnica a evoluat enorm. Insă multe descoperiri au avut şi efecte de o nocivitate greu de 
apreciat acum, dar pe care viitorul o va vădi. Reţeaua computerizată de internet oferă în 
acelaşi timp accesul la cele mai noi apariţii editoriale, dar şi la cele mai destrăbălate 
imagini pornografice. E de ajuns să apeşi pe un buton, şi cunoşti ce vrei despre orice 
păcat. 

In aceste condiţii, sfatul de a interzice cu asprime copiilor să se uite la televizor ar fi 
cel mai potrivit. Dar copiii vor avea tentaţia fructului oprit, şi tot vor găsi un mod de a se 
uita. Un sfat pentru reducerea efectului privitului la televizor este acela ca părinţii să fie 
atenţi la programele pe care le urmăresc ei înşişi, ca nu cumva să se vateme şi pe ei, şi pe 
copiii lor. Părinţii să aibă mare grijă ce fel de programe urmăresc copiii lor. 

Acest îndemn este valabil şi în ceea ce priveşte cărţile, ziarele şi revistele. Oferta de 
informaţie este uriaşă. Astăzi tot mai puţini tineri citesc cărţi de valoare. Cei mai mulţi se 
mulţumesc cu citirea presei. Dacă îi vom lipsi pe copiii noştri de marele folos al citirii 
unor cărţi bune (şi prin cărţi bune nu înţelegem neapărat pe cele scrise cu talent literar, ci 
pe acelea al căror mesaj este folositor), pierderea va fi mare. 

Atât în cazul privitului la televizor, cât şi al cititului şi al vizionării diferitelor 
spectacole, cel mai important lucru este ca tinerii să aibă discernământ. Discernământul 
este dar al Duhului Sfânt şi nu se dobândeşte într-o zi sau două. Dar prin rugăciune în- 



delungată, sub atenta supraveghere a părinţilor, tinerii pot învăţa să deosebească ce 
anume îi foloseşte duhovniceşte şi ce anume le dăunează. 

Dacă nu-i putem opri să se uite la televizor, cum nu-i putem opri să citească, îi putem 
ajuta să aleagă să se împărtăşească numai din ceea ce îi îmbogăţeşte, evitând prea multele 
ispite. 

Sfântul Vasile cel Mare, în binecunoscutul său Cuvânt către tineri, adresându-se celor 
din vremea sa îi îndemna nu să respingă operele înţelepţilor din antichitatea păgână, ci să 
culeagă ca albina de pe flori tot polenul din scrierile acelora. 

Aceasta ar trebui să fie atitudinea tinerilor tari în credinţă faţă de orice formă de 
răspândire a culturii: nu să dea înapoi, ci să aibă curajul de a culege tot ce este bun. Spre 
deosebire însă de tinerii creştini din vremea Sfântului Vasile, care II iubeau pe Dumnezeu 
şi care pentru viaţa lor curată dobândeau discernământ duhovnicesc, tinerii din vremea de 
astăzi, a căror legătură cu Biserica este superficială, riscă foarte mult atunci când încearcă 
să separe binele de rău fără să se gândească îndelung. Riscă să confunde binele cu răul. 

Idolul desfrâului 

Fără să îşi dea seama, o mare parte din tinerii de astăzi se închină unuia dintre idolii 
popoarelor păgâne: necuratul idol al desfrâului. 

Desfrâul este căutat, desfrâul este găsit. Chiar dacă nu i se mai înalţă rugăciuni, în 
schimb cinstirea lui e foarte răspândită. 

Una dintre obsesiile generaţiei de astăzi este destrăbălarea. Tinerii vor „să facă 
dragoste", să îşi manifeste sentimentele cu ajutorul trupului. Dar ceea ce înţeleg ei prin 
„dragoste" nu are aproape nimic în comun cu dragostea adevărată. Cuvântul însuşi a fost 
pervertit. Dragostea curată dintre un soţ şi soţia sa este cu totul altceva. 

Tinerii cresc în mentalitatea că dragostea se împlineşte numai prin unire trupească, iar 
Taina nunţii nu e de fapt decât pierderea libertăţii. Dacă „faci dragoste" cu persoana 
iubită este destul, nu mai ai de ce să te căsătoreşti. 

Dacă am putea să filmăm o zi din viaţa unui tânăr obişnuit, pentru care desfrânarea nu 
apare ca o patimă, ci ca un mod de comunicare, şi am proiecta-o cu cincizeci de ani în 
urmă unor tineri, aceştia ar rămâne foarte surprinşi de modul în care a „evoluat" păcatul. 

Insistăm asupra ideii că schimbarea poziţiei de pe care este văzut desfrâul influenţează 
automat vieţile privitorilor. In momentul în care păcatul nu mai este considerat păcat, 
totul este permis. 

Educaţia sexuală se răspândeşte în şcoli şi în licee. Tinerii învaţă că „împreunarea 
trupească este o necesitate fiziologică şi, ca orice necesitate, trebuie satisfăcută". Sau că 
„masturbarea este un mijloc comod de eliminare a surplusului de secreţii din organele 
genitale". Tinerii încep viaţa sexuală pentru a-şi satisface aceste „necesităţi biologice". 
Nu vom insista asupra păcatului masturbării (căruia în trecut i se spunea „curvie cu 
diavolul"), deşi propaganda care i se face are „succes la public" (o mare greşeală este ca 
părinţii să nu atragă atenţia asupra urmărilor acestui păcat şi, sfîindu-se să stea de vorbă 
cu copiii lor, îi lipsesc de un necesar semnal de alarmă). 

Tinerii simt nevoia de comunicare şi cred că „făcând" dragoste împlinesc o relaţie 
afectivă. Dar dragostea trupească în afara familiei, oricât de curată şi de nevinovată ar 



părea unora, este păcat. Statisticile recente au arătat că marea majoritate a tinerilor încep 
viaţa sexuală înainte de căsătorie. Din acest motiv unii dintre tinerii care vor să trăiască 
aproape de Dumnezeu se întreabă dacă se poate rezista ispitei păcatului. 

Bineînţeles că da, şi mare va fi cununa tinerilor care şi-au păzit fecioria nespurcată. 
Fecioria nu este doar un mit, aşa cum susţin iubitorii de desfrâu. Fecioria este starea 
rânduită de Dumnezeu tinerilor care nu s-au căsătorit. 

Dar fecioria nu presupune doar aspectul fiziologic. Fecioria cere tinerilor nu doar ca 
până la nuntă să nu facă dragoste, ci mai mult chiar, să se ferească de întinarea prin 
mângâieri pătimaşe. Astfel de mângâieri murdăresc sufletul, şi sunt prima etapă pregăti- 
toare a împreunării trupeşti. Este bine ca tinerii să fie preveniţi asupra faptului că astfel 
de atingeri care înfierbântă trupul nu rămân fără ecou. După câtăva vreme, împreunarea 
trupească va veni de la sine. 

Intre multe anormalităţi la care asistăm astăzi este aşa-numita „căsătorie de probă". 
Tinerii trăiesc împreună fără să fie cununaţi. Se spune că e mai bine să se cunoască şi 
trupeşte înainte de nuntă, ca nu cumva să aibă după aceea neplăceri şi să se despartă. Dar 
aceasta este o mare înşelare. 

Sute de ani familiile creştine au luat fiinţă din oameni curaţi la suflet şi la trup, care nu 
şi-au pus înaintea nunţii problema „potrivirii sexuale". Şi Dumnezeu i-a ajutat ca între ei 
să fie armonie deplină, şi toată viaţa lor a fost binecuvântată. 

Tinerii de astăzi, invocând că e bine să se cunoască şi trupeşte înainte de nuntă, cad în 
păcat. Şi apoi, descoperind nepotriviri sau apărând neînţelegeri, se despart. Nu aşa se 
ajunge la împlinire. 

Părinţii trebuie să îşi crească fiii astfel încât la vremea potrivită să-şi întemeieze o 
familie în care să poată cunoaşte dragostea şi bucuria. E bine ca ei să ducă grija aceasta, 
dar nu în sensul că noua familie ar trebui să corespundă tuturor exigenţelor părinţilor, ci 
ca aceasta să fie pe placul lui Dumnezeu. 

In afara referirilor la păcatul desfrânării bărbatului cu femeia, nu putem să nu ne oprim 
aici asupra fenomenului de răspândire a minorităţilor sexuale (de homosexuali, lesbiene). 
Deşi ca cetăţeni ai unei ţări care pare dornică de integrare europeană ar trebui să 
manifestăm toleranţă dusă la extrem faţă de aceştia şi nu am avea voie să protestăm 
contra păcatelor împotriva firii, totuşi trebuie să fim conştienţi şi să afirmăm că astfel de 
păcate sunt porţi deschise spre iad. Ca fii ai Părintelui Ceresc ştim că desfrânaţii nu vor 
intra în împărăţia cerurilor. 

E bine să îi sfătuim pe tinerii noştri ca nu numai să se ferească de aceste păcate, ci, la 
rândul lor, să atragă atenţia prietenilor sau colegilor lor care se scaldă în astfel de 
necuraţii că nimic nu poate face omul pe ascuns, fără să fie văzut de Dumnezeu. 

Pedagogia creştină şi scopul vieţii 

Scopul vieţii noastre trebuie să fie mântuirea. Tot ceea ce facem, totul să se măsoare în 
funcţie de aceasta: dacă ne apropiem sau nu de Dumnezeu. Pedagogia creştină este 
pedagogia mântuirii, a purtării crucii cu credinţa învierii. Părinţii care lucrează pentru 



propria lor mântuire, devenind creştini adevăraţi, nu au nevoie de altă ştiinţă pedagogică 
decât de aceea de a face din copii oameni asemenea lor în toate cele bune. 

Ajutorul Bisericii Cereşti, al Maicii Domnului, al Sfinţilor şi al îngerilor este cel mai 
puternic ajutor pentru părinţii drept-credincioşi. Aceştia trebuie să folosească toate 
momentele prielnice pentru a se apropia de Dumnezeu şi de Sfinţii Săi. Dacă trec pe 
lângă o biserică în care sunt părticele din sfinte moaşte, să nu se lenevească să intre şi să 
se roage. Dacă pot ajunge la o mănăstire, să facă acest efort, şi binefacerile vor fi mari. 
Dacă aici vor putea vorbi cu vreun călugăr îmbunătăţit, să facă aceasta fără şovăială. 
Pentru fiecare strădanie, Dumnezeu va răsplăti înmulţit. 

Aşa cum orice părinte merge la doctor atunci când este bolnav, aşa ar trebui să meargă 
şi la preotul duhovnic ori de câte ori bolnav îi este sufletul, sau ori de câte ori are nevoie 
de sfaturi pentru călăuzirea fiilor săi. In situaţii limită, în care părinţii s-au dovedit 
neputincioşi, sfatul primit de la preot a dus la evitarea unor păcate de care tinerii erau 
aproape. 

Sunt multe căderile în care pot nimeri tinerii. Dar multe sunt şi căile de îndreptare. 
Părinţii trebuie să se roage mult, cu frângere de inimă, pentru mântuirea fiilor lor. 

La Infricoşătoarea Judecată fiecare părinte va da socoteală pentru modul în care a 
purtat grijă de fiii săi. Să nu ne fie teamă că fiii noştri vor fi prea „bisericoşi" dacă îi vom 
învăţa să trăiască în prezenţa lui Dumnezeu. Să nu ne fie teamă că, dacă nu se vor îm- 
părtăşi de mici din plăcerile vieţii, vor fi incapabili să reziste în această lume plină de 
răutăţi şi de necazuri. Singura posibilitate de a rezista este tocmai de a trăi sub 
acoperământul sfinţeniei. Să nu le fim piedică copiilor noştri pe calea slujirii lui Hristos. 

Dacă vom trăi cu evlavie şi ne vom creşte copiii în frică de Dumnezeu, vom dobândi 
bunătăţile cele veşnice. 

Şi pe noi şi pe fiii noştri ne aşteaptă împărăţia cerurilor. Ne aşteaptă Mântuitorul 
Hristos înconjurat de cetele îngereşti şi de Soborul tuturor Sfinţilor. 

Doamne, Dumnezeul nostru, Care Te-ai întrupat din Sfânta Fecioară Măria, 
binecuvântează-ne pe noi, pe toţi părinţii dreptcredincioşi şi pe copiii noştri, 
miluindu-ne după mare mila Ta. Tu eşti virtutea noastră, Tu eşti scăparea noastră 
şi izbăvitorul nostru! Ajută-ne să trecem biruitori de ispitele care ne înconjoară, ca 
să ajungem împreună in împărăţia cerurilor şi să ne bucurăm cu toţi îngerii şi 
Sfinţii de frumuseţile cele veşnice. Amin! 

Sfârşit şi lui Dumnezeu laudă! 



Despre parabola 
celor doi orbi 

Cuvânt despre modelele pe care le oferim copiilor 

In numele Tatălui şi al Fiului şi al Sfântului Duh. Amin. 

Iubiţi credincioşi, să încercăm să dăm răspuns unei întrebări puse de dumnezeiescul 
Vasile cel Mare unui anume fel de părinţi din vremea sa: „Cum îi veţi creşte pe copiii 
voştri în rânduială, când voi înşivă duceţi o viaţă fără rânduială?" 

Răspunsul la această întrebare este de foarte mare importanţă pentru părinţii creştini 
din zilele noastre. încă de la început vom spune că, dacă pe vremea Sfântului Vasile 
nimeni nu s-ar fi gândit să dea un răspuns acestei întrebări, căci era de la sine înţeles că 
cine vrea să îşi crească copiii în rânduială trebuie să trăiască el însuşi o viaţă curată, 
astăzi lucrurile stau cu totul altfel. 

Vom căuta mai întâi să vedem care este motivul pentru care nu puţini părinţi îşi pun o 
asemenea întrebare. Şi nu este greu să răspundem: din dragoste pentru copiii lor. 

Adică părinţii aceia, ştiindu-şi păcatele, ştiindu-şi căderile, îşi doresc pentru copiii lor 
o altfel de viaţă. Viaţa de păcat nu este o viaţă de plăcere continuă, ci este o viaţă în care 
durerea şi întristarea se regăsesc cu prisosinţă. Părinţii, nemulţumiţi de viaţa păcătoasă pe 
care o duc, au puterea să recunoască faptul că suferinţele lor se datorează îndepărtării de 
Dumnezeu. Şi vor ca urmaşii lor să nu repete aceeaşi greşeală. Este ca şi cum părinţii ar 
suferi de o boală, dar nu vor ca fiii lor să o moştenească. Este ceva rău în această dorinţă? 
Nu, evident că nu. 

Dacă părinţii despre care vorbim nu ar asculta glasul inimii, glas care le cere să aibă 
grijă de propriii copii, situaţia ar fi tristă. Dacă părinţii ar fi atât de tare prinşi în lanţurile 
diavolului, încât nici măcar pentru copiii lor să nu dorească o viaţă mai curată, atunci acei 
părinţi nici măcar nu ar mai putea fi numiţi părinţi. Ar trebui născocit un cuvânt nou 
pentru ei. 

Dar câtă vreme părinţii ascultă acest glas, lucrurile pot fi îndreptate. 

Trebuie să precizăm totuşi şi ce anume înţelegem prin părintele care nu vrea să îşi 
pună viaţa în rânduială. Este părintele care, fiind biruit de una sau mai multe patimi, 
refuză să se lupte cu ele. Spune că îi este greu să renunţe la ele, că îi este imposibil să 
facă acest pas. 

Să ne oprim puţin asupra acestui părinte. Să ne gândim chiar la un exemplu precis: un 
tată beţiv. Un tată care după ce bea, e gata să îi bată pe toţi ai casei. Un tată care în 
clipele în care este treaz are puterea să recunoască faptul că băutura îi este stăpân. Un tată 
care nu vrea ca urmaşii săi să o ia pe drumuri greşite. 

Ce fel de călăuză în viaţa duhovnicească poate fi un astfel de părinte? Să presupunem 
că el nu şi-ar cheltui toţi banii pe băutură. Şi că în fiecare lună ar cumpăra cele mai 
interesante cărţi religioase pentru copiii săi. Că ar merge în cu ei în pelerinaje la 
mănăstiri. Credeţi oare că un astfel de tată îşi împlineşte datoria de părinte? Nu ne stă 
nouă în putere să judecăm cum are Dumnezeu grijă de copiii unor astfel de părinţi, dar nu 
e greu să observăm că de cele mai multe ori exemplul părinţilor este mai puternic decât 



orice altceva. Copiilor tatălui beţiv le va fi foarte greu să creadă mai mult sfaturilor date 
de acesta decât comportamentului său. 

Este într-adevăr uşor să observi cât de anormal este comportamentul tatălui la care am 
făcut referire. Până şi ceilalţi părinţi care trăiesc în alte patimi observă aceasta. Şi fiecare 
dintre ei îşi spune în lui că păcatul său este mai mic. Un soţ care îşi înşală nevasta va găsi 
uşor argumente pentru a dovedi că păcatul său este mai mic decât păcatul beţivului. în 
egală măsură însă, beţivul îşi spune că păcatul său este mai mic decât al preacurvarului. 
Fiecare consideră că păcatul său este mai mic decât celelalte păcate. 

Să vedem însă în ce măsură un soţ care îşi înşală soţia este un tată mai bun decât 
beţivul de care am vorbit. Nimeni din familie nu îi ştie patima. Poate numai soţia 
bănuieşte ceva. Copiii nu sunt bătuţi, ci au parte de o oarecare linişte. Chiar dacă această 
situaţie pare mai bună decât cea dintâi, mai ales pentru faptul că aici nu au loc 
manifestările violente din primul caz, totuşi în timp roadele se fac văzute. Vine vremea 
când copiii nu se mai lasă înşelaţi de aparenţe. Vine vremea în care tatăl nu va mai reuşi 
să ascundă faptul că viaţa lui religioasă este superficială şi falsă. Copiii vor vedea că tatăl 
lor nu se împărtăşeşte cu Preacuratele Taine. Vor înţelege că tatăl lor duce o viaţă din 
care Hristos lipseşte. 

Ce e de făcut? Să se împărtăşească tatăl numai de ochii copiilor? Nu. Pentru că ar 
atrage asupra sa osânda dumnezeiască. Totuşi, ce e de făcut? Oare chiar să nu fie nici o 
portiţă? Oare chiar să nu existe nici o posibilitate de „compromis"? 

Vedem cum oamenii caută astfel de compromisuri. Cu toate acestea, experienţa 
Bisericii spune că nimic nu îi influenţează mai mult pe copii decât exemplul părinţilor. 
Aşa a lăsat Dumnezeu. Aşa este firesc. 

Să observăm că parabola celor doi orbi se potriveşte foarte bine în acest caz: părintele 
orb încearcă să îşi convingă copilul că vede. Copilul, orb fiind şi el, îşi va da seama că a 
fost minţit abia în clipa în care cade în prăpastie. 

Să încercăm acum să vedem ce poate face un părinte care nu vrea să îşi pună viaţa în 
rânduială, dar care a înţeles că drumul pe care merge este un drum prin care face rău nu 
numai propriei persoane, ci şi copiilor săi. 

Momentul este foarte delicat. De-o parte stau patimile. De cealaltă stă Hristos. Până 
acum a ales patimile. Dar acum îşi dă seama că alegerea sa înseamnă căderea copiilor, 
înţelege cât de strâns legate sunt exemplul său şi formarea copiilor pe care îi are. înţelege 
că la întrebarea pusă de Sfântul Vasile cel Mare răspunsul e unul singur: părinţii care duc 
o viaţă de păcat nu au nici o posibilitate de a-şi ajuta copiii să ducă o viaţă cuviincioasă. 
Da, iubiţilor: orbul nu poate fi călăuză pentru un alt orb; ci are el însuşi nevoie de cineva 
care vede pentru a afla cum să meargă pe drumul cel bun. 

Luaţi aminte, voi, care sunteţi părinţi! Nu vă mai minţiţi pe voi înşivă: nu există nici o 
posibilitate de a vă călăuzi copiii pe drumul cel bun câtă vreme voi înşivă nu mergeţi pe 
acest drum. 

Cele două alternative pe care le are părintele de care aminteam mai înainte sunt clare: 
poate să trăiască în aceleaşi păcate, şi să nu ţină cont de copii; sau poate să se ridice, mai 
ales datorită dragostei pe care le-o poartă copiilor. Un astfel de părinte e asemenea lucră- 
torilor veniţi în ceasul al unsprezecelea. Dar Hristos îl primeşte. Hristos e cel care nu 
numai că, luându-1 de mână, îi arată drumul cel bun, ci îl şi vindecă de orbire. Nu după 



mult timp, ridicându-se din cădere, el va simţi asupra sa binecuvântarea cerească. îşi va 
da seama că trebuia să se ridice nu numai de dragul copiilor săi, ci pentru a merge pe 
calea mântuirii. 

Părintele care nu s-a ridicat din cădere nici atunci când a înţeles că prin căderea sa le 
face rău şi urmaşilor săi este un părinte mai rău decât animalele. E ca un cerb care îţi lasă 
puii în colţii lupilor, în loc să îi apere. Şi ce face? Pentru că este mustrat de conştiinţă, 
încearcă să găsească tot felul de justificări: „poate că Dumnezeu, în marea Sa dragoste de 
oameni, va găsi cum să îi mântuiască pe copiii mei. Dacă are grijă de făpturile Sale, are 
grijă şi de ei. Din moment ce îi iubeşte mai mult decât îi iubesc eu, nu se poate să îi lase 
să se piardă..." 

O astfel de justificare este greşită. Chiar dacă părintele spune că îşi iubeşte copiii, o 
astfel de dragoste, lipsită de jertfe lnicie, este moartă. Da, Domnul îi poate ajuta pe copii. 
Dar copiii, văzând cum părinţii preferă păcatul virtuţii, vor face la fel. Dragostea pe care 
Dumnezeu o poartă copiilor nu anulează libertatea copiilor de a alege răul. Libertatea este 
un dar pe care Dumnezeu nu îl retrage nici măcar atunci când este folosit cum nu trebuie. 
Chiar dacă în unele cazuri, foarte rare de altfel, Dumnezeu reuşeşte să îi păstreze curaţi 
pe copiii care cresc în astfel de familii, în marea majoritate a cazurilor copiii aleg să îşi 
urmeze părinţii în cele rele. 

O altă justificare des întâlnită este următoarea: „Doamne, Tu ştii patimile mele, Tu ştii 
că am vrut să mă ridic din cădere, dar diavolul mi-a stat împotrivă şi nu m-am putut 
ridica. Chiar dacă eu rămân în mocirlă, te rog ai grijă de copiii mei". 

Oricât de sinceră ar fi o astfel de rugăciune, pentru că de cele mai multe ori e spusă de 
oameni care nu numai că se mint pe ei înşişi , dar au chiar îndrăzneala de a-L minţi pe 
însuşi Dumnezeu, această rugăciune nu este ascultată. De ce? Pentru că omul nu vrea să 
se ridice. A vrut o dată sau de două ori, şi nu a reuşit. Dar nu a reuşit nu pentru că diavo- 
lul a fost prea puternic, ci pentru că voinţa sa a fost prea slabă. Dar chiar dacă nu a reuşit 
să se ridice de la primele încercări, omul nu ar fi trebuit să cedeze. Cedând, a făcut pe 
plac diavolului. 

Este grav când ajungem să îl minţim pe Dumnezeu. Oricât de adânc am fi căzuţi într-o 
patimă, Dumnezeu abia aşteaptă să ne ridicăm. El ne dă tot sprijinul de care avem nevoie. 
Deci atunci când cineva încearcă să spună că nu mai are putere să se ridice din cădere, 
având ca justificare primele încercări nereuşite, nu face altceva decât să nege ajutorul 
dumnezeiesc. 

Să vorbim acum despre părinţii care au puterea de a se ridica. Despre cei care duc 
viaţă în rânduială nu vom vorbi acum, ci doar îi vom lăuda şi îi vom încuraja să meargă 
mai departe pe drumul pe care au pornit. Dumnezeu le va da plată veşnică pentru nevoin- 
ţele lor. 

Părinţii care se ridică din păcat numai ca să nu le fie rău fiilor arată prin aceasta cât de 
mult îşi iubesc copiii. Dumnezeu le-a dat acest dar al dragostei. Şi tot Dumnezeu îi ajută 
să se ridice. 

Prea puţini se ridică din păcat într-o clipă. Lupta cu o patimă cu care ne-am obişnuit 
poate dura uneori luni sau chiar ani de zile. Dar părinţii nu sunt singuri. Cu ei este 
Hristos. 



Există părinţi care se luptă cu o patimă de multă vreme, şi totuşi nu au ajuns la liman. 
Ei nu au nevoie să li se atragă atenţia asupra faptului că orice cădere a lor are 
repercusiuni şi asupra copiilor. Ei vor să biruie patima mai ales pentru a asculta poruncile 
lui Hristos. Ce se întâmplă oare cu copiii unor astfel de părinţi? 

Prin harul dumnezeiesc copiii înţeleg lupta părinţilor. îşi văd părinţii ca pe nişte ostaşi 
aflaţi pe câmpul de luptă. Şi copiii se folosesc văzând cum părinţii lor nu se dau bătuţi, ci 
după fiecare înfrângere se ridică din nou. 

Ar trebui să vorbim puţin şi despre familia în care unul dintre părinţi e pe drumul cel 
bun, dar celălalt nu. Celălalt duce o viaţă de păcat, trăieşte departe de Biserică. In familie 
este o tensiune pe care o simt copiii. Părintele care duce lupta cea bună, de cele mai mul- 
te ori mama, suferă văzând cum celălalt le dă copiilor un exemplu negativ. Suferinţa unor 
astfel de mame ajunge uneori să se transforme în disperare şi în deznădejde. Li se pare că 
tot ceea ce zidesc ele este dărâmat de taţii care duc o viaţă dezordonată. 

E momentul să ne întrebăm: ce rost mai au eforturile lor când piedicile sunt atât de 
mari? Nu ar fi bine să renunţe la lupta lor, şi să înţeleagă că răul făcut de soţi este mai 
mare decât binele pe care îl pot face ele? 

Să presupunem că ar fi aşa. Să presupunem că ar fi mai bine ca ele să renunţe, şi că ele 
chiar renunţă. Le-ar fi oare durerea mai mică? Nu. Dimpotrivă. Sufletele lor ar sângera în 
continuare. Ele ar asista neputincioase la pervertirea treptată a copiilor. 

Observăm deci că renunţarea la luptă nu aduce nimic bun. 

Acum este momentul să vorbim despre rostul luptei acestor mame. Copiii văd şi 
exemplul negativ al tatălui, dar văd şi lupta martirică dusă de mamă. Prin harul 
dumnezeiesc copiii încep să înţeleagă ceea ce se petrece în familia lor. înţeleg că unul 
dintre părinţi trăieşte pentru Dumnezeu, iar celălalt, pentru propriile patimi. In minţile lor 
se duce o luptă, nu ştiu pe care să îl urmeze. 

O părere superficială ar fi că faptele celor doi părinţi stau pe un cântar nevăzut. Şi 
copiii le aleg pe cele care atârnă mai greu. Dar nu trebuie să trecem cu vederea puterea 
dumnezeiască ce vine în ajutorul părinţilor care merg pe drumul cel bun. Această putere 
luminează minţile copiilor şi îi ajută să aleagă ceea ce este bine. 

Dumnezeu este Drept Judecător, dar este un Judecător pentru care mila este mult mai 
de preţ decât dreptatea. Dumnezeu, văzând jertfa părintelui credincios, îl va feri pe copil. 
Sau, în cazul în care totuşi copilul o va lua pe drumuri greşite, el va avea vie în minte 
pilda părintelui său credincios. Şi, mai devreme sau mai târziu, această pildă îşi va arăta 
roadele. In faţa vreunui necaz, sau a unui alt eveniment neaşteptat, copilul de altădată va 
simţi nevoia unui ajutor pe care această lume nu i-1 poate da. Şi atunci îşi va aduce 
aminte de Dumnezeu, de Cel care vine în ajutorul celor care II cheamă cu zdrobire de 
inimă. îşi va aduce aminte de Doctorul care a vindecat nu numai pe cei orbi trupeşte, ci şi 
pe cei orbi duhovniceşte. 

Să ne ferească Bunul Dumnezeu să ajungem sau să fim ca orbii din parabolă. Iar dacă 
totuşi suntem ca ei, să picure în inimile noastre mirul pocăinţei. Să ne dea gândul cel bun 
ca să ne ridicăm din cădere. 

Şi dacă nu suntem ca acei orbi, să luăm aminte ca nu cumva să ne lăsăm cuprinşi de 
mândrie. Nu cumva să fim ca fariseul care îl judeca pe vameş, dar prin mândria sa era 
mai păcătos decât el. Mai bine să ne smerim, să ne cunoaştem neputinţele şi să ne dăm 
seama că am fi putut fi călăuze mai bune pentru copiii noştri. Să ne dăm seama că, deşi 



nu suntem orbi, vederea noastră este slăbită din cauza căderilor noastre. Şi să îl rugăm pe 
Dumnezeu să ne însănătoşească. 

Fie ca Bunul Dumnezeu să ne ajute să ne creştem copiii aşa cum se cuvine, fără a fi 
pentru ei prilej de poticnire sau de sminteală. Fie ca Dumnezeu să ne întărească la fiecare 
pas al vieţii noastre, şi să ne călăuzească până la capătul drumului pe calea mântuirii! 
Amin. 



Despre neînţelegerile 
dintre părinţi şi copii 

Cuvânt despre pacea lui Hristos 

In numele Tatălui şi al Fiului şi al Sfântului Duh. Amin. 

Iubiţi credincioşi, să ne aducem aminte cuvântul Evangheliei care spune: „N-am venit 
să aduc pace, ci sabie. Căci am venit să despart pe fiu de tatăl său, pe fiică de mama sa, 
pe noră de soacra sa. Şi duşmanii omului vor fi casnicii lui" (Matei 10, 35). 

Cuvinte grele, cuvinte dure. Fiul Omului care a venit să-1 mântuiască pe cel pierdut 
rosteşte cuvinte care par a nu avea nimic în comun cu învăţătura de a iubi nu numai 
aproapele, ci şi pe vrăjmaş. 

Cei lipsiţi de credinţă au găsit între paginile Sfintei Scripturi mai multe versete care i- 
au ajutat să îşi justifice necredinţa. Versetul de mai sus este unul dintre acestea. 

Nici un întemeietor de religie nu a susţinut idei atât de ciudate. Cum să desparţi o 
familie? In numele cărei credinţe se poate separa un părinte de fiii săi? 

Iată subiectul principal al cuvântului de astăzi. Vom încerca să arătăm nu numai că 
vorbele Mântuitorului sunt pline de dragoste, ci chiar că sunt dovada supremă a dragostei 
pe care a arătat-o faţă de părinţi şi de copii. Că dacă din cuvântările Sale ar fi lipsit aceas- 
tă idee, ar fi fost mult mai greu pentru creştinii care trăiesc în lume să meargă pe calea 
mântuirii. 

Mai întâi să vedem în ce context au fost spuse cuvintele despre despărţirea tatălui de 
fiul său. Contextul este lămuritor. Hristos le vorbea Sfinţilor Apostoli, trimiţându-i să 
propovăduiască dreapta credinţă. 

Hristos a spus că a adus nu pacea, ci sabia. Să observăm înainte de orice care au fost 
roadele săbiei pe care a adus-o Hristos: omul a învăţat să meargă pe calea mântuirii, 
respectarea poruncilor dumnezeieşti a încetat să mai fie doar formală, omul a dobândit 
dragoste faţă de semenii săi. 

In toată istoria Bisericii nu găsim nici măcar un singur exemplu de om care să îşi fi 
dispreţuit casnicii pentru a împlini vreo poruncă dumnezeiască. Iar dacă totuşi au existat 
astfel de oameni, au fost oameni cu mintea vătămată. 

Şi atunci la ce anume se referea Hristos când a spus că va despărţi pe tată de fiul său? 



Se referea la faptul că, din lucrarea vrăjmaşului, vor fi familii ai căror membri, fie ei 
părinţi sau copii, se vor îndepărta de poruncile Evangheliei. 

Vedem astăzi din ce în ce mai multe astfel de familii. Ca să nu spunem că decăderea 
este atât de mare, încât există familii în care nu sunt tensiuni tocmai pentru că nimeni nu 
mai vrea să ducă lupta cea bună. Familii care merg cu pas hotărât pe calea pierzaniei. In 
ele nu mai este nici un suflet care să îşi pună problema mântuirii sufletului. Numai pa- 
timi, numai iubire de sine, numai egoism. Dar acolo nu există neînţelegeri. Domneşte o 
linişte superficială, a cărei sursă este tocmai hotărârea de a duce o viaţă de necredinţă. 
Părinţii îşi cresc copiii fără să le arate cerul. Sunt ca nişte păsări de curte care se feresc să 
se uite înjur. Şi unul dintre lucrurile cu care se mândresc este tocmai armonia care îi 
înconjoară. Au nevoie să se mândrească deoarece viaţa lor, fiind lipsită de binecuvântarea 
lui Dumnezeu, este o viaţă stearpă. Este o viaţă tristă. Iar patimile îi împiedică să vadă 
lumina care le-ar putea schimba inimile. Şi stau în întuneric. 

Ne-am putea întreba de ce diavolul, tatăl dezbinării, nu îşi bagă coada în astfel de 
familii. Răspunsul e simplu: diavolul intervine atunci când oamenii vor să meargă pe 
calea mântuirii. Când ei merg de bunăvoie pe calea pierzaniei, diavolul nu se implică. Stă 
şi îi admiră cum îşi fac rău singuri. 

Care este problema principală a unei astfel de familii? Pacea care domneşte în ea nu 
este o pace care să ducă la mântuire. Ce lipseşte dintr-o astfel de familie? Lipseşte 
alarma, lipseşte vocea proorocească a celui ce spune: „Pocăiţi-vă, că s-a apropiat împără- 
ţia cerurilor" (Matei 3,2). Adică lipseşte tocmai sabia lui Hristos. 

Căci Hristos a venit să nimicească pacea acestei lumi, pace care închidea inima 
omului, pacea fariseică, pacea celor iubitori de sine. 

El a venit să ne înveţe să cunoaştem pacea cea adevărată, pace care nu se va lua de la 
cei credincioşi în vecii vecilor. „Pace vouă!" (Luca 24, 36), acestea au fost primele 
cuvinte pe care le-a spus Hristos către Apostoli după înviere. Să căutăm această pace, şi 
găsind-o, vom afla poarta împărăţiei cerurilor. 

După ce am înţeles diferenţa dintre pacea acestei lumi şi pacea pe care a adus-o 
Hristos să revenim la ideea de la începutul acestui cuvânt. Domnul păcii desparte pe fiu 
de tatăl său. Aceasta se întâmplă numai atunci când unul dintre cei doi se îndepărtează de 
drumul cel bun. Dacă nu i-ar despărţi, ar însemna că pune deasupra celor duhovniceşti 
pacea lumii acesteia. 

Să vedem acum în ce constă această despărţire. Este nevoie de foarte multă 
înţelepciune pentru a nu confunda despărţirea cerută de Hristos cu despărţirea pe care o 
vrea diavolul. 

în cuvântul de astăzi ne vom referi la cazurile în care copiii sunt cei care s-au 
îndepărtat de Hristos. După prigoana comunistă, când unii copii s-au apropiat de credinţă, 
deşi părinţii lor erau necredincioşi, întâlnim cazuri în care tinerii sunt cei care trebuie să 
stea departe de influenţele negative pe care le primesc de la părinţi. Părinţi care îi 
îndeamnă să se distreze, să îşi risipească tinereţea în plăceri trupeşti. Totuşi, pentru a nu 
lungi cuvântul, nu ne vom referi acum la această situaţie tristă. 

Aşa cum am mai spus, vom vorbi numai despre cazurile în care părinţii văd cum copiii 
lor o iau pe drumuri greşite. Despărţirea pe care o cere Hristos este despărţirea de toate 
uscăturile care îşi fac loc în sufletul copiilor, de toate patimile şi obiceiurile păcătoase. 



în cuvintele Mântuitorului nu a fost nimic inutil, nu a fost nimic fără rost. Dacă ar fi 
fost de la sine înţeles că părinţii vor şti să se rupă de copiii lor, în sensul cerut de 
Evanghelie, poate că nu ni s-ar mai fi atras atenţia asupra acestui lucru. 

Să încercăm să găsim câteva exemple din care să vedem cum părinţii calcă acest 
cuvânt al Mântuitorului. 

Un copil se joacă pe calculator de la o vârstă foarte fragedă. Tatăl lui e foarte mândru 
de performanţele „intelectuale" ale odraslei. Nici nu se gândeşte că fiul său îşi vatămă 
mintea, ci, dimpotrivă, se joacă chiar şi el cu fiul său. Crede că aşa îi arată dragoste. Şi în 
fiecare zi, una sau mai multe ore, copilul se joacă pe calculator sub privirile blânde ale 
tatălui. Se ştie că jocurile pe calculator au un impact negativ asupra psihicului uman. Dar 
aceasta nu îl interesează pe tată. El vrea să-i satisfacă toate dorinţele copilului. Şi, cum 
jocul pe calculator este cea mai mare bucurie a micuţului, tatăl nu i-o poate refuza. 

Alt copil îşi doreşte tot timpul prăjituri. Pentru a nu-1 întrista, pentru a-i arăta 
dragostea lor, părinţii îi satisfac această plăcere. Copilul mănâncă în fiecare zi câteva 
prăjituri. Când nu i se face pe plac, face scandal. De la un moment dat nici nu se mai 
pune problema de a-i face o bucurie copilului, totul a devenit obişnuit: prăjiturile i se 
cumpără pentru a nu se ajunge la ţipete. 

Alt copil îşi doreşte noi şi noi jucării. Ce e rău în asta? Cum vede o jucărie într-o 
vitrină, începe să plângă după ea. Şi nu se opreşte decât atunci când ţine în mână jucăria 
dorită. Părinţii fac uneori mari sacrificii pentru a o cumpăra, renunţă chiar la mâncare 
numai pentru a avea bani să îi facă copilului încă o surpriză. Nu e asta dragoste, să 
renunţi la tine pentru copil? 

Să dăm acum două exemple de copii mai mari, de tineri care tocmai au intrat la 
facultate. 

Primul e foarte încântat de cunoştinţele sale şi de forţa sa intelectuală. Şi consideră că 
e momentul să îşi aleagă un traseu spiritual. încearcă să citească cât mai mult despre 
marile religii, despre misterele care ne înconjoară. Este fascinat de ele. Pentru a nu-i ştir- 
bi libertatea, părinţii nu se implică în viaţa spirituală a copilului. „Doar e mare, să se 
înveţe să discearnă binele de rău." Ba mai mult, încetul cu încetul chiar şi părinţii devin 
interesaţi de rătăcirile de care este preocupat tânărul. Să zicem că e vorba de fenomenele 
paranormale. Părinţii află o sumedenie de lucruri interesante. Nu e nevoie să le creadă. 
Sunt lucruri care au avut loc pur şi simplu. Şi explicaţiile date sunt atât de clare, încât 
părinţilor le este teamă că ar deveni ridicoli dacă nu ar ţine seama de astfel de 
manifestări. Şi, încet-încet, părinţii înşişi se îndepărtează de învăţătura Bisericii pentru a 
primi învăţăturile cu care s-a hrănit mai întâi tânărul. „Şi dacă totuşi adevărul era în 
Biserică?", iată o întrebare pe care de obicei nu şi-o pun. Pur şi simplu pentru că nu sunt 
conştienţi de faptul că au părăsit Biserica. Părăsind învăţăturile ortodoxe au ieşit din 
Biserică. Chiar dacă nu a avut loc o lepădare formală, totuşi ei s-au îndepărtat de Trupul 
lui Hristos. Cu acest preţ au plătit dorinţa de a nu fi vrut să îşi supere copiii. 

Mai facem referire la un singur caz; puţin mai delicat, dar care nu poate fi trecut cu 
vederea de către părinţii care sunt sinceri cu ei înşişi. 

Cazul acesta este mai rar nu deoarece tinerii ar cădea foarte rar într-o astfel de 
greşeală, ci numai deoarece părinţii află foarte rar despre ea. Ne referim la păcatul 



masturbării, păcat în care, statistic vorbind, cad foarte mulţi tineri. Poate numai socio- 
logii, medicii şi duhovnicii ştiu cât de des cad tinerii în acest păcat. 

Pe cât de mare este procentul tinerilor care săvârşesc acest păcat cu efecte negative nu 
numai asupra sufletului, ci şi asupra trupului, pe atât de mic este numărul părinţilor care 
află despre aceasta. E de la sine înţeles că nici un tânăr nu se poate lăuda cu acest obicei 
în faţa părinţilor. 

Astăzi au apărut materiale mincinoase despre avantajele medicale ale masturbării la 
tineri, unde se prezintă cu argumente false ideea că acest lucru îmbunătăţeşte viaţa 
psihică prin reducerea stresului. Subiectul este lămurit în cele mai diferite reviste. Şi cu 
cât mai mare este propaganda făcută acestui păcat, cu atât mai rare sunt ecourile celor 
care sunt de opinie diferită. Cu atât mai rar se aud vocile celor care, doctori sau preoţi 
fiind, ar trebui să nu lase minciuna să se întindă. 

Ne referim deci la cazul în care, aflând de la fiul său că se masturbează, părintele 
acceptă şi justificarea: „Ce să fac, decât să cad în curvie..." „Da, zic părinţii, mai bine să 
îşi facă numai lui rău, decât să facă şi altora..." Problema este că o astfel de poziţie 
vatămă copilul. Dacă i se pare că are de ales între două păcate, atunci este respinsă 
posibilitatea de a nu păcătui. 

Să vedem unde greşesc astfel de părinţi în cazul despre care vorbim. Dacă în loc să 
înţeleagă că situaţia este gravă, ei se mulţumesc să găsească justificări pentru păcatele 
copiilor, se vor obişnui cu această atitudine. Şi cu cât păcatele tinerilor vor fi mai mari, 
cu atât şi orbirea părinţilor va fi mai mare. Ei vor încerca să îşi compare copiii cu alţi 
copii mai păcătoşi decât ai lor. Viciile propriilor copii sunt trecute cu vederea şi din 
cauza mândriei. Cum să ai tăria să recunoşti că fiul tău greşeşte? Ar însemna să accepţi 
că nu ai ştiut să te ocupi de el aşa cum trebuie. 

Să încercăm să analizăm, chiar şi în treacăt, felul în care ar fi trebuit să se poarte 
părinţii în toate aceste situaţii. 

Atunci când copilul se juca pe calculator, ei ar fi trebuit să înţeleagă că acest lucru nu 
îi face deloc bine. în loc să îl încurajeze să ajungă la cine ştie ce recorduri de îndemânare, 
ar fi trebuit să îi atragă atenţia spre alte moduri de petrecere a timpului liber. 

Părinţii care dau banii pe prea multe jucării sau prea multe prăjituri îşi învaţă copiii să 
fie iubitori de sine şi egoişti. Copilul care se lăcomeşte la prăjituri va fi peste ani de zile 
un om care va dispreţui postul. Copilul care e obişnuit să i se cumpere tot ceea ce vrea va 
cere peste ani de zile bani pentru distracţii pătimaşe. Iar dacă nu îi va primi, va căuta să îi 
fure. Fiind învăţat să i se satisfacă orice plăcere, nu va accepta ideea că e ceva ce nu e 
cazul să aibă. Se vede numai pe sine, şi de aceea nu vrea să ţină cont de nimeni altcineva. 

Părinţii unor astfel de copii ar trebui să ştie când e cazul să le facă pe plac copiilor, şi 
când ar trebui să nu le asculte cererile. Chiar dacă se ajunge la ţipete şi la alte manifestări 
de acest gen, părinţii nu trebuie să se lase impresionaţi. Ba mai mult chiar, părinţii trebuie 
să îi dezveţe pe copii să reacţioneze astfel. Vom vorbi imediat şi despre mijlocul prin care 
pot fi potoliţi. 

Dar mai întâi să ne referim la ultimele două cazuri. Nu numai că nu ar fi trebuit ca 
părinţii să se lase influenţaţi de rătăcirile fiilor lor, ci ar fi trebuit să cultive în inimile 
acestora dragostea faţă de învăţăturile Bisericii. Şi atunci când ar fi văzut că fiii lor se 
îndepărtează de Biserică, ar fi trebuit să încerce să îi aducă pe drumul cel bun. Iar în 



cazul în care nu ar fi avut argumente pentru a sta împotriva ideilor rătăcite de care s-au 
molipsit copiii lor, ar fi trebuit să se sfătuiască cu un preot care cunoaşte bine rătăcirile 
din zilele noastre. Pentru că aceste rătăciri sunt atât de diversificate, încât un creştin fără 
pregătire teologică nu va putea să le stea împotrivă. 

In privinţa căderii în păcatul masturbării, părintele care află de căderea fiului său va 
trebui să înţeleagă cât de grea este cursa în care a căzut acesta. Dacă păcatul nu e făcut de 
multă vreme, adică dacă nu a devenit obişnuinţă, ridicarea va fi mai uşoară. Dar dacă s-a 
ajuns la obişnuinţă, ridicarea va fi mult mai grea. Există un reflex biologic care e foarte 
greu de înfruntat. Un părinte care îşi ameninţă fiul că dacă mai face aşa ceva îl va pedepsi 
groaznic nu obţine nimic. Poate numai faptul că fiul va căuta să ascundă această cădere şi 
să spună că s-a ridicat numai pentru a scăpa de pedeapsă. Părintele ar trebui nu să îl 
ameninţe, ci să îi explice cât de important este ca păcatul să fie lepădat. Părintele ar trebui 
să îl îndrume pe fiu la spovedanie. Iar în cazul în care fiul nu vrea să se spovedească, 
părintele trebuie să arate multă răbdare, ca nu cumva, fiind prea moralist, să rişte să se 
îndepărteze de fiul său. 

Această răbdare trebuie dovedită indiferent în ce păcate ar cădea copiii. Dacă părintele 
este prea insistent, dacă nu ţine seama de faptul că ridicarea din cădere este un proces 
foarte sensibil care necesită multă delicateţe duhovnicească, fiul nu va putea să vadă 
dragostea de care e înconjurat, ci va simţi numai răceala mustrării. Şi se va simţi chiar 
dispreţuit. 

Nici o poruncă dumnezeiască nu ne cere să îi dispreţuim pe păcătoşi. Nici un verset 
evanghelic nu ne îndeamnă să renunţăm să îi iubim pe cei care au căzut. Oricât de mare e 
căderea celor de lângă noi, trebuie să îi iubim. Or, iubirea este îndelung-răbdătoare. 
Iubirea nu cade, asta ne învaţă Evanghelia. 

Părinţii care spun că nu îşi mai iubesc copiii pentru că aceştia sunt prea păcătoşi arată 
că nu i-au iubit cu iubirea pe care o cere Hristos. Chiar dacă această iubire are momente 
în care scade, totuşi prin harul dumnezeiesc ea îşi recapătă forţa. Cu nici un chip părinţii 
nu trebuie să se lase biruiţi de duhul diavolesc care îi îndeamnă să nu mai ţină seama de 
copiii lor. Sfântul Filaret al Moscovei spunea: „Copiii uitaţi de părinţi în vremea 
educaţiei îi uită la rândul lor pe aceştia după vremea educaţiei". Acesta nu e răul cel mai 
mare. Răul cel mai mare este că după vremea educaţiei II uită pe Dumnezeu şi se 
îndepărtează de calea mântuirii. 

Care e totuşi linia pe care trebuie să meargă părinţii pentru a-şi creşte copiii aşa cum 
se cuvine? 

Sfântul Filaret al Moscovei spunea că „în educaţie nu se cere nici moliciune de prisos, 
nici asprime, ci se cere chibzuinţă. Un povăţuitor înfuriat nu povăţuieşte, ci înfurie". Iar 
Sfântul Ambrozie al Mediolanului învăţa: „pogorământul, dreptatea şi iubirea pot şi 
trebuie să se unească laolaltă. Rănile se spală cu vin şi se tămăduiesc cu untdelemn. Aşa e 
şi în educaţie: pogorământul trebuie unit cu asprimea". 

Puţini părinţi ştiu să păstreze acest echilibru: unii sunt prea îngăduitori, alţii prea aspri. 

Cei care sunt blânzi consideră că nu e creştineşte să-i baţi pe copii. Să vedem însă ce 
spune Sfânta Scriptură despre acest lucru. In Cartea înţelepciunii lui Isus, fiul lui Sirah 
găsim scris că „Cel ce îl iubeşte pe fiul său îl bate, ca mai pe urmă să se bucure de el" 
(30, 1). Iar din Pildele lui Solomon aflăm că „cine cruţă toiagul său îşi urăşte copilul, iar 



cel care îl iubeşte îl ceartă la vreme" (Pilde 13,24). Şi tot acolo scrie: „Nu cruţa pe 
feciorul tău de pedeapsă; chiar dacă îl loveşti cu varga, nu moare. Tu îl baţi cu toiagul, 
dar scapi sufletul lui din împărăţia morţii" (Pilde 23, 13-14). Ne arată Sfânta Scriptură 
pentru ce trebuie să ştim să ne pedepsim copiii: pentru a-i scăpa de împărăţia morţii, 
adică de iad. 

Vreme de sute de ani părinţii creştini şi-au bătut copiii atunci când a fost nevoie. 
Bătaia dată la vremea potrivită nu i-a făcut mai răi, ci, dimpotrivă, le-a fost medicament. 

Sfântul Ioan Gură de Aur spunea: „Dacă-1 vezi pe copil greşind, pedepseşte-1, uneori 
cu o privire severă, alteori cu cuvinte muşcătoare, uneori răsfaţă-1 şi fă-i făgăduinţe. Nu-1 
lovi încontinuu, nici nu-1 obişnui să fie pedepsit aşa, căci dacă se învaţă să fie pedepsit 
încontinuu, se va învăţa să le dispreţuiască, iar învăţând să le dispreţuiască, s-ar răsturna 
toate". Părinţii trebuie să dovedească o răbdare eroică uneori. Dacă îşi învaţă copiii cu 
bătaia, bătaia nu va mai avea nici un efect. Va deveni obişnuinţă. Trebuie mult 
discernământ de fiecare dată când copiii greşesc. 

Ce să spunem despre părinţii care sunt prea aspri cu copiii lor numai pentru că sunt 
biruiţi de patima mâniei? Au necazuri în viaţa de zi cu zi, şi nu găsesc alt mijloc de a se 
răcori decât bătându-şi copiii pentru cele mai neînsemnate motive. O astfel de bătaie nu 
numai că nu le este de folos copiilor, ci chiar le face rău. Nu numai trupeşte, că durerea 
trece repede, ci sufleteşte. Copiii îşi împietresc inimile, şi rămân pentru mulţi ani marcaţi 
de duritatea de care au avut parte. Căci nu avem dreptul să ne lovim copiii numai ca să 
scăpăm de tensiunea pe care am strâns-o. 

Singura situaţie în care grupările care ocrotesc copilul au dreptate să protesteze faţă de 
durităţile părinţilor sunt acestea: copiii loviţi fără măsură, loviţi nu spre mustrare, ci spre 
mutilare, am putea spune; taţi beţivi şi mame fără suflet care se răzbună pe copii pentru 
toate necazurile de care au parte. Să îi ferească Dumnezeu pe copii de astfel de părinţi! 

Ar mai trebui spus un singur lucru: că trebuie să ţinem seama şi de vremurile în care 
trăim. In prima parte a secolului nostru, într-unui din satele noastre, se putea vedea 
următoarea scenă: cum afla că fiul său s-a dus la cârciumă, tatăl venea cu biciul şi îl 
bătea, făcându-1 de râsul satului. Fiul primea bătaia fără să protesteze. Deşi era mai 
puternic decât tatăl său, nu îndrăznea să ridice mâna asupra lui. Pentru că dacă ar fi făcut 
aşa ceva, ar fi fost de ocara întregului sat: s-ar fi condamnat la o formă de exil în propriul 
sat. 

Fără a fi de acord cu modul în care tatăl încerca atunci să îşi convingă fiul să renunţe 
la patima băuturii, observăm că dacă un părinte şi-ar lovi fiul pentru aşa ceva, ar risca să 
ia o bătaie soră cu moartea. In zilele noastre există nu numai părinţi care îşi maltratează 
copiii, ci şi părinţi maltrataţi de fiii lor. Oare de ce astfel de cazuri nu sunt studiate cu 
aceeaşi grijă? Nu putem spune. 

Oricum, câtă vreme copiii sunt mici, bătaia e „ruptă din rai". Când copiii au crescut, 
părinţii trebuie să găsească un alt mod de a-i pedepsi. Bătaia nu mai este potrivită. 
Trebuie găsite pedepse care, chiar dacă nu sunt mai dureroase fizic, sunt mai dureroase 
sufleteşte. 

Ca să nu mai lungim cuvântul, va trebui să spunem că părinţii de astăzi, împreună cu 
duhovnicii lor, trebuie să găsească metoda cea mai potrivită pentru a-şi educa copiii cum 
e mai bine. Trebuie să găsească soluţia pentru a ajunge la inimile lor şi pentru a reuşi să 
depăşească tensiunile care pot apărea. 



Pornind pe acest drum, să nu uite că greşelile sunt fireşti, şi de o parte şi de cealaltă. 
Adică şi părinţii greşesc uneori, când sunt prea aspri sau prea îngăduitori cu copiii, şi 
copiii greşesc de multe, de foarte multe ori. Nu mai e nevoie să spunem în ce situaţii. 

Să ne ajute Atotputernicul Dumnezeu să facem cât mai puţine greşeli, şi unii şi alţii. 
Să ne ajute Bunul Dumnezeu să mergem pe calea mântuirii. Şi să trăim purtând în inimile 
noastre pacea pe care a venit să o aducă Hristos! Amin. 



Despre greutăţile 
creşterii copiilor 

Cuvânt către soţii creştini 

In numele Tatălui şi al Fiului şi al Sfântului Duh. Amin. 

Una dintre cele mai importante probleme cu care se întâlnesc părinţii de astăzi este 
următoarea: din moment ce este atât de greu să creşti un copil, oare câţi copii ar fi bine să 
aibă o familie, astfel încât să împace porunca: „Creşteţi şi vă înmulţiţi..." (Facere 1, 28), 
cu greutăţile materiale? 

înainte de a încerca să dăm un răspuns, să constatăm un fapt evident: cele mai multe 
familii de creştini ortodocşi au doar doi copii. A fost nevoie de precizarea: creştini 
ortodocşi deoarece sectanţii, care se consideră totuşi creştini, înţeleg să nu se abată de la 
rostul familiei şi au mai mulţi copii. Ar trebui să ne fie ruşine de faptul că aceştia, deşi 
sunt lipsiţi de cunoaşterea Sfintei Tradiţii, sunt mai „tradiţionalişti" decât ortodocşii în 
această privinţă. 

Să observăm totuşi că până acum un veac familiile ortodoxe aveau un număr mare de 
copii. Şapte, zece sau chiar mai mulţi. 

„Da, dar aveau cu ce să îi hrănească..." 

Această afirmaţie este rostită ca un refren de către părinţii care încearcă să îşi justifice 
o scădere arătându-i cu degetul pe cei de un cuget cu ei. 

Dar această afirmaţie este mincinoasă. Puţine au fost clipele în istorie în care creştinii 
ortodocşi au avut parte de linişte. La început, prigoane peste prigoane, mai apoi, războaie 
şi alte necazuri. Citind o carte de istorie, nu este greu să observăm că momentele de bu- 
năstare materială nu au constituit decât excepţii. Sau, mai bine zis, aproape întotdeauna a 
existat o clasă conducătoare, care a trăit bine, şi marea majoritate, care a dus-o greu. 

Deci nu putem spune că aceasta este cauza pentru care creştinii de astăzi se feresc să 
aibă mai mulţi copii, nu sărăcia este cauza. Ci împuţinarea credinţei. Trebuie privite 
lucrurile în faţă. Oamenii de astăzi nu mai au credinţă, mulţi au rămas creştini numai cu 
numele. Fără să generalizăm, putem observa un raport direct între credinţa părinţilor şi 
numărul de copii pe care îi au. Puţini copii, adică unul, doi, credinţă puţină. 

De unde tragem linia, de unde începem să considerăm că sunt mulţi, de la trei sau de 
la cinci? Iată o întrebare bună pentru teologii iezuiţi. Cine poate da răspuns unei 



asemenea întrebări? Nimeni. De fapt, se poate da tocmai răspunsul că nimeni nu poate 
stabili aceasta. Fiecare familie are caracteristici unice şi de aceea a stabili un număr fix 
drept bun, să zicem cinci copii, înseamnă a încerca să ştirbeşti taina familiei. 

Dar dacă nu putem stabili un număr fix, totuşi putem preciza care este criteriul după 
care recunoaştem familiile care merg pe drumul cel bun de celelalte. Şi vom spune că 
familiile în care soţii fac dragoste fără să se păzească ca nu cumva femeia să nu rămână 
însărcinată sunt, din acest punct de vedere, pe drumul firesc şi binecuvântat de 
Dumnezeu. Şi vom mai spune că cei care aduc diferite justificări pentru a face altfel merg 
pe un drum greşit. 

Să lămurim puţin ce înseamnă din punct de vedere creştin „a face dragoste". Lămurire 
extrem de importantă pentru orice familie creştină. In familiile care trăiesc departe de 
Biserică soţii care fac dragoste încearcă să îşi împărtăşească unul altuia dragostea 
pătimaşă, dragoste care stă sub semnul disperării că o dată cu moartea fizică va dispărea. 

într-o familie creştină soţii îşi dăruiesc unul altuia dragoste, o dragoste ce stă sub 
binecuvântarea lui Dumnezeu. Soţii ştiu că dragostea lor nu trece o dată cu trecerea 
timpului, dragostea lor este veşnică. Chiar dacă atunci când vor învia, oamenii „vor fi ca 
îngerii din ceruri" (Marcu 12, 25), aceasta înseamnă că oamenii nu vor mai simţi atracţia 
pătimaşă faţă de persoanele de sex opus. Că trupurile înviate nu vor mai fi folosite la 
împreunarea firească dintre soţ şi soţie. Atunci dragostea se va manifesta într-un alt mod, 
mai înalt. Dar între soţi va rămâne o legătură foarte strânsă. Dragostea lor, pecetluită prin 
Taina Cununiei, va dăinui în vecii vecilor. 

Tocmai pentru ca dragostea dintre soţi să fie o dragoste binecuvântată de Dumnezeu, 
rodul ei sunt pruncii. Pruncii sunt dovada vie că dragostea a rodit, că a fost întreagă. 

Soţii care refuză ca dragostea lor să rodească, spunând că nu sunt pregătiţi pentru 
aceasta, nu au înţeles ce înseamnă familia creştină. Să încercăm o definiţie, riscantă, ca 
multe alte definiţii: „Familia este mica biserică în care un bărbat şi o femeie îşi unesc 
vieţile pentru ca prin dragostea pe care şi-o poartă unul altuia să se sprijine unul pe 
celălalt pe calea mântuirii şi pentru ca dragostea lor să devină roditoare". Nu degeaba în 
rugăciunile de la Cununie preotul se roagă ca Dumnezeu să îi învrednicească pe miri de 
urmaşi. 

Ar fi bine ca cei care vor să se căsătorească, dar nu vor să aibă copii să îl roage pe 
preot să nu îi mai tortureze cu rugăciuni: „Să te înmulţeşti ca Rebecca..."! Cum ar fi ca 
cineva să aibă sinceritatea de a-1 ruga pe preot: „Părinte, nu vă mai osteniţi, săriţi peste 
rugăciunile cu facerea de copii, că noi avem alte gânduri..."?! 

Părintele ar spune, aşa cum e firesc, că slujba nu poate fi scurtată. Dar problema este 
că nu numai slujba, nici măcar familia însăşi nu ar fi normal să fie ciuntită. O familie în 
care soţii nu vor să aibă urmaşi, sau se mulţumesc cu unul sau doi copii, este o familie 
incompletă. Se renunţă tocmai la ceea ce este propriu unei familii pentru a sta sub 
binecuvântarea lui Dumnezeu. 

„Dar ce, e mai bine să facem mulţi copii, şi din cauza problemelor apărute să fie în 
familie o atmosferă de tensiune permanentă? Oare asta vrea Dumnezeu, să avem în casă o 
grădiniţă, chiar dacă pentru asta vom renunţa la linişte şi înţelegere?" 

Nu, Dumnezeu nu vrea ca familia să fie un sălaş al neînţelegerii. Totuşi, întrebarea de 
mai sus sună cam aşa: „Oare nu ar fi mai bine ca până la vârsta căsătoriei tinerii, şi în 



mod special băieţii, să înceapă viaţa sexuală? Oare Dumnezeu vrea ca ei să ajungă la 
probleme psihice, cum au ajuns unii? Sau este îngăduitor şi ţine cont de maturizarea lor 
trupească?" La o asemenea întrebare orice părinte creştin ar trebui să răspundă astfel: 
„Copiii noştri nu trebuie comparaţi cu cei care, neştiind să îşi păzească mintea, au ajuns 
la complicaţii psihice. Copiii noştri trebuie comparaţi cu cei care, ducând lupta cea bună 
împotriva patimilor şi a poftelor, au primit cununa înfrânării, şi au ajuns în faţa altarului 
curaţi". 

Nu trebuie să ne comparăm cu cei aflaţi în situaţii anormale, ci trebuie să ne 
comparăm cu cei care merg pe calea mântuirii. 

In concluzie, la întrebarea: „Vrea Dumnezeu ca familia să fie o grădiniţă în care să 
domnească tensiunea?", răspunsul este simplu: „Nu, Dumnezeu vrea ca familia să fie 
locul în care, indiferent cât de mulţi copii ar veni pe lume, să domnească liniştea şi 
dragostea". 

Ce vom spune deci? Că familiile în care sunt mulţi copii sunt mai sporite duhovniceşte 
decât cele cu puţini copii? 

Nu putem generaliza, aşa cum am mai spus, sunt şi familii în care, deşi sunt mulţi 
copii, părinţii nu ştiu să creeze o atmosferă de linişte. Totuşi, câtă vreme ei au respectat 
poruncile lui Dumnezeu şi nu s-au ferit să facă mai mulţi copii, deşi erau conştienţi de 
greutăţile pe care le vor întâmpina, ei sunt mai credincioşi decât părinţii care, crescând în 
linişte un copil sau doi, nu vor să mai aibă alţii. Aceştia din urmă îşi pun nădejdea mai 
mult în propriile puteri decât în Dumnezeu. 

Asta nu vor oamenii să înţeleagă, că Dumnezeu este Cel care ne poartă de grijă, nouă 
şi copiilor noştri. Că fiecărui copil care vine pe lume, Dumnezeu îi trimite toate cele de 
trebuinţă. 

Să vorbim puţin despre acest aspect. Vedem că unii părinţi se întristează văzând cum 
uneori nu au nici măcar bani pentru medicamentele copiilor, sau pentru haine, sau 
mâncare. Situaţia este grea, într- adevăr. Dar niciodată Dumnezeu nu trimite mai puţini 
bani decât este nevoie. întotdeauna trimite toate cele de trebuinţă. Despre aceasta dau 
mărturie tocmai familiile care, foarte sărace fiind, ştiu să Ii mulţumească lui Dumnezeu 
că le dă putere să depăşească orice necaz. 

Oare Dumnezeu este sărac, oare nu avea prin cine să trimită bani pentru medicamente? 
Ba da. El a îngăduit însă ca robii Săi să treacă prin această grea încercare tocmai pentru 
a-şi arăta credinţa, şi pentru a fi vrednici de cunună. 

„Dumnezeu niciodată nu ne-a lăsat", spun astfel de părinţi, deşi sărăcia îi apasă. 
Muncesc până cad din picioare, dar nu se lasă. încearcă să facă totul pentru a fi bine. Şi 
pentru credinţa lor, copiii le cresc ca nişte îngeraşi. Chiar dacă nu au haine frumoase ca 
ale celorlalţi, chiar dacă nu au atât de multe cărţi, ba chiar dacă se simt uneori arătaţi cu 
degetul, şi ochişorii lor se umplu de lacrimi, aceşti îngeraşi cresc apăraţi de mâna 
dumnezeiască. Ei nu au habar de distracţiile celorlalţi, care cheltuiesc bani cu uşurinţă. 
Dar nici aceştia nu au habar de mângâierile cu care Dumnezeu îi odihneşte pe copiii care 
duc viaţa mai sărăcăcioasă, dar mult mai curată. 

Când un părinte spune că Dumnezeu nu îi trimite tot ceea ce este de trebuinţă pentru 
creşterea copiilor, nu ţine cont de trei lucruri: că de multe ori lucruri care par absolut 
necesare nu sunt deloc aşa, că în unele cazuri Dumnezeu îngăduie să fie încercată credin- 
ţa părinţilor, şi că alteori lipsurile sunt răsplata unor păcate mai mari sau mai mici. 



Când părinţii consideră necesare lucruri care nu sunt astfel, ori o fac dintr-o greşeală 
greu de observat, ori, de cele mai multe ori, pentru că vor ca odraslele lor să se bucure de 
cât mai multe bunătăţi. Aici nu mai este vorba de grija de a asigura cele necesare, ci de 
dorinţa lacomă ca odrasla să fie cât mai învelită în bunătăţi. Nu rareori se confundă 
nevoia reală cu o nevoie artificială. 

Copilului îi trebuie de exemplu o căciulită de iarnă. „Of, de ce nu are Dumnezeu grijă 
de băiatul meu, că nu am bani pentru căciulită de blană", se plânge mama, fără să vadă că 
băiatului i-ar fi fost cald şi cu o căciulită de lână, mult mai ieftină. Şi pentru care 
Dumnezeu a trimis de fapt bani. „Nu, vreau ca fiul meu să fie îmbrăcat cât mai elegant, să 
se vadă că nu e orice copil...", se plânge mama. 

Dumnezeu aude destul de des astfel de obiecţii. Nu puţini sunt părinţii cârtitori. 
Aceştia ar trebui să înţeleagă că din cuvintele Mântuitorului au lipsit laudele la adresa 
răsfăţului, a capriciilor şi a lipsei de măsură. Ar trebui să înţeleagă că dacă nu ştiu să se 
folosească cu chibzuinţă de cele trimise de Dumnezeu, s-ar putea să fie lipsiţi de ele. 

Pe cât este de firesc ca un părinte să îşi dorească pentru fiii săi să fie apăraţi de frig, pe 
atât de nefiresc este ca el să îi şi indice lui Dumnezeu care este magazinul de la care să 
fie cumpărate astfel de haine. Dumnezeu nu numai că nu ascultă cererile necumpătate ale 
părinţilor, ci, din dragoste, le stă împotrivă. Iar atunci când părinţii observă cum, ca prin 
miracol, întotdeauna se găsesc bani pentru a-şi răsfăţa odraslele, ar fi bine să îşi dea 
seama că nu e vorba de un ajutor de la Dumnezeu, ci de o sponsorizare de la cel care e 
foarte darnic atunci când împinge sufletele pe panta pierzaniei. 

Cât despre părinţii care ştiu să Ii mulţumească lui Dumnezeu pentru mila pe care o 
revarsă asupra lor, care ştiu să se bucure de cele mai modeste daruri pe care le pot face 
copiilor, ei au inimile pline de bucurie sfântă. Şi chiar dacă uneori par copleşiţi de întris- 
tare sau chiar de deznădejde, însuşi Domnul le acoperă inimile cu pacea Sa. 

Ne-am referit la familiile mai sărace. Cât despre părinţii cu o stare materială bună, 
care nu vor şi alţi copii alături de primul, lucrurile sunt clare. Chiar dacă merg la biserică, 
chiar dacă postesc, ei nu merg pe calea mântuirii. Ei calcă în picioare rostul familiei. 
Schimbă credinţa după cum le place şi se păcălesc singuri. Ei nu se pot împărtăşi cu 
Preacuratele Taine ale lui Hristos. 

Chiar dacă în zilele noastre unii preoţi mai tineri dau dezlegare la împărtăşanie în 
astfel de cazuri, o astfel de împărtăşanie este spre osândă. Nici un preot nu poate 
împărtăşi un păcătos care nu vrea să conştientizeze şi să părăsească păcatul. Aşa cum nu 
poate împărtăşi un beţiv care nu vrea să divorţeze de sticlă, tot aşa nu poate împărtăşi un 
părinte care se fereşte să facă copii. 

Numai în cazul în care beţivul duce o luptă grea împotriva patimii care îl apasă, şi de 
fiecare dată când cade se ridică, părintele duhovnicesc ar putea să se gândească dacă nu 
cumva ar fi bine să îl împărtăşească. Şi, în cazuri foarte foarte rare, îl împărtăşeşte. Şi din 
faptul că omul renunţă la patimă se vede că împărtăşania nu i-a fost spre osândă. 

Tot aşa preotul, în cazuri foarte rare, îi poate împărtăşi pe părinţii care au înţeles că 
este mare păcat să se ferească să aibă copii. Acceptarea acestui lucru nu este deloc 
simplă. Pentru că schimbă foarte profund viaţa unui cuplu. De aceea în unele cazuri, nu 
după multă vreme, părinţii revin la starea anterioară. Se vede de aici că obişnuinţa 
contracepţiei s-a întipărit în sufletele lor ca o patimă. Şi de fapt, chiar dacă nu intră în 



lista clasică a patimilor, este o ramificaţie deloc neglijabilă a patimii desfrâului. Nu e 
vorba de desfrâul obişnuit, dar tot o formă de desfrâu este. 

De ce? Tocmai pentru că unirea trupească dintre soţi este lipsită de rodire. Moment în 
care această unire îşi pierde curăţia, devine întinată, pătimaşă. De ce mai fac dragoste 
soţii dacă nu vor să mai aibă copii? Ori pentru plăcere trupească, ori pentru a-şi arăta o 
formă de iubire care alungă binecuvântarea lui Dumnezeu. 

Să amintim aici o formă de înşelare: soţii aud sau citesc despre familie ca şi chip al 
Sfintei Treimi. Familia, mica biserică, oglindeşte comuniunea dintre persoanele 
dumnezeieşti. „Dacă avem un copil înseamnă că este de ajuns. Suntem o mică biserică. 
Mergem pe drumul cel drept." 

Nu este deloc aşa. Familia cu un copil este chip al Sfintei Treimi numai atunci când, 
deşi părinţii şi-au dorit şi alţi copii, Dumnezeu nu le-a ascultat rugăciunea. Când părinţii 
s-au ferit să mai aibă copii, s-au ferit şi de a avea familia ca mică biserică. Atunci au ales 
de bunăvoie un alt mod de viaţă decât cel pe care îl cere de la ei Dumnezeu. 

Chiar dacă în zilele noastre au apărut anumiţi teologi care încearcă să justifice faptul 
că păzirea de a nu mai face copii nu este un păcat, astfel de cugetători nu vor să ţină 
seama de experienţa Bisericii Ortodoxe. Chiar dacă ei înşişi fac acest păcat, aceasta nu 
înseamnă că trebuie să îi găsească justificări. Păcatul tot păcat rămâne, oricum am încerca 
să îl muşamalizăm. Şi atunci când, în loc să Ii cerem lui Dumnezeu să ne ierte păcatele şi 
să ne dăruiască îndreptare, noi încercăm să II păcălim prin justificarea păcatului, nu 
numai că nu vom primi iertare, ci păcatul nostru mult mai mare va fi. 

Nu trebuie să încercăm să modificăm învăţătura creştină după pofta inimii noastre, ci 
trebuie să modificăm viaţa noastră astfel încât să fie în armonie cu învăţătura creştină. 
Aşa ne-a poruncit Dumnezeu. Nu ne-a spus că putem modifica poruncile Sale astfel încât 
să nu ne fie greu să le ţinem. Ci ne-a spus că oricine încearcă să îşi câştige sufletul îl va 
pierde. Adică cine găseşte de cuviinţă să modifice predaniile Bisericii, şi să găsească noi 
căi de mântuire, se va pierde. 

S-ar putea spune să aceasta nu este o dogmă, şi deci se poate trece cu vederea. Dar cei 
care fac astfel de afirmaţii uită că de fapt nici una dintre poruncile Bisericii nu este 
dogmă. Cei care păstrează cu rigurozitate dogmele, adică dreapta-credinţă, dar calcă în 
picioare poruncile, adică dreapta-trăire, merg cu siguranţă pe calea pierzaniei. Dogmele 
nu mântuiesc pe nimeni. Numai cei care, păstrând cu sfinţenie dogmele, duc o viaţă 
creştinească, numai aceia se vor mântui. 

Să vorbim acum despre soţii care nu pot să facă copii. Chiar dacă s-au rugat ani de 
zile, Dumnezeu nu i-a ajutat să aibă copii. Poate fi considerată o astfel de familie mică 
biserică? Sau nu? 

Vedem în istoria Bisericii că, atunci când Dumnezeu nu i-a binecuvântat cu copii, 
creştinii nu au considerat aceasta un blestem. Ci au încercat să dea roadă duhovnicească 
în alt fel: ori hrănind săracii, ori îngrijind bolnavii, ori trăind o viaţă de aspră nevoinţă. 
Unii se duceau la mănăstire. Alţii, nesimţind chemare pentru aceasta, trăiau ca fraţii, 
înţelegând că nu pot avea copii, au renunţat la dragostea trupească, firească între soţ şi 
soţie. 

O astfel de hotărâre poate părea nebunească soţilor de astăzi, care consideră că centrul 
vieţii de familie sunt plăcerile de care au parte în patul conjugal. Pentru aceşti soţi nu 



numai nevoinţa înfrânării de la dragostea trupească pare nebunie, ci şi orice altă formă de 
înfrânare. Postul, de exemplu, este considerat potrivnic sănătăţii, şi de aceea nu este ţinut. 

Revenind la soţii care nu pot avea copii, deşi nimeni nu le poate impune să ţină o 
înfrânare care este peste măsura lor, totuşi e bine ca ei să încerce să întoarcă neputinţa lor 
în binecuvântare. Cel mai uşor pot face acest lucru înfiind copii orfani. 

Trebuie spus că nici această înfiere nu trebuie făcută la întâmplare. Părinţii trebuie să 
se roage mult înainte de a face acest pas. Şi să se sfătuiască cu părintele lor duhovnic, 
înfierea unui copil este o faptă bună, dar care trebuie făcută cu multă grijă. Pentru că este 
foarte delicat modul în care un copil, care din punct de vedere trupesc nu are nimic în 
comun cu cei care îl înfiază, învaţă să primească şi să le dăruiască acestora dragoste. 

Biserica a rânduit ca la o înfiere preotul să citească o rugăciune specială. Momentul 
este de mare importanţă pentru Biserică. Un copil „al nimănui" devine un copil al unor 
părinţi creştini. Are loc un eveniment absolut deosebit. 

Femeia nu a născut trupeşte, dar a născut sufleteşte. Adică a fost mamă pentru copiii 
pe care i-a primit în grijă. Şi de multe ori astfel de mame jertfelnice au parte de mai multă 
dragoste de la copiii lor decât mamele naturale. 

Să mai amintim că dacă o femeie nu mai poate rămâne însărcinată, în urma prea 
multelor avorturi pe care le-a făcut mai înainte, atunci neputinţa ei este o pedeapsă de la 
Dumnezeu. După ce a ucis atâţia prunci, înainte de a îi naşte, ajunge să simtă lipsa dra- 
gostei celor pe care i-a lipsit de viaţă. Nu a fost numai vina ei, a fost şi vina bărbatului 
care a îndemnat-o să lepede pruncii. Dar, tot aşa, nici pedeapsa nu este numai a ei. Soţul 
suferă, chiar dacă nu cu aceeaşi intensitate, durerea că nu are urmaşi. 

Pentru că am amintit puţin despre acest păcat îngrozitor care este pruncuciderea, ar fi 
bine să amintim şi despre situaţiile în care femeia este obligată de bărbat să avorteze. Să 
zicem că este vorba de o mamă care are doi copii, şi pe care soţul o ameninţă că dacă nu 
renunţă la sarcină va renunţa el la familie. 

Pe cât este de clar că un astfel de subiect nu este prea plăcut urechilor, pe atât de clar 
este şi faptul că, din moment ce nu puţin femei sunt puse într-o astfel de situaţie, 
subiectul trebuie lămurit. 

Când o mamă are de ales între viaţa pruncului pe care îl poartă şi liniştea familiei, are 
de ales între Hristos şi diavol. Mai bine să îşi crească copiii singură decât să fie 
criminală. Dacă se gândeşte că mai bine omoară pruncul din pântece pentru a avea mai 
multă grijă de ceilalţi copii, şi pentru a nu-i lăsa fără tată, greşeşte mult. Nu va avea parte 
de liniştea dorită. Sângele pruncului va striga. Osânda dumnezeiască va veni peste 
familie. Poate nu imediat, poate abia peste ani de zile, dar fărădelegea va fi pedepsită. 

Şi dacă mama păstrează sarcina, iar soţul o părăseşte, vina nu este a mamei, ci numai a 
tatălui. Mama s-a temut mai mult de Dumnezeu decât de oameni, şi şi-a purtat crucea cu 
demnitate. Chiar dacă îşi va creşte copiii în mari greutăţi şi lipsuri, totuşi când vor creşte 
mai mari aceştia îi vor înţelege martiriul. Pentru că martiriu este să faci voia lui Dumne- 
zeu în situaţii atât de grele. 

O altfel de situaţie delicată este atunci când soţul este cel care nu vrea ca soţia lui să 
rămână însărcinată, şi pentru ca nu cumva să fie păcălit de soţie are el grijă să nu se 
ajungă la sarcină. O mică paranteză: cât de nepotrivit este cuvântul „grijă" când ne refe- 
rim la lucruri potrivnice lui Dumnezeu. Ar trebui găsit un alt cuvânt. 



Ce are de făcut soţia în astfel de situaţii? Are de ales între a face voia soţului şi a nu 
păcătui. Ce este mai bine? Cel mai bine este să ceară sfat duhovnicului. Şi duhovnicul o 
va pregăti să ducă o luptă de ani de zile cu soţul ei. Adică să îi facă pe plac, ca să nu se 
ajungă la despărţire, situaţie mult mai gravă, dar să nu accepte în inima ei compromisul 
cape ceva firesc. 

Să nu se mulţumească a-şi bucura soţul întristându-L pe Dumnezeu. Ci, cu multă 
răbdare, să îl lămurească ce mare este greşeala pe care o fac. Şi dacă în inima soţului 
există puţină dragoste, după ani sau luni de zile va renunţa să îşi mai supere soţia. Va 
înţelege cât de mult ar bucura-o faptul că lucrurile intră pe un făgaş normal. 

Cu o precizare: singura situaţie în care duhovnicul ar putea fi înţelegător, pentru 
evitarea divorţului, este atunci când nu se ajunge sub nici o formă la avort. Toţi medicii 
creştini afirmă că o parte dintre metodele de prevenire a sarcinii, metode care au parte de 
o reclamă foarte bogată, nu evită sarcina, ci o ucid imediat după ce apare. Deci, neintrând 
în cunoştinţele preotului un asemenea subiect, nu e firesc să i se ceară îngăduinţa pentru 
săvârşirea unor crime mai puţin evidente. 

Să revenim puţin la starea firească, în care părinţii au câţi copii le dă Dumnezeu. 

Dacă ne gândim că soţii creştini ţin în cursul anului patru posturi mai lungi şi în 
fiecare săptămână posturi mai scurte, dacă ne gândim deci la soţii care păstrează 
înfrânarea recomandată de Biserică, vom înţelege că automat se reduce numărul zilelor în 
care pot face copii. Deci nimeni nu trebuie să se sperie gândindu-se că va trece de la un 
bebeluş la altul. Dumnezeu rânduieşte când vin copiii. Şi chiar dacă ar veni câte unul în 
fiecare an, deşi astfel de situaţii sunt foarte rare, tot de la Dumnezeu ar veni. 

Ne vom referi acum la încă un singur aspect al problemei pe care o avem în faţă. Şi 
vom spune că, atunci când într-o familie sunt copii mulţi, e mare şi dragostea lor. 

Când părinţii au un singur copil, chiar dacă îi satisfac toate poftele, nu îi vor putea da 
bucuria de a şti să îşi deschidă sufletul. Egoismul se va întinde ca o plagă în sufletul lui. 
Şi cu cât vor încerca mai mult părinţii să îi umple golul pe care îl aduce egoismul, cu cât 
vor încerca să gonească singurătatea prin nenumărate surprize şi cadouri, cu atât copilul 
va fi mai închis în el. 

Un copil singur la părinţi va cunoaşte foarte greu ce înseamnă dăruirea creştină, ce 
înseamnă dragostea de aproapele. Va fi nevoie de o luptă duhovnicească foarte lungă şi 
foarte grea pentru ca din inima lui să fie alungate toate rănile lăsate de iubirea de sine. 

Atunci când sunt numai doi copii, multă vreme între ei va fi o tensiune provocată de 
temerea că fiecare va trebui să împartă cu celălalt ceea ce are. Deşi situaţia este mai bună 
decât în cazul amintit mai înainte, deoarece acum copilul înţelege că şi fratelui i se cuvine 
atenţie, totuşi are loc o anumită luptă pentru întâietate în faţa părinţilor. 

Atunci când într-o familie sunt mai mulţi copii, chiar dacă în familia respectivă sunt 
multe greutăţi materiale, sunt şi multe bucurii. Nu e nevoie de justificări pentru aceasta. 
Aşa a lăsat Dumnezeu. Numai ca părinţii să îşi crească pruncii pe calea dreptei credinţe. 
Căci dacă s-ar mulţumi să îi facă, spunând că prin aceasta şi-au făcut datoria de părinţi, 
nu sunt cu mult mai buni decât cei care nu vor să aibă copii. 

Dar câte familii de acest gen cunoaştem? Puţine, foarte puţine. Ştiu chiar că sunt unii 
care cred că astfel de familii nici nu există. Că sunt doar un model imposibil de pus în 
practică. 



V-aş întreba însă dacă numărul monahilor care duc viaţă de sfinţenie este mare. Dacă 
numărul creştinilor despre care considerăm că duc viaţă sfântă este mare. 

In cazul în care ne dăm seama că trăim nişte vremuri de mari ispite, vremuri despre 
care au profeţit părinţii din vechime că vor fi vremuri de moleşeală şi de trândăvie 
duhovnicească, vom înţelege că puţini sunt cei care, în lume sau în mănăstire, merg pe 
calea sfinţeniei. 

Vom spune imediat că familiile model sunt rare, foarte rare. Numărul lor este la fel de 
mare cu cel al monahilor care duc viaţă sporită. 

Şi totuşi, câtă vreme Dumnezeu va ţine lumea, ea nu va fi lipsită de sfinţi. Sfârşitul 
sfinţeniei înseamnă sfârşitul lumii. 

Dar, vor spune unii, ne este greu să avem ca model o familie sfântă. Mai bine să găsim 
un model mai apropiat de măsura noastră. 

O astfel de poziţie este specifică celor care nu vor să înţeleagă că nu există o altă cale 
de urmat pentru dobândirea mântuirii decât sfinţenia. 

Dacă oamenii s-ar fi putut mântui fără să meargă pe calea cea îngustă a sfinţeniei, 
atunci Hristos nu ar mai fi mers pe această cale. Hristos nu ar mai fi murit pe cruce. 

Să luăm aminte! Nu avem voie să părăsim calea mântuirii pe care ne-o arată Biserica, 
pentru a merge pe calea pe care o arată cine ştie ce filosof mincinos al zilelor noastre. 

Dacă ne-am fi putut mântui fără cruce, atunci Domnul ne-ar fi învăţat El însuşi această 
cale. Şi poate că, din dragoste pentru noi, ar fi mers chiar El pe ea, ca să nu ne fie teamă 
că ajungem în prăpastie. 

Dar fără cruce nu există înviere! Sunt cuvinte pe care le ştim, dar pe care ne este foarte 
greu să le ţinem. 

Şi dacă vrem să ajungem la înviere, să ne bucurăm de lumina învierii, atunci să avem 
curajul de a duce lupta cea bună. 

Cei care suntem în lume, să trăim ca şi cum nu am fi ai lumii. Gândul nostru să fie la 
Hristos. 

Să ne creştem copiii cu credinţă şi înţelepciune, să îi creştem cu dragoste şi cu răbdare, 
astfel încât la Judecata ce ne aşteaptă pe toţi să primim netrecătoarea cunună a mântuirii! 
Amin. 



Despre legătura 
dintre naşi şi fini 

Cuvânt la botezul unui prunc 

în numele Tatălui şi al Fiului şi al Sfântului Duh. Amin. 

Iubiţi credincioşi, ne-am adunat astăzi pentru a lua parte la slujba botezului unui 
prunc. 



Emoţia este mare. A părinţilor, a naşilor şi a tuturor celor de faţă. Mare este şi emoţia 
şi bucuria preotului care a botezat pruncul. Cât despre ceea ce a simţit copilul în clipa în 
care a intrat în Biserică, în clipa în care a devenit membru al Trupului lui Hristos, nu ne 
este nouă a vorbi. Mare taină este aceasta! 

Dar este momentul să vorbim puţin despre acest copil şi despre cel care a primit a-i fi 
sprijin duhovnicesc pe calea mântuirii, adică despre naşul său. Deşi se obişnuieşte să se 
considere că amândoi naşii au aceeaşi responsabilitate, de fapt rolul mai important este 
cel al persoanei de acelaşi sex cu cel botezat, în cazul de faţă al naşului. Naşul a spus 
lepădările, el a rostit Crezul. El şi-a asumat rolul de călăuză a pruncului. Dacă am fi 
asistat la botezul unei fetiţe, aceleaşi lucruri ar fi fost valabile pentru naşă. Oricum, după 
cum este de la sine înţeles, naşii se ocupă împreună, nu separat, de finii lor. 

Vom vedea imediat de ce am făcut totuşi această diferenţiere. 

Dar mai întâi să vedem ce implică un botez. Naşii cheltuiesc bani, încearcă să facă 
după slujbă o petrecere de pomină, şi să le facă finilor daruri cât mai scumpe. Şi pentru că 
micuţii nu prea sunt capabili să aprecieze cum se cuvine dărnicia naşilor, de multe ori 
această dărnicie se manifestă printr-o sumă mare de bani oferită părinţilor. 

„Vai, dar nu trebuia să vă deranjaţi!" 

„Nu face nimic, e plăcerea noastră, doar pentru asta suntem naşi." 

Cuvintele acestea nu se învechesc, ci, dimpotrivă, devin din ce în ce mai actuale. Mai 
apropiate de modul în care omul zilelor noastre înţelege credinţa creştină. 

Cu cât e masa mai bogată, cu cât este băutura mai multă, cu atât botezul este mai 
reuşit. „L-am împăcat şi pe Dumnezeu, ne-am simţit şi noi bine", zic de obicei naşii. Şi, 
nu rareori, băutura prisoseşte atât de mult, încât unii dintre meseni pleacă la casele lor de- 
abia ţinându-se pe picioare. 

„Doar odată e botezul lui Costel, sau al Anei, lasă-mă să mă simt bine!", îi spune naşul 
naşei care îi atrage atenţia asupra faptului că de la prea multă băutură i se va face rău. 

Nu e o noutate pentru nimeni că unii înţeleg botezul doar ca pe o distracţie pentru trup. 
Şi, mai ales, pentru pântece. Că sunt unii care, deşi beau cu măsură, mănâncă până li se 
face rău. 

Poate că unii dintre cei de faţă se miră auzind cum, la acest moment de bucurie, cineva 
vorbeşte despre lucruri mai puţin frumoase. Dar vorbesc tocmai pentru că naşul m-a rugat 
să fac aceasta. Şi dacă stau să mă gândesc, e momentul cel mai potrivit pentru a cugeta 
asupra măreţiei Tainei Sfântului Botez şi a modului în care diavolul se răzbună pentru 
faptul că încă un prunc a devenit membru al Bisericii. 

Să mă ierte cei care vor considera acest cuvânt prea dur, şi să mă creadă că nu sunt eu 
de vină pentru faptul că atrag atenţia asupra unor aspecte neplăcute. Mi-ar fi plăcut ca ele 
să nu existe. Dar din moment ce ele există, ar fi o greşeală să le ignorăm. 

Să revenim la masa de la botez. Dintre cei care se lasă ameţiţi de băutură, naşul este 
cel care de obicei se simte mai îndreptăţit să bea mult. Se simte în centrul atenţiei. Şi este. 
Nu de multe ori în viaţă este cineva naş. Unii sunt o singură dată în toată viaţa lor. Şi 
atunci, caută să trăiască la maximum aceste clipe. Cel mai simplu mod de a te bucura de 
ceva este să te bucuri într-un mod pătimaş. Şi naşul, nu de puţine ori, caută acest mod. 
Finuţul doarme de obicei într-o altă cameră, nefiind în stare să participe la ospăţ şi nici să 
îşi dea seama că lucrurile o iau pe un făgaş greşit. 



De ce? Pentru că, dacă am asemăna botezul cu ziua de naştere, şi botezul tocmai 
naştere duhovnicească este, sărbătoritul este finul, şi nu naşul. Este ziua de naştere a 
finului, nu a naşului. 

De aceea nu este firesc ca imediat după terminarea slujbei religioase finul să treacă pe 
un plan secundar. El trebuie să rămână în centrul atenţiei. Bine, şi atunci ce să facem, să 
ţinem pruncul lângă noi la masă? Nu e vorba de aşa ceva. Fiind mic, va adormi destul de 
repede. Slujba 1-a solicitat prea tare şi de aceea îl va fura somnul. 

Să ne întrebăm: Ce am putea face pentru ca pruncul să rămână în centrul atenţiei? Să 
punem o masă mai sărăcăcioasă? Să lăsăm copilul să doarmă în faţa mesenilor, pentru ca 
mesenii să fie nevoiţi să vorbească în şoaptă? Nu. O astfel de soluţie ar fi superficială. 

Atunci, ce e de făcut? Iată o întrebare foarte grea, cum grele sunt toate întrebările 
privitoare la viaţa creştină. 

Vom părăsi pentru câteva clipe răspunsul la această întrebare pentru a da glas unei alte 
posibile întrebări pe care şi-ar putea-o pune cineva dintre cei prezenţi: „Şi deci la 
petrecerea de după botez nu e voie să dansăm? O să fie ca la înmormântare." 

In primul rând ar trebui să spunem că masa de după botez ar trebui să fie nu petrecere, 
ci agapă. Adică masă a dragostei, masă a comuniunii sufleteşti. Ar trebui să fie o astfel de 
masă încât, dacă într-o clipă Dumnezeu ar muta masa cu tot cu meseni înăuntrul unei 
biserici, nici unul dintre invitaţi nu s-ar simţi întristat. Ar trebui să fie o masă a dragostei, 
în care să se simtă prezenţa lui Hristos. 

„Şi o să fie ca la înmormântare?" 

Nu, bineînţeles că nu. Poate numai dacă cineva dintre meseni nu este botezat, sau 
socoteşte credinţa o prostie, ar putea fi trist văzând cum pruncul a intrat în rândul 
creştinilor. Cum a fost îngropat pentru lumea aceasta de desfrâu şi de păcat, şi cum a 
înviat pentru Hristos. Dar nu cred să existe oameni cu o inimă atât de împietrită, încât să 
se întristeze că un copil a intrat în Biserică. 

Botezul este moment de bucurie creştinească. Vrea cineva să danseze? Da, asta o ştim 
cu certitudine. Tocmai pentru faptul că la multe mese de după botez se dansează. 

Să încercăm să vedem cum şi dacă e firesc să se danseze la astfel de ocazii. Există 
muzică pentru astfel de prilejuri? Există dansuri care să ne ajute să ne manifestăm 
bucuria duhovnicească? Precum ştiţi, nu. 

Şi atunci, de ce se dansează la unele mese care ar trebui să stea sub semnul lui 
Hristos? 

Pentru că oamenii vor să se simtă bine, vor să se distreze, şi atunci transformă masa 
aceasta într-un prilej de a petrece. Oamenii caută cu disperare momente în care să 
evadeze din greutăţile vieţii de zi cu zi. Viaţa este grea, şi parcă din ce în ce mai grea. Să 
căutăm să îi înţelegem pe cei care, apăsaţi de grijile materiale, abia aşteaptă să evadeze. 
Abia aşteaptă să mai respire un pic. Abia aşteaptă să se distreze. 

Şi botezul le oferă un astfel de prilej. E de ajuns să fîe câţiva oameni cu bună 
dispoziţie care să vrea să danseze, că în câteva clipe agapa s-a transformat în petrecere, 
sau chiar în bairam. Cuvântul acesta turcesc, bairam, este reprezentativ pentru modul în 
care ştiu să se bucure unii creştini astăzi. Se bucură ca şi turcii sau ca alţi păgâni. 

Problema este cei care vor să meargă la un bairam nu se gândesc că, dacă transformă 
agapa într-un bairam, păcatul lor este foarte mare. Pentru că aşa îi vor face rău copilului. 



De ce? Pentru că taie aripile duhovniceşti ale naşului. După botez naşul ar trebui să fie ca 
un preot după hirotonie. Răspunderea primită este foarte mare. Şi un bairam nu numai că 
nu îl ajută pe naş să îşi ia în serios responsabilitatea, ci dimpotrivă. II ajută să uite că a 
luat asupra sa crucea grea a năşitului. II ajută să înţeleagă greşit năşitul. 

Ca să nu lungim cuvântul pierzându-ne în detalii, mai spunem o dată doar că agapa 
trebuie să rămână agapă. Şi că mare păcat au cei care confundă agapele cu bairamurile. 

Nu, agapa de după botez nu este parastas, nu stăm cu sufletele cernite. Decât o masă 
fariseică, în care toţi au masca evlaviei, dar din inimile lor cucernice lipseşte dragostea şi 
bucuria, mai bine o masă a vameşilor, cu muzică şi dans. 

Decât o masă a celor care, asemenea unor sectanţi, repetă din gură numai psalmi şi 
pericope evanghelice, dar au inimile pustii, mai bine o masă a celor care râd şi glumesc 
fără măsură. 

Dar noi nu cu fariseii trebuie să ne comparăm, şi nici cu sectanţii. Noi trebuie să trăim 
ca nişte creştini adevăraţi. 

Aşa că ar trebui să preferăm o masă de la care să lipsească dansul, dar să fîe prezentă 
dragostea. Să lipsească beţivii, dar să nu lipsească băutura. Adică vinul să se bea cu 
măsură. Aici este graniţa dintre bucuriile lăsate de Dumnezeu şi patimi. Vinul veseleşte 
inima omului, asta o ştim cu toţi. Dar toţi ştim că peste o limită o înveseleşte definitiv, 
ajungându-se la beţie. Să avem grijă să păstrăm în toate buna cuviinţă. 

Am vorbit cam multe despre masa de la botez, aşa că vom intra direct în miezul 
problemei. Vom vorbi despre asemănările dintre naşul de la botez şi naşul de la călugărie. 

De ce oare credeţi că se foloseşte acelaşi cuvânt pentru două situaţii care par atât de 
diferite, năşia de la botez cu cea de la călugărie? Să fîe oare lipsiţi de imaginaţie cei care 
au statornicit graiul bisericesc? Nu, în nici un caz. 

Ci pentru că, aşa cum naşul de la călugărie îl ia sub mantia sa pe cel care depune 
voturile monahale, şi luându-1 sub mantie se angajează să îi fîe model de viaţă 
duhovnicească, tot aşa naşul ar trebui să se pregătească să fie model pentru cel botezat. 

Observăm o diferenţă care pare foarte mare. Din clipa în care un părinte a luat pe 
cineva sub mantie, din acea clipă îi devine model. în cazul botezului unui prunc, acesta 
este prea mic pentru a-şi da seama dacă naşul îi este sau nu un model bun. 

Abia peste zece ani sau chiar mai mult copilul îşi va putea da seama dacă naşul îi este 
sau nu model duhovnicesc. în primii ani de copilărie venirea naşului este percepută ca un 
moment de primire a darurilor. Şi este frumos ca, după posibilităţi, naşii să le facă daruri 
copiilor. 

Esenţial este însă ca naşii să fîe preocupaţi de creşterea duhovnicească a finilor. 

Ştiţi că înaintea unui examen sunt tineri care nu pot dormi din cauza emoţiei. Dar aţi 
auzit pe cineva că nu a putut dormi în noaptea de dinainte de a deveni naş? Că cineva s-a 
frământat din cauza responsabilităţii pe care şi-o asumă? 

Nu. Pentru că lumea de astăzi a reuşit să schimbe rolul naşului în viaţa finului. 
Bineînţeles că acest proces a durat multă vreme, că nu era de ajuns un singur deceniu 
pentru ca lucrurile să se schimbe. Diavolul a lucrat treptat, încet-încet, astfel încât să nu 
fie descoperit. 

Aşa încât pare oarecum firească reacţia unui naş care, auzind învăţătura Bisericii 
despre acest subiect, să încerce să se justifice: „Nu am ştiut exact cât de mare răspundere 



mi-am asumat. Eu m-am gândit mai ales la partea materială, şi Dumnezeu ştie că i-am 
făcut mult bine finului meu." 

Numai că mai important este aspectul spiritual. Naşul nu mai poate da înapoi, nu mai 
are cum să renunţe la faptul că este naş. Şi nici nu trebuie să renunţe. Ci trebuie să înveţe 
să fie naş. Aceasta presupune în principal două direcţii: trebuie să înveţe să trăiască 
creştineşte şi să aibă priceperea de a fi călăuză pentru fin. 

Nimeni nu poate spune că a atins desăvârşirea, nimeni nu poate spune că a ajuns la 
capătul drumului. De aceea nimeni nu poate spune că nu mai are ce învăţa în viaţa 
creştină. Tot aşa, nimeni nu poate spune că este un învăţător desăvârşit. Cine spune aşa 
ceva ori se minte, ori este înşelat de draci. 

Aş spune că dacă în fiecare zi ar trebui ca dreptcredincioşii să pună început bun 
mântuirii, cu atât mai mult în momentul în care un creştin devine naş ar trebui să pună 
început bun. 

începutul bun nu se pune nici prin dans şi nici prin beţie. începutul bun se pune prin 
rugăciune. 

Puţini îşi doresc de fapt să fie naşi vrednici. Puţini au idee despre însuşirile pe care 
trebuie să le aibă un naş. E ca la nuntă. Dacă mirii şi-au ales naşii gândindu-se la avantaje 
materiale, în momentul în care se lovesc de problemele pe care le întâlneşte în mod firesc 
o tânără familie creştină, se vor simţi singuri. Naşii care nu duc o viaţă creştină nu vor fi 
în stare să le dea sfaturile de care au nevoie. Totuşi, din lipsă de smerenie, ei nu îşi vor 
recunoaşte neputinţele, ci vor fi dispuşi să dea sfaturi izvorâte din propria lor trăire. 
Astfel de sfaturi nu au nimic în comun cu sfaturile de care aveau nevoie tinerii. 
Experienţa creştină nu se poate mima. Tinerii vor înţelege destul de repede greşeala făcu- 
tă. Dar va fi prea târziu, naşii nu se mai pot schimba. 

Acelaşi lucru se întâmplă cu naşii de botez. Chiar dacă mai târziu, nepriceperea lor tot 
va ieşi la iveală. 

Cât de trist este pentru un tânăr creştin să înţeleagă că părinţii săi i-au ales drept naş 
nu un om, ci un sac cu bani. De cele mai multe ori chiar un săculeţ, numai cu bani să fie. 
Cât de mare este durerea lui când înţelege că a fost asemănat cu un cântar de evaluat robi 
ai banului. Părinţii au vândut rolul de naşi pe lucruri fără preţ. 

Cum să mai creadă un astfel de tânăr că cele duhovniceşti sunt mai preţioase decât 
cele lumeşti? 

„Bine că tinerii nu îşi pun astfel de probleme", s-ar putea zice. Nu e bine, e rău, că 
dacă şi le-ar pune, ar găsi şi răspunsul la ele. înţelegând cât de mare nevoie au de 
modelul pe care ar trebui să îl ofere naşii, tinerii nu vor şovăi să caute astfel de modele. 

Tinerii ai căror naşi nu duc o viaţă creştinească nu sunt predestinaţi pierzaniei. 
Dumnezeu îi iubeşte şi vrea mântuirea lor. Ei nu au nici o vină că naşii lor nu sunt mai 
evlavioşi. 

Putem spune că atunci când au părinţi creştini, tinerii nu mai au nevoie de alte modele. 
Dar nu este aşa. Dacă ar fi fost aşa, atunci Biserica ar fi rânduit ca părinţii înşişi să fie şi 
naşi. 

Nu ne este nouă cu putinţă să înţelegem de ce părinţii nu sunt şi naşi. Totuşi putem 
încerca să ne dăm un răspuns. Viaţa duhovnicească presupune libertate. în orice familie 
există anumite tensiuni între generaţii. Sau cel puţin diferenţe fireşti între modul de a în- 



ţelege viaţa, deosebiri explicabile prin diferenţa de vârstă, care implică o diferenţă de 
experienţă şi o diferenţă de atitudine. 

Tinerii sunt obişnuiţi cu părinţii pe care îi văd în fiecare zi, cărora le văd nu numai 
virtuţile, ci şi neputinţele. Şi de aceea nu sunt capabili întotdeauna să îi aprecieze aşa cum 
se cuvine. 

De aceea ar fi normal să se deschidă mult mai uşor faţă de persoana lăsată de 
Dumnezeu tocmai pentru a oferi sprijin sufletesc. Naşul ar trebui să fie preocupat de 
sporirea duhovnicească a finului. 

Nu neglijăm deloc rolul părinţilor. Este evident că pentru copii, mai ales când sunt de 
vârste mici, părinţii sunt un model mult mai apropiat decât naşii. înainte de a înţelege ce 
înseamnă a avea naş, copilul îşi vede părinţii. într-un fel, părinţii sunt primii naşi ai 
copilului lor. 

Cu trecerea timpului însă, copiii simt nevoia unei anumite independenţe faţă de 
părinţi. Acum este momentul cel mai prielnic pentru ca naşii să îşi ia în serios rolul de 
prieteni. Dar nu de prieteni care ştiu numai să îşi ducă finii la pescuit sau la plimbare. Ci 
de prieteni faţă de care copiii îşi deschid sufletele. 

Ce se poate face când aceşti prieteni, aceşti îndrumători, nu cunosc drumul pe care vor 
să îi călăuzească pe fini? E vorba despre situaţiile în care naşul ales nu este botezat în 
credinţa ortodoxă. Această poziţie, de a fi naş fără a fi creştin ortodox, este absurdă. Unii 
profită de faptul că preoţii nu întreabă de fiecare dată dacă naşii sunt ortodocşi, şi 
strecoară naşi contrafăcuţi. Câtă vreme cineva nu este ortodox, nu poate năşi prunc de 
această credinţă. Nu poţi fi profesor de tenis dacă nu ştii decât fotbal. Şi invers. Copilul 
trebuie să aibă un model duhovnicesc în naşul său. Şi ce model poate fi cineva care stă 
departe de Sfintele Taine, cineva care nu face parte din Biserica dreptmăritoare? 

Aveţi foarte mare grijă când alegeţi naşii pentru copiii voştri. A vorbi despre rolul 
naşilor în viaţa spirituală a finilor pare ciudat oamenilor care nu vin prea des la biserică. 
Este ca şi cum ai vorbi despre inorogi sau despre extraterestri. Sau despre Feţi Frumoşi şi 
Ilene Cosânzene. 

Nu există cărţi despre acest subiect. Şi chiar dacă cineva s-ar apuca să scrie, o astfel de 
carte nu s-ar bucura de o primire prea bună. De ce? Pentru că oamenii nu vor să îşi 
schimbe modul de a înţelege viaţa. Oamenii au ajuns la un mod de a înţelege credinţa 
creştină, care are foarte puţine lucruri comune cu credinţa creştinilor de acum un veac. 
Oamenii nu vor să audă de povăţuire duhovnicească, de modele, de nevoinţă. 

Unii şi-au făcut din credinţa creştină un fel de idol. înţelegând-o după placul lor. Şi 
asta se vede foarte bine din relaţia naş-fîn, aşa cum se trăieşte de obicei. 

Trebuie să spunem însă, spre binele copiilor şi al naşilor care vor să meargă pe calea 
mântuirii, că lucrurile ar trebui aşezate într-un anumit mod. 

Se poate obiecta că poate Biserica a greşit atunci când a rânduit ca la botez să fie 
nevoie de naşi. Poate că năşitul e doar o practică socială care corespunde unor forme de 
convieţuire ce nu mai sunt actuale astăzi. Dăm un singur argument, invocat în acest sens: 
„Din moment ce tinerii de astăzi păcătuiesc mult mai mult decât tinerii de acum un secol, 
şi păcatele lor nu sunt cunoscute de nimeni, poate numai de duhovnic, cum ar mai putea 
naşii să îşi îndeplinească rolul de călăuze, neavând habar de căderile finilor?" 



Un asemenea argument nu ţine seama de faptul că tocmai acesta este rolul naşilor: să 
îi înveţe pe fini cum să meargă pe drumul cel bun, cum să nu facă păcatele pe care le fac 
ceilalţi tineri. Şi cu cât generaţiile care vin vor fi mai aplecate spre desfrâu, cu atât rolul 
naşilor va fi mai mare. 

In privinţa raportului cu duhovnicul, nu au cum să apară situaţii încordate. Ei nu îşi 
împart aceleaşi atribuţii. Naşul nu are cum să substituie rolul duhovnicului. El nu are 
puterea de a da iertare de păcate. 

Totuşi, în unele cazuri duhovnicul poate suplini lipsa naşului. Sau, mai precis, lipsa 
duhovnicească a naşului. Numai că timpul este foarte scurt şi de aceea preoţii nu pot avea 
pentru fiecare tânăr momentele de deschidere sufletească pe care ar fi normal să le aibă 
naşii. 

Iar cei care se întreabă dacă nu cumva în vremurile în care trăim ar fi bine să modelăm 
predaniile Bisericii după mersul societăţii, şi să renunţăm la idei secundare, cum ar fi 
povăţuirea pe care naşii trebuie să o dea finilor, ar trebui să înţeleagă un lucru: nimic din 
ceea ce învaţă Biserica nu ţine de o epocă sau de alta. Ceea ce a învăţat Hristos, ceea ce 
au propovăduit Sfinţii Apostoli şi au învăţat Sfinţii Părinţi nu poate anula nimeni 
niciodată. 

Am lungit cam mult acest cuvânt. Dar cum să nu îl lungim când vorbim despre ceva 
atât de important? 

Nu cred că este totuşi cazul să mai amintim acum de diferitele superstiţii care se 
păstrează cu multă „sfinţenie". Vom observa totuşi că diavolul nu putea pierde ocazia de 
a-şi îndeplini rolul de pervertitor al sufletelor. Aşa cum la marile sărbători creştine asis- 
tăm la o sumedenie de manifestări ale credinţelor păgâne, manifestări a căror origine 
diavolească este greu de sesizat de omul obişnuit, tot aşa cu ocazia botezului asistăm la 
ceremonii specifice. 

Ceremonii asemănătoare au loc cu ocazia „tăierii moţului" de către naşi, când pruncul 
împlineşte vârsta de un an. Cea mai cunoscută este cea prin care pruncul este pus să 
aleagă de pe o tavă diferite obiecte. Şi în funcţie de ceea ce alege, i se spune ce va fi în 
viitor. Este de la sine înţeles că de pe această tavă nu lipseşte crucea. Dar acest amănunt 
nu schimbă situaţia. Crucea nu lipseşte nici din practica vrăjitoarelor de astăzi. Crucea nu 
are cum să sfinţească lucrarea diavolului. Chiar dacă pare nevinovat, obiceiul de a pune 
copilul să aleagă este un lucru păgânesc, un lucru de ocară. Iar dacă naşii sau părinţii 
spun că fac acest lucru numai în joacă, e bine să ştim că atunci când avem de-a face cu 
lucrurile drăceşti, regula jocului nu o stabilim noi, ci diavolul care vrea să ne piardă. 

Tot acum ar trebui vorbit despre numele pe care naşii împreună cu părinţii îl aleg 
pentru prunc. In ultimul secol a apărut o modă de a da copiilor nume luate din cărţi sau 
din filme, şi care nu au nici o legătură cu numele din sinaxare. O astfel de alegere este 
greşită. Un băiat pe care îl cheamă Elvis, de exemplu, va căuta să se asemene cântăreţului 
al cărui nume îl poartă, şi nu vreunui sfânt care l-ar ocroti în mod deosebit. Chiar dacă 
părinţii mai pun la botez şi un nume creştin, ca să nu se supere părintele, ei nu vor striga 
copilul decât cu celălalt nume. Ar trebui ca preoţii să nu accepte să dea pruncilor alte 
nume decât cele din sinaxare. De aceea, atunci când unii părinţi se bucură că l-au convins 
pe preot să dea pruncului un nume necreştin, ar trebui să înţeleagă că bucuria lor va avea 
roade neplăcute. 



Şi ştiţi doar că până acum un secol copiii nu primeau la botez decât un singur nume. 
Aşa este tradiţia creştină. In cazul în care din prea multă dragoste faţă de doi sfinţi îi 
punem copilului ambele nume ale acestora, va trebui să ştim că ne asumăm un mod de 
înţelegere a credinţei diferit de cel tradiţional. Şi râvna prea mare duce la mândrie şi apoi 
la cădere. 

Acum, după ce am luat aminte la Sfânta Taină a Botezului, să luăm aminte la marea 
responsabilitate pe care o avem gândindu-ne că între noi a mai apărut un suflet creştin. Să 
cugetăm la pilda pe care o vom oferi acestui prunc. 

Vrem sau nu, va creşte între noi. Se va lovi de slăbiciunile şi neputinţele noastre. Ar fi 
bine să vadă în noi fraţi ai săi în Hristos, fraţi mai mari care îi arată dragoste şi înţelegere. 

Putem spune că pentru acest copil parohia va fi adunarea celor care, fără a-i fi naşi în 
adevăratul sens al cuvântului, îi vor fi naşi prin faptul că îi vor fi exemple pe drumul 
credinţei. 

Să ne ajute Bunul Dumnezeu să fim pilde vrednice acestui prunc care a primit harul 
Botezului. Să îi dea Dumnezeu sănătate sufletească şi trupească, pentru a face toate cele 
bune până la sfârşitul vieţii sale! Amin. 



Scrisoare către o mamă 

al cărei copil merge 

pe drumuri greşite 

Iubită soră în Hristos, nu ne cunoaştem şi nici nu ne vom cunoaşte vreodată, 

îndrăznesc a-ţi spune „iubită soră" pentru simplul fapt că, citind aceste rânduri, vii în 
întâmpinarea dorinţei mele de a te ajuta. Suntem fraţi în Hristos, şi aceasta îmi dă curajul 
de a-ţi scrie. Aceasta nu este o scrisoare savantă, cu cugetări strălucite sau cu citate bine 
alese. Nu, este o scrisoare foarte simplă, dar o scrisoare scrisă din inimă. 

Sunt pe deplin conştient că rândurile mele nu vor putea aduce o schimbare profundă în 
viaţa ta. Dar nici nu urmăresc acest lucru care este peste puterile mele. încerc doar să îţi 
întind o mână de ajutor gândindu-mă că, spunându-ţi anumite lucruri sau doar repetându- 
ţi lucruri pe care le ştii deja, tu vei înţelege că, deşi sfaturile mele nu sunt iscusite, deşi nu 
ţi se potrivesc în totalitate, pun totuşi în evidenţă un lucru real: tu trebuie să îţi schimbi 
puţin atitudinea faţă de copil. Şi sper că vei şti singură ce anume este de îndreptat. 

încep prin a explica care este cauza care m-a determinat să scriu această scrisoare: 
durerea pe care am simţit-o atunci când, fiind profesor de religie la o şcoală generală, una 
dintre elevele din clasa la care eram diriginte a luat-o pe calea desfrâului. îţi voi scrie mai 
jos despre ce a fost vorba. 

Te previn de la început că îţi scriu având doar experienţa pe care o dă predarea 
religiei, şi legătura vie cu copiii. Poate totuşi copilul tău a trecut de vârsta liceului. Am 



avut ocazia să fiu profesor de religie şi la o şcoală postliceală, unde am avut şi eleve 
trecute de treizeci de ani. 

A fost pentru mine o perioadă interesantă. Câteva eleve, şovăind să meargă să se 
spovedească, mi-au destăinuit câteva dintre problemele lor sufleteşti. Nefiind duhovnic, 
mi-a fost destul de greu să nu mă smintesc de ceea ce am auzit. Dar încercam să le fiu cât 
mai aproape, pentru a le risipi rezerva pe care o aveau faţă de trăirea creştină. Destul de 
repede mi-am dat seama că un mirean nu poate face faţă întrebărilor pe care le puneau în 
timpul pauzelor, iar uneori chiar şi în timpul orelor. Dumnezeu a rânduit ca în locul meu 
să vină să le predea religia un preot care poate face faţă problemelor ce i se ridică. 

Oricum, timpul petrecut lângă eleve atât de mari (băieţi erau puţini, doi-trei într-o 
clasă) m-a ajutat să cunosc puţin din sufletul lor şi să înţeleg câteva dintre cauzele care 
le-au ţinut departe de Biserică. 

Iţi voi scrie şi despre aceste cauze. Acum îţi spun un lucru: pe cât de tare te frământă 
durerea că fiul tău sau fiica ta merg pe un drum greşit, pe atât de bine este că tu ştii cum 
stau lucrurile. (Ştii, îmi este mai uşor să îţi scriu gândindu-mă că ai fi mama unei fete. 
Sper să nu îţi fie greu să îţi dai seama unde anume era nevoie de o anumită nuanţare, dacă 
ai nu fată, ci băiat. Şi îţi scriu ca şi cum tristeţea ta ar fi provocată doar de ea, nu şi de 
ceilalţi copii ai tăi.) 

Vestea că fiica ta a luat-o pe un drum greşit te-a şocat puternic. E firesc acest lucru. 
Dar, din moment ce l-ai aflat, înseamnă că lucrurile pot fi îndreptate. 

Nu am cum să ştiu nimic despre tine şi nici despre ea. De aceea te rog încearcă să 
aplici la cazul vostru exemplele pe care le dau eu. Iţi voi scrie ca şi cum fiica ta ar fi 
căzut în păcatul desfrâului. Poate că a căzut în păcate mai mici sau mai mari. Dar îţi scriu 
despre desfrâu, pentru că în lumea de astăzi puţine fete ştiu să îşi păstreze curăţia 
trupească. 

Iţi voi spune ce s-a întâmplat cu eleva care mi-a produs cel mai mare şoc din perioada 
în care am fost profesor. Nu e bine să îţi spun numele ei, să zicem că o chema Raluca. 

Venise de curând în şcoala noastră, fiind mutată din cauza faptului că era un copil 
problemă, având o formă de epilepsie. Nu au mai acceptat-o la şcoala la care învăţase în 
anul anterior, pretextându-se că locuia departe de şcoală. 

Venind la noi, imediat copiii au început să îmi spună că fata face prostii cu ţiganii de 
lângă şcoală. Am vorbit cu ea, dar, cu lacrimi în ochi, mi-a spus că, deşi era îndemnată să 
facă prostii, nu a făcut. Că totul este bârfă. 

Mama fetei a venit la şcoală şi a vorbit cu mine despre acest subiect: „Staţi liniştită, 
doamnă, dacă s-ar întâmpla ceva aş afla imediat!", i-am spus mamei, convins să totul e 
minciună. 

încercam să am grijă ca fata să aibă cât mai puţine necazuri. Când venea la mine să se 
plângă că iar a bătut-o vreo elevă mai mare, mă duceam şi încercam să o conving pe fata 
aceea să nu mai răspundă la provocările Ralucăi. 

Stăteam de multe ori de vorbă în pauze, şi eram convins că am reuşit să fiu aproape de 
sufletul ei. Până când, într-o zi am intrat în clasă, la o oră la care elevii mei terminaseră 
orele de curs. Am auzit nişte voci aprinse. Nici când am deschis uşa nu s-au potolit. In 
clasă, Raluca, înconjurată de vreo cinci golănaşi din şcoală. Unul dintre ei o ameninţa: 
„Fă, dacă zici că te-am lăsat gravidă, te omor cu mâna mea". 



Scena m-a şocat. Puştiul se credea în filme. Chiar şi de faţă cu mine făcea pe durul cu 
ea, deşi erau de vârste apropiate. Vreo două minute i-am mai lăsat să se certe, fiind mirat 
de faptul că nici nu mă luau în seamă. 

Apoi am luat-o de mână pe Raluca şi am scos-o pe hol: 

„Cum s-a întâmplat?" 

„M-au dus în spatele şcolii şi m-au violat." 

Am intrat în clasă foarte mâhnit: 

„M-aţi dezamăgit tare. Degeaba v-am predat religia. Să vă bateţi joc de săraca fată... 
De ce aţi violat-o?" 

Pe Raluca o lăsasem pe hol să se liniştească din plâns. 

„Ea a vrut, nu am forţat-o. De ce a venit cu noi până în Militari (adică în partea 
cealaltă a Capitalei)?" 

Am adus-o pe fată în clasă, vrând să aflu cine minte. 

„Auzi, ei zic că ai plecat de bunăvoie cu ei. Cine are dreptate?" 

Raluca şi-a schimbat expresia feţei şi mi-a zis cu o satisfacţie aproape diabolică: 

„Ştiţi ceva, mama ştie că fac prostii..." 

Am simţit că intru în pământ de ruşine. De fiecare dată când mama ei mă suna, îi 
spuneam ce năzbâtii a mai făcut fiica ei, dar îi spuneam că sunt convins că încă e 
cuminte. Nu mi-am dat seama că femeia avea o voce destul de reţinută. Ştia mai bine 
decât mine care este situaţia. 

După ce m-am mutat cu catedra la şcoala postliceală, am aflat că în clasa a şaptea 
Raluca a născut. M-am întristat tare gândindu-mă că, dacă aş fi fost un profesor mai 
priceput, aş fi ajutat-o să nu cadă în păcatul desfrâului. 

Se poate spune că nu e vina mea. Că e a părinţilor ei care au lăsat-o să fie crescută de 
bunici şi au pierdut-o din mână. Debarasându-se de un copil bolnav pentru a se bucura de 
viaţă, nu au avut parte nici de bucurie, şi nici de dragostea copilului lor. 

Dar nu e numai vina părinţilor, e a tuturor celor care nu am ştiut să ne ocupăm mai 
bine de Raluca. Şi lucrul acesta mi-a stat ca o greutate pe suflet multă vreme. 

Raluca, nefiind un copil normal, a căzut în desfrâu foarte uşor. Dar oare ce se poate 
spune despre fetele care cad de bunăvoie, fiind în deplinătatea facultăţilor mintale? 

Eu am fost mirat citind odată într-un ziar că, fiind duse elevele unei clase de liceu la 
control ginecologic (nu mai ţin minte din ce motiv, dar controlul fusese cerut de poliţiştii 
care cercetau un caz special), s-a constatat că numai trei fete din clasa respectivă mai erau 
fecioare. Chiar dacă nu s-a făcut public numele celorlalte, totuşi mă întreb oare cum s-au 
simţit părinţii acelor fete. Una este când ştii că sunt fete de liceu care au început viaţa 
sexuală, şi alta când ştii că în clasa în care învaţă fiica ta sunt numai trei fecioare. 

Ştiu că nu se poate generaliza situaţia, că sunt licee în care sunt multe fete cuminţi. 
Dar ştiu şi că desfrâul în rândul tinerilor este din ce în ce mai mare şi nu se poate 
compara deloc cu cel de acum douăzeci-treizeci de ani. 

Nu este greu de observat că libertatea pentru care au murit atâţia tineri în 1989 nu are 
nimic în comun cu libertatea pe care o vor tinerii de astăzi. Pentru ei revolta 
anticomunistă a avut drept efect deschiderea spre valorile îndoielnice ale Occidentului. 
Ce vor tinerii de astăzi? Petreceri, desfrâu, patimi. 



Vrem nu vrem, drumul pe care merg tinerii de astăzi este un drum greşit. Abia acum 
se culeg roadele prigoanei comuniste. Adică diavolul a lovit treptat. Mai întâi a lovit în 
credincioşi. Ateismul s-a răspândit ca o lepră. Şi acum, tinerii atei de altădată au devenit 
părinţi. Iar copiii lor sunt crescuţi departe de Biserică. 

Sunt puţini tineri în biserici. După ce în ultimii ani s-a început predarea religiei şi în 
şcoli, şi în licee, prin parohii s-a simţit un aer proaspăt: au apărut tinerii. înainte de 1989 
rar mai vedeai vreun tânăr duminica la slujbă. Tinerii erau chemaţi de multe ori la diferite 
acţiuni organizate de şcoală, de exemplu la muncă patriotică. 

Apariţia tinerilor la slujbe a fost considerată un fapt providenţial. Dar nu s-a ţinut 
seama de numărul mic al tinerilor care duc viaţă creştină. Deşi nu este potrivit să facem 
statistici aproximative, cred că nici măcar a zecea parte dintre elevi nu merg la biserică. 

Şi atunci, în mod firesc, inimile lor se lasă pătate de noroiul patimilor. Locul lui 
Hristos este luat de o muzică ameţitoare, de dansuri pătimaşe şi de dorinţa exagerată de a 
nu ţine seama de nici o constrângere. 

Ce să facem, să negăm realitatea? Ar fi un nonsens. 

Principalul motiv pentru care cred că tinerii stau departe de Biserică - dacă facem 
abstracţie de faptul că diavolul este cel care îi ţine departe de Hristos -, este că tinerii nu 
înţeleg ce legătură ar putea avea propria lor viaţă cu Biserica. 

Faptul că nu a existat o continuitate între generaţii, că în comunism nu au mai fost 
tineri care să ducă o viaţă duhovnicească, are ca urmare indirectă convingerea tinerilor de 
astăzi că viaţa creştină e bună pentru oameni mari, doar pentru cei mai în vârstă. Con- 
sideră că tinereţea nu are vreo legătură cu credinţa. In sufletul lor mulţi cred în 
Dumnezeu, dar în acelaşi timp afirmă că o viaţă de evlavie le-ar sugruma elanul tinereţii. 

E interesant în ce constă acest elan. Dacă prin elanul tinereţii înţelegem dorinţa de 
senzaţii tari, dorinţa de a nu ţine seama de nici o barieră morală, atunci într-adevăr 
evlavia sugrumă un astfel de elan. Dar dacă tinereţea înseamnă prietenie, dacă înseamnă 
încredere în ceilalţi, dacă înseamnă dorinţa de a învăţa să duci o viaţă curată, atunci 
evlavia nu mai poate fi considerată un ghimpe. 

Tinerii nu vor să aibă obsesia păcatului. Nu vor ca faptele lor să fie judecate după 
criterii exterioare. Şi atunci, fug de Dumnezeu. Şi se ascund de El cât pot de bine. 
Dumnezeu îi vede însă, şi Se mâhneşte. 

Aici ar trebui să intervină părinţii. Să le explice copiilor că nu există o perioadă a 
vieţii pe care Făcătorul cerului şi al pământului să nu o poată înfrumuseţa. 

Viaţa tinerilor creştini nu este o viaţă plicticoasă. Aşa le apare numai celor care înţeleg 
prin viaţă frumoasă o viaţă pătimaşă. Cum să îi placă unui tânăr care se droghează să 
meargă la biserică? 

Dar cum să îi explici unui tânăr cât de mult îl poate îmbogăţi credinţa creştină? Când 
prietenii lui sunt de cu totul altă părere, acest lucru este foarte greu. Cei mai mulţi dintre 
tineri nu au puterea de a alege altfel decât prietenii lor. Originalitatea pe care o caută cu 
disperare tinerii ar trebui să fie o originalitate plasată într-un interval precis. Graniţele 
acesteia sunt cuminţenia şi curăţia sufletească. 

Să nu te superi că ocolesc oarecum subiectul scrisorii, adică modul în care ţi-ai putea 
ajuta fiica să se ridice din cădere. Cred că e bine să înţelegi mentalitatea tinerilor de 



astăzi. A încerca să îţi cunoşti copilul refuzând să îi vezi şi pe cei de lângă el e o încer- 
care cu foarte mici şanse de reuşită. 

Trebuie să înţelegem foarte bine momentul în care trăim, să înţelegem care sunt 
punctele de reper de care se poate folosi fiica ta. Dacă am trăi acum două sute de ani, ar fi 
simplu. Ar avea destule prietene în jurul ei care să aibă dorinţa de a duce o viaţă curată. 
Dar nu putem da timpul înapoi. Ci trebuie să ştim să ne trăim credinţa, oricât de mare ar 
fi păcatele celorlalţi. 

Fata ta nu prea are modele în jurul ei. Căderea ei a venit oarecum firesc. Nu caut să îi 
iau apărarea. Caut doar să îţi explic că nu există vreo alternativă la viaţa duhovnicească, 
în afară de păcat. 

Ştiu că sunt unii care, biruiţi de diavolul mândriei şi al iubirii de sine, duc o viaţă în 
care idolatrizează morala, şi afirmă că nu contează în ce crezi, contează numai să fii 
moral. Dar, chiar dacă păcatul lor nu este la fel de evident ca celelalte păcate, totuşi 
sufletele lor sunt pustii. 

Fiica ta nu a căzut prima, şi nici ultima. A căzut pentru că aceasta este moda. Aşa „dă 
bine". Cu cât un tânăr vrea să îşi păstreze curăţia sufletească, cu atât este mai luat în râs 
de ceilalţi. 

De ce insist asupra mediului în care trăieşte? Oare ca să îmi exprim acordul cu gestul 
ei necugetat? Ca să fim obiectivi, cred că ar trebui să acceptăm faptul că alunecarea pe 
panta desfrâului nu mai este un fapt spontan. înainte un băiat trebuia să speculeze situaţia 
pentru ca fata să îi pice în braţe. Astăzi fetele aşteaptă momentul căderii cu multă 
nerăbdare. Când se simt pregătite, cad. 

Trăim într-o lume în care oamenii sunt din ce în ce mai răi unul cu altul. O lume în 
care tinerii se simt din ce în ce mai trecuţi cu vederea de părinţii prea ocupaţi cu propria 
viaţă. Tinerii sunt sătui de relaţiile artificiale şi de conformismele pe care le văd la oa- 
menii mari. Şi caută o altfel de relaţie. Au impresia că dragostea lor curată poate birui 
orice bariere. 

Ei nu caută desfrâul ca pe ceva murdar, ca pe ceva întunecat. De altfel ei nici nu 
consideră că trăiesc în desfrâu. Ci că trăiesc într-un mod de viaţă pe care părinţii lor nu îl 
pot înţelege pentru că sunt tributari unor tradiţii învechite. 

Ei vor să se exprime, şi se află într-o criză de identitate. Pentru ei oamenii mari sunt 
oamenii care nu au ştiut să înţeleagă viaţa. Credinţa lor este privită ca ceva artificial. 

Tinerii nu vor să înţeleagă că nu se poate confunda credinţa creştină cu credincioşii. Ei 
se smintesc de lucruri minore pe care le află despre preoţi sau despre credincioşi, şi nu 
vor să audă de credinţă. 

Au ajuns chiar să considere că cele descrise de Vieţile Sfinţilor sunt exagerări. Nu 
puteau să se declare nemulţumiţi de ceea ce citeau, nu puteau găsi cusururi sfinţilor. Şi, 
ca să nu se lase biruiţi de frumuseţea vieţilor acestora, au găsit explicaţia: „exagerări, 
simple exagerări." 

Cred că ţi-am scris destule despre mentalitatea tinerilor de astăzi. Sper că îţi dai seama 
că, dacă se va ridica din cădere, fiica ta tot între aceiaşi tineri va trăi. Colegii de şcoală 
sau de facultate nu se vor schimba. Dacă se va schimba ea, va trebui să dea dovadă de un 
eroism extraordinar pentru a le rezista. 



încearcă să înţelegi cât de greu i-ar fi să se ridice. Alte mame în locul tău ar fi foarte 
înţelegătoare, şi nu s-ar amesteca în viaţa ei. Alte mame ar trece cu vederea această 
cădere, mulţumindu-se să spună că nu pot fi zbiri cu fetele lor. 

Tu nu eşti ca ele. Tu ştii că fata ta merge spre iad. Păcatul acesta înseamnă moarte, 
moarte spirituală. Oricât ar încerca societatea modernă să coafeze diferitele patimi, ele 
rămân patimi. Nu se pot transforma în virtuţi. 

Trei lucruri îţi rămân de făcut: primul este să te rogi cât mai mult pentru întoarcerea ei. 
Să te rogi Mântuitorului, să te rogi Maicii Domnului şi Sfinţilor la care ai evlavie. Ştiai şi 
tu aceasta, nu îţi spun ceva nou. 

Al doilea lucru este să fii cât mai aproape de sufletul ei. Păcatul nu împlineşte. Oricât 
de tare ar atrage-o desfătările trupeşti, totuşi sunt momente de mâhnire, momente în care 
iese la iveală mizeria pe care patima o aduce în suflet. încearcă să nu pierzi aceste mo- 
mente, încearcă să îi dai tu sprijinul de care are nevoie. Şi, în timp, ai mari şanse să o 
ajuţi să îşi revină. Şi nu cumva să crezi că dacă ai reuşit să o duci să se spovedească, ai 
rezolvat totul. Trebuie să ai multă grijă când alegi preotul la care se va spovedi. 
Spovedania va fi extrem de importantă pentru viitorul ei. Dar după spovedanie va reveni 
în aceeaşi lume. Nu este uşor să îţi schimbi prietenii sau felul de a te relaxa. Or, scopul 
nu este numai de a o convinge ca, periodic, ea să se spovedească iarăşi. Important este să 
o ajuţi să guste din bucuria pe care o dă viaţa în Hristos. 

La aceasta o vor ajuta extrem de mult cărţile duhovniceşti. Rupe-ţi de la gură pentru a- 
i cumpăra aceste cărţi. Dacă nu ai bani pentru ele, rabdă tu foamea ca să îi saturi ei 
foamea sufletească. 

Ştiu că e cam greu cuvântul acesta, dar nu am cum să îl îndulcesc decât spunându-ţi că 
foamea îţi va fi spre bucurie. Asta e pentru noi învăţătură de aur: „dăm voinţă, luăm 
putere!". Ne jertfim pentru copiii noştri, le va fi bine. 

Nu e nevoie de o jertfă exagerată, care să te slăbească atât trupeşte, cât şi 
duhovniceşte. Dar e nevoie de jertfă. 

Să nu te superi pe mine că îţi vorbesc despre jertfă. E foarte uşor să le vorbeşti altora 
despre ceea ce tu nu faci. Dar crede-mă că încerc şi eu să fac ceea ce îţi recomand ţie. 

Şi ai mare grijă ce cărţi duhovniceşti îi cumperi. Dacă îi cumperi numai Filocalii, s-ar 
putea să rămână necitite. Cumpără-i cărţi pe care să le citească: vieţi de sfinţi, culegeri de 
minuni dumnezeieşti, cărţi care să o apropie de calea credinţei. Şi ajută-o să înţeleagă 
ceea ce nu îi este clar. 

Ar fi bine să mergi împreună cu ea la moaştele Sfinţilor sau chiar pe la mănăstiri. Asta 
o va ajuta mult. 

Dar trebuie să înţelegi că libertatea ei nu va depinde niciodată numai de tine. Ea va 
rămâne liberă să aleagă între bine şi rău. Şi să nu te descurajezi dacă vezi că, după ani de 
aşteptare, ea nu s-a schimbat. 

Du în tăcere crucea răbdării (acesta e al treilea lucru care ţi-a rămas de făcut). Şi 
aşteaptă ajutorul dumnezeiesc. Poate că, peste ani şi ani, poate chiar după ce tu vei părăsi 
lumea aceasta, ea îşi va reveni. 

Nu îi pune lui Dumnezeu termene, că nu îţi este de folos. Ci fii tu o mamă creştină, şi 
Dumnezeu va vedea nevoinţa ta. 

Ce greu este să fii mamă creştină în zilele noastre... Uneori e o formă de mucenicie... 



Fac o paranteză. Am la tine o mare rugăminte. Cred că îţi dai seama că dacă fata ta ar 
fi fost împărtăşită cât mai des cât era mică, altfel ar fi crescut. De aceea te rog încearcă să 
îi sfătuieşti pe părinţii care au copii mici să îi împărtăşească oricât de des. Chiar dacă nu 
este uşor pentru micuţi să stea nemâncaţi până la ora la care se împărtăşesc credincioşii, 
le este de folos să aştepte. Şi când sunt bolnavi, părintele îi poate împărtăşi chiar înainte 
să săvârşească Sfânta Liturghie. 

Şi, mai cu seamă, spune-le să îşi ducă în fiecare săptămână copiii la biserică. Chiar 
dacă este greu, chiar dacă este obositor, chiar dacă unii oameni sunt deranjaţi de prezenţa 
uneori gălăgioasă a copiilor. Dar nu avem ce face. Dacă vrem ca bisericile să nu se 
golească trebuie să îi obişnuim pe copii cu sfintele slujbe. Chiar dacă nu rezistă toată 
slujba, să îi obişnuim să reziste din ce în ce mai mult. 

Şi părinţii, când au timp, după-amiezele de exemplu, să îşi ducă copiii să vadă biserici, 
să sărute icoanele. Pe copii îi fascinează acest lucru. 

Invaţă-i să se roage cu copiii lor şi dimineaţa, şi seara. Şi învaţă-i tot ceea ce crezi că 
le este spre folos duhovnicesc. 

Fă-i să înţeleagă că oricât de frumoşi ar fi copiii, dacă nu sunt crescuţi aproape de 
Biserică se vor veşteji repede. 

„Cine îi lipseşte pe copii de Biserică, acela îi lipseşte de Dumnezeu şi de orice 
fericire", spunea părintele I. Tolmacev. Preasfinţitul Teofan, episcop de Vladimir, învăţa: 
„Neglijarea copiilor este cel mai mare păcat şi zace în el cea mai mare nelegiuire". Iar 
Sfântul Ioan Gură de Aur spunea: „Părinţii vor fi pedepsiţi nu numai pentru păcatele lor, 
ci şi pentru ale copiilor lor, dacă nu îi educă în duhul evlaviei". 

Dar oare nu vor fi răsplătiţi şi pentru virtuţile lor, dacă s-au ostenit să îi crească aşa 
cum trebuie? Vor fi răsplătiţi, şi nu numai ei, ci toţi cei care i-au ajutat la aceasta. 

Dar de ce să fac eu aşa ceva, cine sunt eu să fac această misiune creştină? Eşti o mamă 
care vrei ajutor ceresc pentru fiica ta. Nu îţi dai seama că ajutându-i tu pe alţii Dumnezeu 
îţi va socoti acesta ca jertfă? Nu e vorba de un schimb. Nu ne târguim cu Dumnezeu. Dar 
văzând jertfa ta, Dumnezeu o va primi ca pe o rugăciune. 

Acum te rog să mă ierţi, dar voi întrerupe scrisoarea cam brusc. Cam acestea au fost 
lucrurile pe care am vrut să ţi le scriu. 

Poate ai fi preferat ca sfârşitul să fie mai palpitant, şi citindu-1 să poţi exclama: „O, ce 
scrisoare interesantă..." 

Dar nu de aceasta ţi-am scris, ca să consum hârtia. Ci pentru a veni în întâmpinarea 
durerii tale şi a încerca să o liniştesc puţin. 

Nu îţi spun că mă rog pentru tine. Nu ştiu dacă te-ar ajuta cu ceva. Dar îţi aduc aminte 
că şi pentru mine, şi pentru tine, şi pentru fata ta se roagă în fiecare zi mii de preoţi şi de 
călugări. La fiecare ectenie la care sunt pomeniţi credincioşii, suntem pomeniţi şi noi. Să 
credem că rugăciunile Bisericii ne ajută. Să ne punem nădejdea în ajutorul dumnezeiesc 
şi să mergem pe calea mântuirii. 

Hristos a înviat ca noi să scăpăm din ghearele păcatului, ale durerii şi ale morţii. 

Doamne-ajută! 

Danion 

